Yageenkamaa eku Mughni aa medhu elhi fiyavalhu fenah! | Mihaaru\nރޭގެ ޖަލްސާގައި ނަޝީދު (ވ) މުޣުނީއާ ސަލާމްކުރައްވަނީ: އެމްޑީޕީގެ ނިންމުން ބަދަލުކުރަން ނެގީ ނުވަ ދުވަސް. ފޮޓޯ: އެމްޑީޕީ\nޔަގީންކަމާ އެކު މުޣުނީއާ މެދު އެޅި ފިޔަވަޅު ފެނަށް!\n28 މާޗް 2019 - 08:10 31 comments\nތިނަދޫ އުތުރު ދާއިރާގެ ކެންޑިޑޭޓް އަބްދުލް މުޣުނީއާ މެދު އެމްޑީޕީން އެޅީ އިހުލާސްތެރި ފިޔަވަޅެއް ނޫން ކަމަށް އެއް ބަޔަކު އޭރު ވެސް ބުންޏެވެ. އެއީ ހަގީގަތެއްކަން އެންމެ ފަހުން ޔަގީންވީ އެވެ.\nމުޣުނީގެ މައްޗަށް ގެވެށި އަނިޔާގެ ތުހުމަތެއް ފެންމަތިވިތާ އެތައް ދުވަހެއް ފަހުން އަދި އޭނާ އަށް ޕާޓީގެ ޓިކެޓު ދީ ނިންމާފައި، އިންތިހާބުން ވަކިވާން އޭނާ އަށް އެންގުމަކާ ވެސް ނުލައި، ހަމައެކަނި ތާއީދު އަނބުރާ ގެންދިޔައީއޭ ބުނެލީމާ އެތައް ބައެއްގެ ފާޑުކިޔުން އެމްޑީޕީ އަށް އަމާޒުވި އެވެ. އެކަމަކު ވެސް، އެއްވެސް ކަމެއް ނުކުރުމަށް ވުރެ ކުޑަ ވަރެއް ކުރުން ވެސް ރަނގަޅޭ ހިތަށް އަރުވައިގެން އާއްމުން ތިބީ އެވެ. އޭގެ ހަފްތާއެއް ފަހުން ރޭ އެ ފެނުނީ ކުރީގެ ރައީސް/ އެމްޑީޕީގެ ރައީސް މުހައްމަދު ނަޝީދު ތިނަދު އަށް ވަޑައިގެން މުޣުނީގެ ކޮނޑުގައި "އެޖެންޑާ 19"ގެ ސޭޝް އަޅުއްވައި އެމްޑީޕީގެ ކެމްޕެއިން ޖަލްސާގައި ބައިވެރިކުރެއްވި މަންޒަރެވެ.\nއެމްޑީޕީން މުޣުނީއާ ގުޅުން ކަނޑާލިކަން އިއުލާންކުރުމާ އެކުއެކީގައި، "ގެވެށި އަނިޔާ އަށް ތުހުމަތުކުރެވޭ މީހެއްގެ ކެމްޕެއިންގައި އަޅުގަނޑު ބައިވެރިއެއް ނުވާނަން" ކަމަށް ވިދާޅުވެ ޓްވީޓްކުރައްވާފައިވާ ނަޝީދު ކަންތައް އެ ކުރެއްވީ އޭގެ ދިމާ އިދިކޮޅަށެވެ.\nގެވެށި އަނިޔާގެ ތުހުމަތުކުރެވޭ ކެންޑިޑޭޓަކަށް ކެމްޕެއިން ނުކޮށްދޭނަމޭ، ތާއީދެއް ނުކުރާނަމޭ ބުނީ އެމްޑީޕީންނެވެ. މުޣުނީއާ މެދު ކުރެވޭ ތުހުމަތަކީ ސީރިއަސް މައްސަލައެއް ކަމަށް ސިފަކުރީ ވެސް އެމްޑީޕީންނެވެ. މުޣުނީއާ ގުޅުން ކަނޑާލަން ނިންމީ ބަލަން ޖެހޭ ކަންކަން ކަށަވަރުކޮށްފައި ކަމަށް ބުނީ ވެސް އެމްޑީޕީންނެވެ. އޭގެ ނުވަ ދުވަސް ފަހުން ކުއްލިއަކަށް ނިންމުން ބަދަލުކުރީމާ ހައިރާންވާ ސަބަބުތަކަކީ މި އެވެ. އެހާ އިތުބާރާ އެކު އެޅި ފިޔަވަޅެއް އަނބުރާ ގެންދަން ޖެހުނީ ކީއްވެގެން ހެއްޔެވެ؟\nއެ ސުވާލަށް އެމްޑީޕީން ޖަވާބުދޭން ޖެހިފައިވާ އިރު، އެ ޕާޓީން މުޣުނީ އެކަހެރިކޮށްލުމާއި އެ ނިންމުން އަނބުރާ ގެންދިޔުމާ ދެމެދު ހިނގި ބޮޑު އެއް ކަމަކީ މުޣުނީގެ މައްޗަށް ގެވެށި އަނިޔާގެ ތުހުމަތުކުރެވޭ މައްސަލައެއް ޕޮލިހުގައި ނެތް ކަމަށް ބުނެ ފުލުހުން އޭނާގެ ސިޓީއަކަށް ޖަވާބުދިނުމެވެ. އަނެއް ކަމަކީ ތުޅާދޫ ދާއިރާ އަށް ވާދަކުރައްވާ އެ ޕާޓީގެ މަޝްހޫރު ގާނޫނީ ވަކީލް ހިސާން ހުސައިންގެ މައްޗަށް ވެސް ސީރިއަސް ތުހުމަތުތަކެއް ބަޔަކު ކުރުމެވެ.\nހިސާން ސަލާމަތްކުރަން ޖެހުނީ ބާ؟\nމީގެ އަހަރުތަކެއް ކުރިން ހިސާންގެ ގޭގައި ކިޔަވަން ތިބި ކުދިންތަކަކާ މެދު އަނިޔާވެރި އަމަލުތަކެއް އޭނާ ހިންގި ކަމަށް ބުނެ ރައީސް އިބްރާހީމް މުހައްމަދު ސޯލިހަށް މީހަކު ސިޓީއެއް ފޮނުވުމުން ނަޝީދާއި އެމްޑީޕީގެ އިސް ބައެއް ފަރާތްތަކުން ވަގުތުން ހިސާންގެ ދިފާއުގައި ނުކުންނެވި އެވެ. ހިސާން އަށް އެމްޑީޕީން ކުރާ ތާއީދު އަނބުރާ ގެންދަން ސިޓީގައި އެދިފައިވީ ނަމަވެސް އެ ގޮތަށް އަމަލު ނުކުރުމުން ބައެއް މީހުން އެކަން ނެގީ ދެ ކެންޑިޑޭޓުން ތަފާތުކުރުން ކަމަށެވެ.\nމުޣުނީ އާއި ހިސާންގެ މައްޗަށް ކުރެވެނީ އެއްކަހަލަ ތުހުމަތެއް ނޫނެވެ. އެކަމަކު ދެ ކަމަކީ ވެސް ސީރިއަސް ދެ މައްސަލަ އެވެ. ހިސާންގެ މައްސަލައިގެ ތަފާތަކީ ތުހުމަތު ފެންމަތިކުރީ އޭނާގެ ވާދަވެރި ކެންޑިޑޭޓެއްގެ ކެމްޕެއިނުގައި އިސްކޮށް އުޅޭ މީހެއް ކަމަށް ވުމެވެ. އެހެންކަމުން ތުހުމަތު ދޮގުކުރައްވަމުން ހިސާން ވިދާޅުވެފައި ވަނީ އެއީ އޭނާއާ ދެކޮޅަށް ރޭވި އެންޓި ކެމްޕެއިނެއް ކަމަށެވެ.\nއެހެން ވިޔަސް، އެ މައްސަލަ ބެލިތޯ ނުވަތަ ނޫންތޯ ވެސް އާއްމުންނަށް ނޭނގި، ނަޝީދު ފަދަ ބޭފުޅުން ވިދާޅުވީ ހިސާން އެފަދަ ކަމެއް ނުކުރައްވާނެ ކަމަށާއި އޭނާ އަށް ފުރިހަމަ އިތުބާރު އެބަ އޮތް ކަމަށެވެ. އެހާ އަވަހަށް އެ ގޮތަށް ވާހަކަދެއްކީމާ އެއް ބައެއްގެ ސުވާލަކަށް ވީ ނަޝީދާއި ޕާޓީގެ އިސް ފަރާތްތައް ތަމްސީލްކުރައްވާ އަދި އެ ބޭފުޅުންގެ އަރިސް ވަކީލް ވީމާ ފިޔަވަޅެއް ނޭޅީތޯ އެވެ.\nމުޣުނީ އަށް ހެދި ގޮތަށް ހިސާން އަށް ނުހެދީމާ ހިތްހަމަނުޖެހުނު މީހުންގެ ތެރޭގައި މުޣުނީގެ ގާތް މީހުންނާއި ސަޕޯޓަރުން ހިމެނެ އެވެ. އެމްޑީޕީގެ ނިންމުމާ ދެކޮޅަށް އެ މީހުން މުޒާހަރާ ވެސް ކޮށްފައިވާ އިރު، މިހާރު އެ ދާއިރާގައި އެމްޑީޕީ އަށް އޮތް ވަރުގަދަ ތާއީދު ގެއްލިދާނެ ކަމުގެ ބިރު ހީވެ، ޕްރެޝަރަށް ބޯލަނބަން އެމްޑީޕީ އަށް މަޖުބޫރުވީ ހެއްޔެވެ؟ އަދި އެއީ ހިސާން ދޫކޮށްނުލައި "އިންސާފުވެރިވާން" ނިންމި ނިންމުމެއް ހެއްޔެވެ؟\nHisan ge macchah bodethi thuhumathu thakeh, ekamaku ekan eyna dhogu kuravvaa!\nމުޣުނީގެ މައްސަލަ ބެލީ ކިހިނެއް؟\nGeveshi aniyaa ge thuhumathu kuri candidate ah MDP in kuri thaaeedhu genesfi\nމުޣުނީއާ މެދު ފިޔަވަޅު އެޅުމާއި އަނބުރާ ގެންދިޔުމުގައި ވެސް ހަރުދަނާ އުސޫލެއް އަދި ހާމަކަމެއް ވެސް ނެތެވެ.\nމީގެ 11 އަހަރު ކުރިން ގެވެށި އަނިޔާކުރި ކަމަށް ކުރީގެ އަންހެނުން ކުރާ ތުހުމަތަށް އިންކާރުކުރައްވަމުން މުޣުނީ ވިދާޅުވެފައި ވަނީ ރަނގަޅު ވާހަކައެކެވެ. މައްސަލަތައް ބެލޭނެ ގޮތް އެމްޑީޕީ ތެރޭގައި ހަމަޖެހިފައި ހުއްޓާ އެ ގޮތަށް އަމަލު ނުކޮށް އޭނާއާ ސުވާލެއް ވެސް ނުކޮށްލައި ޕާޓީން އޭނާއާ ގުޅުން ކަނޑާލުމަކީ އެކަން ކުރަން ޖެހޭ ގޮތެއް ނޫނެވެ.\nތުހުމަތު ފެންމަތިވި ހިސާބުން ޕާޓީގެ ކަމާ ބެހޭ ގުނަވަނުން ތަހުގީގެއް ކޮށް އަންހެންމީހާ އާއި މުޣުނީއާ ސުވާލުކޮށް އިތުރު މައުލޫމާތު ވެސް ހޯދައި ދެ ފުށް ފެންނަ ހަރުދަނާ އުސޫލަކުން ކަންކަން ކުރެވުނީހެވެ. އޭރުން އެ ނިންމުމުގެ ބުރަދަން ބޮޑުވީހެވެ. އެކަމަކު އޭގެ ބަދަލުގައި ޕާޓީގެ ލީޑަޝިޕުން މުޣުނީއާ މެދު ގޮތެއް ނިންމައި އެކަން ކުއްލިއަކަށް އިއުލާންކޮށްލީ އެވެ.\nއެމްޑީޕީން ބުނެފައިވާ ގޮތުގައި ސީރިއަސް މައްސަލަތައް، ފިޔަވަޅު އަޅާ ކޮމިޓީ އަށް ނުފޮނުވައި ޕާޓީގެ އިސް ފަރާތްތަކަށް ފެންނަ ގޮތަކަށް ނިންމަން ޕާޓީގެ އަސާސީ ގަވާއިދު ތަންދޭތީ މުޣުނީ އަށް ތާއީދުކުރުން ހުއްޓާލުމަށާއި އޭނާގެ ކެމްޕެއިންގައި ޕާޓީގެ އިސް ބޭފުޅުން ބައިވެރިވެވަޑައިނުގަންނަވަން ނިންމީ ލީޑަޝިޕުންނެވެ. އެމްޑީޕީގެ ލީޑަޝިޕަކީ ޕާޓީގެ އިސް ލީޑަރު ރައީސް އިބްރާހީމް މުހައްމަދު ސޯލިހާއި ޕާޓީގެ ރައީސް ނަޝީދާއި ނާއިބު ރައީސް މުހައްމަދު ޝިފާޒު އާއި ޗެއާޕާސަން ހަސަން ލަތީފެވެ. އެހާ މަތިން އައި ނިންމުމެއް، އަނެއްކާވެސް ކުއްލި ގޮތަކަށް، ބަދަލުކުރިކަން އާއްމުންނަށް އެނގުނީ ނަޝީދު ތިނަދު އަށް ވަޑައިގެންނެވުމުން ޓީވީ އާއި ސޯޝަލް މީޑިއާ އަށް އައި މަންޒަރުތަކަކުންނެވެ.\nމިކަން ވަރަށް ރަނގަޅަށް ކުރެވުނީސް\nރާއްޖޭގެ ސިޔާސީ ޕާޓީތައް ވަރަށް ބޮޑަށް އިސްލާހުކުރަން ޖެހެ އެވެ. ހާއްސަކޮށް އިންތިހާބުތަކަށް ނެރޭ ކެންޑިޑޭޓުންނަކީ އެ ކުރިމަތިލާ މަގާމަށް އެކަށޭނަ ބައެއްތޯ ކަށަވަރުކުރުމުގެ ނިޒާމްތަކެއް ޕާޓީތަކަށް ގެންނަން އެބަ ޖެހެ އެވެ. ނުވަތަ އެ އޮންނަ ނިޒާމެއްގެ ތެރެއިން އެ ކަން ހަރުދަނާ ގޮތަކަށް ކުރަން ޖެހެ އެވެ.\nމުޣުނީގެ މައްސަލައިގައި އަމަލުކުރި އިރު ހަރުދަނާ އުސޫލެއް ނުވަތަ ހާމަކަމެއް ނެތުމުގެ ދޯހަޅިކަމުން އެމްޑީޕީ އަށް ސަލާމަތްވެވުނީހެވެ. ޕްރައިމަރީ ބޭއްވުމުގެ ކުރިން، ކެންޑިޑޭޓުންނާ މެދު ޝަކުވާ ހުށަހަޅަން އާއްމުންނަށް ފުރުސަތު ހުޅުވާލެވުނީހެވެ. އެފަދަ ޝަކުވާތައް ދެ ފުށް ފެންނަ ގޮތަކަށް ބަލައި ތުހުމަތުތައް އެޅުނު މީހުންނާ މެދު ދުރާލާ ގޮތްތަކެއް ނިންމުނީހެވެ. އަދި ޓިކެޓް ދޭ ފަހުން ކަމެއް ފެންމަތިވެއްޖެ ނަމަ ދެން ހަދާނެ ގޮތުގެ އުސޫލެއް ވެސް ކުރިން ހަމަޖައްސައި އިއުލާންކޮށްފައި ބޭއްވުނީހެވެ.\nމި ބުނި ކަހަލަ ނިޒާމެއްގެ ތެރެއިން މުޣުނީގެ މައްސަލަ ވެސް އަދި ހިސާންގެ މައްސަލަ ވެސް ބަލައި ހަރުދަނާކަން ދެއްކި ނަމަ އެމްޑީޕީ އަށް ފާޑުކިޔާނެ ތަނެއް ނޯންނާނެ އެވެ.\nތުހުމަތުތަކަކީ ސީރިއަސް ކަންކަން\nގެވެށި އަނިޔާ އާއި ޖިންސީ ފުރައްސާރައިގެ ތުހުމަތުތަކަކީ ވަރަށް ބޮޑެތި ކަންކަމެވެ. އެފަދަ ކަންކަން އާއްމުވެފައިވާލެއް ބޮޑުކަމާއި އެތަކެއް ހުރަސްތަކަކާ ހެދި، އަނިޔާ ލިބޭ މީހުންނަށް އިންސާފު ހޯދަން އުނދަގޫކަމުން ތުހުމަތުތައް ނަގަން ޖެހެނީ ސީރިއަސްކޮށެވެ.\nކުރިއަރާފައިވާ އަދި ޑިމޮކްރެޓިކް ގައުމުތަކުން އެ ހަމަ ބަލައިގެންފައި ވާތީ، އެފަދަ ތުހުމަތުތައް ކުރެވޭ މީހުންނަށް ސިޔާސީ މަގާމްތަކާއި އާއްމު ހައިސިއްޔަތުތަކެއް ނުދެ އެވެ. ތުހުމަތެއް ކުރެވިއްޖެ ނަމަ އަމިއްލަ އަށް އިސްތިއުފާދިނުމާއި މަގާމުން ވަކިކޮށް ޕަބްލިކް ލައިފުން އޭނާ ދުރުކުރުމަކީ އާއްމު އުސޫލެވެ. އެއީ ކޮންމެހެން ޕޮލިސް ރެކޯޑެއް އޮތް ނުވަތަ ޝަރީއަތަކުން ސާބިތުވެފައި އޮންނަ މައްސަލައަކަށް ވާކަށް ނުޖެހެ އެވެ.\nރާއްޖެ އަދިވެސް އޮތީ ވަރަށް ފަހަތުގައިކަން އެނގެނީ އެމްޑީޕީގެ މި އުނބަށް ޖެހުން ފަދަ ކަންކަމުންނެވެ.\nއިތުރު ލިޔުންތައް އެމްޑީޕީ ކޮލަމް ވިސްނާ! ރައްޔިތުންގެ މަޖިލީހުގެ އިންތިޚާބު 2019


Kureege Sarukaarun Hiya Flat Ah Hamajahssafaivaa Agah Ethan Than Havaalu Kurey: Shiyam | Hathaavees\nކުރީ ސަރުކާރުން ހިޔާ ފްލެޓުތައް ހަމަޖައްސާފައިވާ އަގަށް އެތަންތަން ހަވާލުކުރޭ: ޝިޔާމް\nކުރީގެ ރައީސް އަބްދުﷲ ޔާމީންގެ ސަރުކާރުން ހުޅުމާލެ ދެވަނަ ފިޔަވަހީގައި އިމާރާތް ކޮށްފައިވާ "ހިޔާ" ފްލެޓުތަކަށް ކަނޑައަޅާފައިވާ އަގުތަކަށް އެ ފްލެޓުތައް ހަވާލު ކުރުމަށް ނައިފަރު ދާއިރާގެ މެންބަރު އަހުމަދު ޝިޔާމް ގޮވާލައްވައިފިއެވެ.\nޝިޔާމް ކުރެއްވި ޓްވީޓެއްގައި މިރޭ ވިދާޅުވީ ހިޔާ މަޝްރޫއުގެ ދަށުން ބިނާކޮށްފައިވާ ފްލެޓްތަކާއި ގުޅުވައިގެން ދޮގު ވާހަކަތައް ނުފަތެރުމަށް ގޮވާލާ ކަމަށެވެ. އަދި އެތަނުގެ ކުލީގެ ގޮތުގައި ކުރީގެ ރައީސް އަބްދުﷲ ޔާމީން އަބްދުލްގައްޔޫމް ހަމަޖައްސަވާފައިވާ އަގަށް އޭގެ ހައްގުވެރިންނާއި އެ ފްލެޓްތައް ހަވާލު ކުރުމަށް އޭނާ ވަނީ ގޮވާލައްވާފައެވެ.\nހިޔާ މަޝްރޫޢުގެ ދަށުން ބިނާކޮށްފައިވާ ފްލެޓްތަކާއި ގުޅުވައިގެން ދޮގު ވާހަކަތައް ނުފަތުރާ، އެތަނުގެ ކުލީގެ ގޮތުގައި ރައީސް ޢަބްދުﷲ ޔާމީން ޢަބްދުލްޤައްޔޫމް ހަމަޖައްސަވާފައިވާ އަގަށް\nއޭގެ ޙައްޤުވެރިންނާއި އެ ފްލެޓްތައް ޙަވާލުކުރުމަށް އަޅުގަނޑުމެން ގޮވާލަން. pic.twitter.com/FvWsKMMjiu\n— Ahmed Shiyam (@Shiyamaldives) June 25, 2020\nކުރީގެ ރައީސް އޮފީހުގެ ސްޓޭޓް މިނިސްޓަރު އަދި މިހާރު ތ. ގުރައިދޫ ދާއިރާގެ ރައްޔިތުން މަޖިލީހުގެ މެންބަރު ޣައްސާން މައުމޫން ސޮއި ކުރައްވާ 2018ވަނަ އަހަރުގެ އޮކްޓޫބަރު މަހުގެ 17ވަނަ ދުވަހު އޭރުގެ ހައުސިން މިނިސްޓްރީ އަށް ފޮނުވި ސިޓީއެއް ވަނީ ސޯޝަލް މީޑިއާ އަށް ދާދިފަހުން އާއްމުވެފައެވެ.\nއެ ސިޓީގައި ޣައްސާން ވިދާޅުވެފައި ވަނީ، ފްލެޓްތަކުގެ އަގު 20 އަހަރަށް ބަހާލައި ޑައުންޕޭމަންޓަކީ 25،000 ރުފިޔާ. ކަމަށް ކަނޑައެޅުމަށެވެ. އަދި ކުލީގެ ގޮތުގައި 5،600 ރުފިޔާ ހަމަޖައްސައި މެއިޓެނެންސް ފީގެ ގޮތުގައި 1،000 ރުފިޔާ ކަނޑައެޅުން ރަނގަޅު ކަމަށް އޭރު ރާއްޖޭގެ ރައީސުލްޖުމްހޫރިއްޔާގެ މަގާމުގައި ހުންނެވި ރައީސް އަބްދުﷲ ޔާމީން ނިންމަވާފައިވާ ކަމަށް ސިޓީގައިވެއެވެ.\nކުރީގެ ހައުސިން މިނިސްޓަރު ޑރ. މުހައްމަދު މުއިއްޒު އިއްޔެ ވިދާޅުވީ އެ އަގަކީ .ހައުސިން ޑިވެލޮޕްމަންޓު ކޯޕަރޭޝަން (އެޗްޑީސީ) އަށް ފައިދާވެސް ވާނެ އަގެއް ކަމަށެވެ. އެޗްޑީސީގެ މެނޭޖިން ޑިރެކްޓަރު އަހްމަދު ސުހެއިލް އިއްޔެ ވިދާޅުވީ ސޯޝަލް މީޑިއާގައި އާއްމުވެފައިވާ އަގު ރަނގަޅު ނޫން ކަމަށެވެ.\nމި ސަރުކާރުން ބުނެފައި ވަނީ 20 އަހަރަށް ބަހާލުމުން ފްލެޓްތަކުގެ މަހު ކުލި 11،000ރ. އަށް އަރާ ކަމަށެވެ. އެކަމަކު މިއީ، ސޯޝަލް ހައުސިންއަށް ބަލާއިރު ބޮޑު އަދަދަކަށް ވާތީ، ފްލެޓްތަކުގެ ކުލި 7،500ރ. އަށް ވުރެން ބޮޑުނުވާނެ ގޮތެއް ހޯދަން މަސައްކަތް ކުރާނެ ކަމަށް ސަރުކާރުން ވަނީ ބުނެފައެވެ.\nPrevious މެންބަރު ހުސައިންގެ އެތައް ސުވާލެއް ސަރުކާރަށް\nNext މިއަދު ޕޮޒިޓިވްވީ 17 މީހުން ބަލިން ރަނގަޅުވީ9މީހަކު


މަޤާމުގެ މަސައްކަތާ ގުޅޭ ދާއިރާއަކުން ލެވެލް7ގެ ސަނަދެއްނެތި މޯލްޑިވްސް ކޮލިފިކޭޝަން އޮތޯރިޓީގެ ސަނަދުތަކުގެ އޮނިގަނޑުގެ ލެވެލް 8 ގެ ސަނަދެއް ލިބިފައިވުމާއެކު، މަޤާމުގެ މަސައްކަތާ ގުޅޭ ދާއިރާއިން 8 އަހަރު ދުވަހުގެ ތަޖުރިބާ ލިބިފައިވުން.\nކިޔަވައިދޭ މާއްދާތަކުގެ އިމްތިޙާނުތައް ސާފުކުރުމާއި އެސެސްކުރުމާއި އިންވިޖިލޭޓް ކުރުން.\nމަރުކަޒު އަދި ޑިޕާޓްމެންޓުތަކުގެ ބައްދަލުވުންތަކުގައި ބައިވެރިވުމާއި ކޮމިޓީތަކުގައި ބައިވެރިވުމާއި ރޭވުމުގެ މަސައްކަތުގައި އިސްދައުރެއް އަދާކުރުން.\nމި އިޢުލާނާ ގުޅިގެން MNU-HR/2014/519(15 ސެޕްޓެންބަރު 2014) ނަންބަރު އިޢުލާން ބާޠިލުކުރެވިފައިވާ ވާހަކަ ދެންނެވީމެވެ.\nއިޢުލާނުގެ މުއްދަތުގެ ތެރޭގައި ފޮނުވާ އެއްވެސް އެޕްލިކޭޝަނަކަށް، އިޢުލާނުގެ މުއްދަތު ހަމަނުވަނީސް ޢަމަލެއް ނުކުރާނެއެވެ. އިޢުލާނުގައި ބަޔާން ކުރެވިފައިވާ ހުރިހާ ލިޔެކިޔުންތައް އެޕްލިކޭޝަނާއެކު ފޮނުވަން ޖެހޭނެއެވެ.


REPORT: Labourunge rashah oyi vashai jehey visnumakee koba?\nލޭބަރުންގެ ރަށަށް އޮތް ވަށާޖެހޭ ވިސްނުމަކީ ކޮބާ؟\nބިދޭސީންތަކެއް މަސައްކަތް ކުރަނީ - ފޮޓޯ: އަވަސް އާކައިވް\nރާއްޖޭގައި މަސައްކަތް ކުރަން އައިސް ތިބި ބިދޭސީންނަކީ އެއްވެސް ޒަމާނެއްގައި ސަލާން ޖަހާ އުޅުނު ބައެއް ނޫނެވެ. ހާއްސަކޮށް ރާއްޖޭގައި މަސައްކަތް ކުރާ ބަންގްލަދޭޝްގެ ރައްޔިތުންނަކީ މަސައްކަތްތެރި ބައެކެވެ. އެ މީހުން ރާއްޖެ އައިސް ތިބި "ސަބަބު" ގެ މަތިން އެންމެ ސިކުންތު ކޮޅަކަށް ނަމަވެސް ހަނދާނުން ކައްސާ ނުލާ ބައެކެވެ. ނަމަވެސް ކޮރޯނާ ރައިވަސް ރާއްޖޭގައި ފެތުރި، ބަލިމަޑުކަން މާލެ ތެރޭގައި އުޅެން ފެށުމާއެކު، މަސައްކަތް ހުއްޓިގެން ދިއުމުން ބިދޭސީ އާބާދީގެ ބޮޑު ބައެއް "ސަލާން ޖެހުމު" ގެ ހާލަތަށް ވައްޓާލައިފި އެވެ.\nކުރިން ދުވަހު މަސައްކަތުން ފައިސާކޮޅު ހޯދައިގެން އުޅުނު ބިދޭސީ އާބާދީއަށް މި ބަލީގެ ނުރައްކާ ވަރަށް ބޮޑުވެއްޖެ އެވެ. އިރެއްގައި، ދުވާލެއްގެ މައްޗަށް ފައިސާ ތަކެއް ލިބުނަސް މިއަދު އެ މީހުން ތިބީ ހާލުގަ ޖެހިފަ އެވެ. އެހެންވެ ސަރުކާރުން ވަނީ އެފަދަ ބިދޭސީންނަށް ގުޅީފަޅުގައި "ވަގުތީ ބޯހިޔާ ވަހިކަމެއް" ހަދަން ފަށާފަ އެވެ.\nތޮއްޖެހިފައިވާ ކުޑަ ކޮޓަރިއެއްގެ ތެރޭގައި 40 ހަކަށް މީހުން ނިދައި ހެދި ތަންތަނުން އެ މީހުން ނެރެ ރައްކާތެރި ތަންތަނަށް ބަދަލު ކުރަން މާލެ އިން ބޭރަށް އެ ދަނީ ގެންދަމުންނެވެ. މިއާއެކު މިހާރު ބެލެވިފައިވަނީ އެ މީހުން ބަދަލު ކުރާ ގުޅިފަޅު މުސްތަގުބަލުވައި ވެގެން ދާނީ އެންމެ ގިނަ މަސައްކަތްތެރިން އުޅޭ އަދި ބަންގްލަދޭޝްގެ ގިނަ ބަޔަކު އުޅޭނެ "ލިޓުލް ބަންގްލަދޭޝް" އަކަށެވެ. ލޭބަރުންގެ ވިލެޖެއް ނޫނީ ލޭބަރުގެ ރަށަކަށެވެ.\nމި ބަދަލު ގެނައުމުގައި ވަށައި ޖެހޭ ވިސްނުމެއް ސަރުކާރުގައި އެބައޮތް ހެއްޔެވެ؟ މިވަގުތަށް މަޖުބޫރު މިކަން ކުރަން ގޮވާތާ ވެސް ކިހާ ދުވަހެއް ވެއްޖެ ހެއްޔެވެ؟\nލޭބާ ވިލެޖް: ދުވަސްވީ ވިސްނުމެއް\nބިދޭސީން ބަދަލު ކުރަން މަސައްކަތް ކުރާ އެއް ރަށް ކަމަށްވާ ގުޅިފަޅު -- ފޮޓޯ: އަވަސް\nރާއްޖެއިން މަސައްކަތްތެރިން ތިބެން ހާއްސަ ރަށެއް ހެދުމުގެ ވިސްނުން ގެންގުޅެން ކިޔާތާ ލައްކަ ދުވަސް ވެއްޖެ އެވެ. ސަރުކާރުން މިކަން ކުރާނެ ކަމަށް ބުނާތާވެސް އަހަރުތައް ވެފައި ވެއެވެ. މި ސަރުކާރުގެ ފުރަތަމަ އަހަރުވެސް މި ވާހަކަ ދެއްކި އެވެ.\nއެންމެ ގިނައިން ބިދޭސީން މަސައްކަތް ކުރާ އެއް ސިނާއަތު ކަމަށްވާ ރާއްޖޭގެ ކޮންސްޓްރަކްޝަން ސިނާއަތް ތަމްސީލް ކުރާ ޖަމިއްޔާ މަސީން މިކަމަށް ވަކާލާތު ކުރަމުންދާތާ 10 ވަރަކަށް އަހަރު ވެއްޖެ އެވެ. ސަބަބަކީ މި ކޮންސެޕްޓަކީ ދުނިޔޭގައި ޓެކްސްޓްކޮށް، ނަތީޖާ ވެސް ފެންނަން އޮތް ކަމަށްވާތީ އެވެ. ނަމަވެސް މި ހުރިހާ ދުވަހު ސަރުކާރުން އެކަން ކުރާކަށް ބޭނުމެއް ނުވި އެވެ.\nރާއްޖެ އަންނަ ބިދޭސީންގެ ބޮޑު ބައެއް "އަންޑޮކިއުމެންޓެޑް" ބިދޭސީންގެ ގޮތުގައި އުޅެމުންދާކަން އެނގިތިބެ ފިޔަވަޅު ނާޅަ އޮތީ އެވެ. އަދި ބިދޭސީން ގެންނަ ކުންފުނި ތަކުން އެ މީހުން މަގު މައްޗަށް "ހޫރާލި" ނަމަވެސް އެ މީހުންނަށް ވެސް ފިޔަވަޅެއް އަޅަމުން ގޮސްފައެއް ނުވެ އެވެ. އެކަމަކު ކޮވިޑް-19 އިގެ ބަލާއާފާތް ރާއްޖެއަށް ފާވުމާއެކު ސަރުކާރުން މި ވަނީ އެކަމާ "ތެޅިގެން" ފަ އެވެ. މި ވަގުތު ސަރުކާރުގެ އެންމެ ބޮޑު ބޮލުގެ ރިހުމަކަށްވެފައި ވަނީ މި ބިދޭސީންގެ ސަބަބުން ކޮވިޑް ފެތުރިގެން ދިއުމެވެ. އެހެންވެ، ގުޅީފަޅުގައި އެ ދަނީ ވަގުތީ ހިޔާ ހަދަމުންނެވެ.\nމި ވަގުތު ފުރަތަމަ 3،000 މީހުން އެ ރަށަށް ބަދަލު ކުރާއިރު، މިކަން ކުރުމުގައި މުސްތަގަބުލަަށް ސަރުކާރުގެ ވިސްނުމަކީ ކޮބައި ހެއްޔެވެ؟ އެ މީހުން އެތަނުގައި ދާއިމީކޮށް ބައިތިއްބަނީ ހެއްޔެވެ؟ މި ހާލަތު ރަނގަޅުވީމަ އަލުން މާލެ ގެނެސް ދޫކޮށްލާނީ ހެއްޔެވެ؟ ނޫނީ އެ މީހުންގެ ގައުމަށް ފޮނުވާލާނީ ހެއްޔެވެ؟ އެ މީހުންނަށް ހަރަދު ކުރާނެ ގާބިލްކަން ސަރުކާރުގައި އެބަހުރި ހެއްޔެވެ؟\nގުޅިފަޅަކީ، ކައިރީގައި ތިލަފުށި އޮތްއިރު އިންސާނުން ދިރިއުޅެން އެކަށީގެންވާ ތަކެއް ހެއްޔެވެ؟ ގުޅިފަޅަށް، ވިޔަފާރި ބަނދަރު ބަދަލު ކުރާއިރު، އެ ރަށުގައި 40،000 ބިދޭސީންގެ އާބާދީއަކަށް ޖާގަ އެ ބައޮތް ހެއްޔެވެ؟ ތާއަބަދު ޓެކްސް ޕޭޔަރުންގެ ފައިސާ އިން މި ކަމަށް ހޭދަ ކުރުން އިންސާފުވެރި ހެއްޔެވެ؟ މި ހުރީ ހައްތަހާ ވެސް ސުވާލު ތަކެވެ.\nކޮންމެ ގޮތެއްގައި ނަމަވެސް މި ހާލަތުގައި ސަރުކާރަށް މާގިނަ ޗޮއިސް ތަކެއް ނެތެވެ. ބިދޭސީން އެ ތަނަށް ބަދަލު ކޮށްގެން ނަމަވެސް މާލެ ލުއިކޮށް، ބަލީގެ ނުރައްކާ ކުޑަ ކުރަން އެބަ ޖެހެވެ.\nމެނޭޖު ނުކޮށްފިނަމަ، ގޯސްވާނެ ކަމެއް\nމަސައްކަތްތެރިންގެ އަވަށެއް ނޫނީ ރަށެއްގެ ވާހަކަ ދައްކާނަމަ ދުނިޔޭގައި މި ފަދަ ތަންތަން ކާމިޔާބު ކަމާއެކު ހިންގާ ގައުމުތަކުން މިސާލު ނެގިދާނެ އެވެ. ދުނިޔޭގެ ސިނާއީ ބޮޑެތި ގައުމުތަކުގައި ވެސް މި ފަދަ ތަންތަން ހަދާފައި އެބަހުއްޓެވެ. ހާއްސަކޮށް އިމާރާތް ކުރުމުގެ ސިނާއަތުގައި ދުނިޔޭގެ ބޮޑެތި ހަބުތައް ކަމަށްވާ ދުބާއީ އާއި ސިންގަޕޫރުގައި މި ފަދަ ހާއްސަ ސަރަހައްދުތައް އެބަހުއްޓެވެ. އެ ފަދަ ގައުމުތަކުގައި ހަދާފައިވާ މިފަދަ ބޮޑެތި ތަންތަން ހިންގަނީ ވިޔަފާރި އުސޫލުންނެވެ. ސަރުކާރުން އެ ތަންތަން ޑިވެލޮޕްކޮށް ކުޑަ ކުއްޔެއްގައި ވިޔަފާރިތަކަށް ދޭ އުސޫލުންނެވެ.\nމި ފަދަ ރަށެއްގައި ހުންނާނީ ހަމައެކަނި ބޯހިޔާވަހިކަން އެކަންޏެއް ވެސްނޫނެވެ. ސިއްހީ ހިދުމަތްތައް ވެސް ހުންނަން ޖެހެ އެވެ. ކުޅިވަރު ކުޅޭނެ ވަސީލަތްތަކާއި ވިޔަފާރި ކުރެވޭނެ ގޮތްތައް ވެސް ހުންނަން ޖެހެ އެވެ. ސަލާމަތީ ހިދުމަތްތައް ވެސް ވަރުގަދައަށް ބަލަހައްޓަން ޖެހެ އެވެ.\nބިދޭސީއެއް މަސައްކަތް ކުރަނީ: އިމާރާތް ކުރުމުގެ ކުންފުނިތައް ހިމާޔަތް ނުކުރެވިއްޖެނަމަ އިތުރަށް ގޯސްވުމުގެ ފުރުސަތު ބޮޑު -- ފޮޓޯ: އަވަސް\nސިންގަޕޫރު ފަދަ ގައުމުތަކަކީ ހިންގުމުގެ ސިސްޓަމްގެ ގޮތުން ބެލިއަސް ރާއްޖެއާ ހާސްބައި ރަނގަޅު ތަންތަނެވެ. އެ ފަދަ ގައުމުތަކުގައި ވެސް އެ އުޅެނީ ބިދޭސީންގެ ހާލަތު ރަނގަޅަށް ނުބެލެހެއްޓިގެންނެވެ. ކޮވިޑް-19 ސިންގަޕޫރުގައި "މައިތިރި" ވެފައި ވަނިކޮށް، ދެވަނަ ރާޅެއް ނެގާފަ ވަނީ ބިދޭސީން ބައިތިއްބާ ތަނެއްގެ ތެރެއިން ހެދުނު ލޯވަޅަކުންނެވެ. ބިދޭސީން ބައިތިއްބާ ތަންތަނުގައި އެ މީހުން ބައިތިއްބުން ދޯދިޔާ ވެގެންނެވެ.\nބިދޭސީ މަސައްކަތްތެރިންގެ ކޮޓަރިތަކުގައި ތިބެވޭނެ އަދަކަށް ވުރެ ގިނައިން މީހުން ބޭތިއްވުމުން މި އާބާދީގެ ތެރޭގައި އެ ވަނީ ކޮވިޑް-19 ފަސޭހަ ކަމާއެކު ފެތުރިގެން ގޮސްފަ އެވެ. ހައެއްކަ މީހުން ބައިތިއްބަން ހެދި ކޮޓަރިތަކުގައި 20 މީހުން ނިންދަވާފައި ވެއެވެ. ސިންގަޕޫރުގައި ކޮވިޑުގެ ދެވަނަ ރާޅު ނެގިއިރު އެ ކޮމިއުނިޓީގެ ތެރޭގައި ބަލި ވަނީ އިންތިހާ އަށް ފެތުރިފަ އެވެ. އެހެންވެ، ސިންގަޕޫރު ފަދަ ގައުމެއްގައި ރަނގަޅަށް މެނޭޖު ނުކުރެވުނު ކަމެއް ރާއްޖޭގައި ބެލެއްޓިދާނެ ތޯ މި ވެސް އުފެދޭ ސުވާލެކެވެ. މިއީ ވިސްނަން ޖެހޭ ކަމެކެވެ.\nކުންފުނިތައް ހަލާކުވުން: މިކަން އިތުރަށް ގޯސްވެދާނެ\nބިދޭސީންގެ ރަށް، މެނޭޖު ކުރުމުގައި ގިނަ ގޮން ޖެހުން ތަކެއް ހުރިއިރު، ކޮވިޑް-19 އާ ގުޅިގެން ވިޔަފާރި ތަކަށް ހިންދެމިލާން ފުރުސަތެއް ނުލިބިއްޖެނަމަ އިތުރަށް މި އާބާދީ ބޮޑުވުމުގެ ފުރުސަތު ވެސް އެބައޮތެވެ. ރާއްޖޭގެ ދެވަނަ އަށް އެންމެ ބޮޑު ކޮންސްޓްރަކްޝަން ސިނާއަތުގައި 50،000 ބިދޭސީން ރަސްމީކޮށް ކުންފުނިތަކުގެ ދަށުގައި މަސައްކަތް ކުރެ އެވެ. އެ މީހުންގެ ބޮޑުބައި މި ވަގުތު ތިބީ ކުންފުނިތަކުގެ ބެލުމުގެ ދަށުގަ އެވެ. ނަމަވެސް އިމާރާތް ކުރުމުގެ ދާއިރާގެ ވިޔަފާރިތައް ހިމާޔަތް ނުކުރެވި ގިނަ ކުންފުނި ތަކެއް ބަނގުރޫޓުވެ، ވަޒީފާޔައް ގެއްލި މި ރަށަށް އިތުރު އާބާދީއެއް ޖަމާވުމުގެ ފުރުސަތު ވެސް އެބައޮތެވެ.\nކޮވިޑް-19 އާ ގުޅިގެން މަސީން ނެރެފައިވާ ރިޕޯޓުގައި ބުނެފައިވާ ގޮތުން ކުރި އަށް އޮތް ތިން މަހު، މަހެއްގެ މައްޗަށް އިމާރާތް ކުރުމުގެ ދާއިރާގެ ކުންފުނިތަކުގެ ހަރަދުތައް ބެލެހެއްޓުމަށް 200 މިލިއަން ރުފިޔާ ބޭނުންވެ އެވެ. އެ ޖަމިއްޔާ އިން ވަނީ މި ފައިސާ ލުއި ލޯނެއްގެ ގޮތުގައި އެއް އަހަރު ދުވަހުގެ ގްރޭސްޕީރިއަޑެއްގެ ދަށުން ކުންފުނި ތަކަށް ސަރުކާރުން ހަމަޖައްސައި ދެވިދާނެ ކަމަށް ބުނެފަ އެވެ.\nއެހެންވެ މިއީ ސަރުކާރުން އިތުރަށް ވިސްނަން ޖެހޭ ކަމެކެވެ. މިހާރު ބިދޭސީން އެ ރަށަށް ޖަމާކުރި ނަމަވެސްއެ އާބާދީ އިތުރުވާނަމަ ސަރުކާރަށް އިތުރު ގޮން ޖެހުން ތަކެއް ކުރިމަތި ވާނެ އެވެ. އެހެންވެ މިހާރު ވިސްނަން ޖެހިފައިވަނީ ދިގު މުއްދަތުގެ ވިސްނުމަކަށެވެ. މި ހާތަލަށް މި ފިޔަވަޅު އެޅި ނަމަވެސް މިއަށްވުރެ ފުޅާ ވިސްނުމަކަށެވެ. މި ވަގުތު ބިދޭސީން ބަދަލު ކުރުމަކީ ކުރަން ޖެހޭ ކަމެކެވެ. އެކަމަކު މިއާއެކު މިކަން ހައްލު ކުރަން ވަށައިޖެހޭ ވިސްނުމެއް ގެންގުޅެގެން ނޫނީ މި މައްސަލަައަށް ދާއިމީ ހައްލެއް ނެތެވެ. އިތުރަށް މިކަން އަތްމަތިން ނައްޓާލުން ނޫން ކަމެއް ނުވާނެ އެވެ.\nމަސީ އިމާރާތް ކުރުން ކޮވިޑް-19 + ބިދޭސީން\nކޮވިޑް ސޭފްޓީ ގައިޑްލައިނަށް އަމަލުކުރަން އެދިއްޖެ


ހޯނޑެއްދޫން ކޮވިޑް ޖެހުނު 21 މީހަކު ބަލިން ފަސޭހަވެއްޖެ – Haftha\nThu,3December, 2020, 6:57 pm\nހޯނޑެއްދޫން ކޮވިޑް ޖެހުނު 21 މީހަކު ބަލިން ފަސޭހަވެއްޖެ\nގދ. ހޯނޑެއްދޫން ކޮވިޑް-19 އަށް ޕޮޒިޓިވްވި 21 މީހަކު ބަލިން ފަސޭހަވެއްޖެ ކަމަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ބުނެފި އެވެ.\nހޯނޑެއްދޫން އެންމެ ފުރަތަމަ ޕޮޒިޓިވް ކޭސްއެއް ފެނިިފައިވަނީ މިމަހުގެ ދެވަނަ ދުވަހު އެރަށު ހޯމް ކަރަންޓީނުގައި ތިބި އެއް އާއިލާއެއްގެ ހަތަރު މީހަކު ޕޮޒިޓިވްވުމުންނެވެ. ނަމަވެސް އެމީހުންނާ ގުޅުމެއް ނެތް އިތުރު ދެ މީހަކު އެރަށުން ކޮވިޑަށް ޕޮޒިޓިވްވި އެވެ. އެރަށުގައި ބޮޑަށް ބަލި ފެތުރިފައި އޮތްކަން އެނގުނީ އެ ދެމީހުންގެ ކޮންޓެކްޓް ޓްރޭސިންގެ ތެރެއިންނެވެ.\nހޯނޑެއްދޫ ހެލްތު ސެންޓަރުން ބުނި ގޮތުގައި، އިއްޔެގެ ނިޔަލަށް އެރަށުން ކޮވިޑް ޖެހުނު މީހުންގެ ޖުމްލަ އަދަދު ވަނީ 44 އަށް އަރައިފަ އެވެ. އަދި ހަތަރު މީހަކު އިއްޔެ ވަނީ ބަލިން ފަސޭހަވެފަ އެވެ. އެއާއެކު އެރަށުގައި މިހާރު ތިބީ ބައްޔަށް ޕޮޒިޓިވް 38 މީހުންނެވެ.\nނަމަވެސް އެޗްޕީއޭ އިން މިރޭ އާންމުކުރި މައުލޫމާތަށް ބަލާއިރު އެރަށުގައި މިވަގުތު ތިބީ ބައްޔަށް ޕޮޒިޓިވް 17 މީހެކެވެ. އެހެންކަމުން މިދިޔަ 24 ގަޑިއިރުގެ ތެރޭގައި އެރަށުން 21 މީހަކު މިވަނީ ރަނގަޅުވެފަ އެވެ.\nއެޗްޕީއޭއިން އަންނަނީ ހޯނޑެއްދޫގައި ކޮވިޑް ފެތުރުނު ގޮތް ދެނެގަތުމަށް ހާއްސަ ތަހުގީގެއް ކުރިއަށް ގެންދަމުންނެވެ. މިހާތަނަށް އައިއިރު އެރަށަށް ބަލި ފެތުރުނީ ސީދާ ކޮން ގޮތަކުން ކަމެއް އަދި ސާފެއް ނުވެ އެވެ. ނަމަވެސް އެރަށުން ޕޮޒިޓިވްވާ އެންމެންނަކީ ވެސް އެކަކު އަނެކަކާ ގުޅުން އޮންނަ މީހުން ކަމުން އެއީ ލޯކަލް ޓްރާންސްމިޝަނެއް ކަމަށް އެޗްޕީއޭއިން ބުނެ އެވެ.\nޖަލުގައި ހިންގާ ޑުރަގް ނެޓްވޯކްތައް ހުއްޓުވުމަށް އަންނަ އަހަރު ހާއްސަ ސަމާލުކަމެއް ދޭނަން: ރައީސް\nރާއްޖޭގައި ދިރިއުޅޭ އެންމެންނަށް ހިލޭ ކޮވިޑް ވެކްސިން ފޯރުކޮށްދޭނަން: ރައީސް\nކައުންސިލް އިންތިހާބުގައި ވާދަނުކުރަން ނިންމައި، ބޮންޑާ ނަން ގެންގޮސްފި\nމަގުމަތިން ދެ އަންހެނަކަށް ޖިންސީ ގޯނާކުރި އިންޑިއާ މީހަކު ހައްޔަރުކޮށްފި


Fiorentina Balikoh Juventus Ehvana Ah - Vaguthu\nފިއޮރެންޓީނާ ބަލިކޮށް ޔުވެންޓަސް އެއްވަނަ އަށް\n2 އަހަރު ކުރިން ( ފެބުރުއަރީ 10, 2018 )\n0-2 އިން ފިއޮރެންޓީނާ ބަލިކޮށް އިޓާލިއަން ލީގުގެ އެއްވަނަ އަށް ޔުވެންޓަސް އަރައިފިއެވެ.\nމި މޮޅާއެކު ލީގުގެ އެއްވަނައިގައި ޔުވެންޓަސް އޮތީ 62 ޕޮއިންޓާ އެކުއެވެ. ނަމަވެސް ލީގުގައި މިރޭ ކުޅޭ މެޗުން ނަޕޯލީ މޮޅުވެއްޖެނަމަ އެޓީމަށް އަލުން އެއްވަނަ ލިބޭނެއެވެ.\nލީގުގެ ދެވަނައިގައި ނަޕޯލީ އޮތީ 60 ޕޮއިންޓާ އެކުއެވެ. ރޭގެ މެޗުން ބަލިވި ފިއޮރެންޓީނާ އޮތީ 31 ޕޮއިންޓާ އެކު ލީގުގެ 11 ވަނައިގައެވެ. ފިއޮރެންޓީނާގެ ދަނޑުގައި ރޭ ކުޅުނު މި މެޗުގެ ފުރަތަމަ ހާފްގައި ގޯލެއް ފެނިގެން ގޮސްފައިނުވާއިރު ދެވަނަ ހާފްގެ ކުރީކޮޅު ޔުވެންޓަސް އިން ވަނީ ލީޑު ނަގާފައެވެ.\nޔުވެންޓަސް އަށް ލިބުނު ހިލޭޖެހުމަކުން މި ގޯލު ކާމިޔާބުކޮށްދިނީ ކުރިން ފިއޮރެންޓީނާ އަށް ކުޅުނު ފެޑެރީކޯ ބާނަޑެސްކީއެވެ. އަދި މި މެޗުން ތިން ޕޮއިންޓު ޔުވެންޓަސް އަށް ކަށަވަރުކޮށްދިން ގޯލު މެޗުގެ 86 ވަނަ މިނެޓްގައި ކާމިޔާބުކޮށްދިނީ އެޓީމުގެ ފޯވާޑް ގޮންޒާލޯ ހިގުއައިންނެވެ.\nރޭގެ މެޗުން ޔުވެންޓަސް މޮޅުވިއިރު މި މެޗަކީ އެޓީމުގެ ތަޖުރިބާކާރު ގޯލްކީޕަރު ޖިއާންލުއިޖީ ބުފޮން އިޓާލިއަން ލީގުގައި ޔުވެންޓަސް އަށް ކުޅެދިން 500 ވަނަ މެޗުކަން ފާހަގަކޮށްލެވެއެވެ. ލީގުގެ އެއްވަނައިގައި ޔުވެންޓަސް މިވަގުތު އޮތްއިރު އެއްވަނަ އަށް އަލުން އެރުމަށް ނަޕޯލީ މިރޭ ނިކުންނާނީ ލާޒިޔޯ އާއި ދެކޮޅަށެވެ.\nމަޓުއިޑީ އަދި ރުގާނީ ކޮވިޑް-19 އިން ރަނގަޅުވެއްޖެ\nއުސޫލުތަކާ ހިލާފަށް ފަރިތަކުރުމުން ރޮނާލްޑޯ އަށް އިންޒާރު ދީފި


Lawyer Wadde, Jumhooree Party aa gulhijje\nމުހައްމަދު ވަހީދު އިބްރާހިމް\nލޯޔަރު ވައްޑެ، ޖުމްހޫރީ ޕާޓީއާ ގުޅިއްޖެ\nތުލުސްދޫ ދާއިރާގެ ކުރީގެ މެންބަރު މުހައްމަދު ވަހީދު އިބްރާހިމް ޖުމްހޫރީ ޕާޓީއަށް ސޮއިކޮށް، ފޯމް ޖޭޕީގެ ލީޑަރާއި ހަވާލު ކުރަނީ -- | ފޮޓޯ: އަދުހަމް\nކުރީގެ ރައީސް މައުމޫންގެ އަރިހުގައި މަސައްކަތް ކުރެއްވި، ތުލުސްދޫ ދާއިރާގެ ކުރީގެ މެންބަރު މުހައްމަދު ވަހީދު އިބްރާހިމް ޖުމްހޫރީ ޕާޓީއަށް ސޮއިކޮށްފި އެވެ.\nކުރީގެ މެންބަރު ވަހީދު، ޖުމްހޫރީ ޕާޓީއަށް ސޮއިކޮށްފައިވަނީ މިރޭ ޖޭޕީގެ ހެޑްކްއާޓަރު މާފަންނު ކުނޫޒުގައި އޮތް ރަސްމިއްޔާތެއްގައެވެ. އޭނާ ވަނީ ޖުމްހޫރީ ޕާޓީއަށް ސޮއިކޮށް ޕާޓީގެ މެންބަރުޝިޕް ފޯމް ޖޭޕީގެ ލީޑަރު ގާސިމް އިބްރާހިމާ ހަވާލު ކޮށްފައެވެ.\nވަހީދާއެކު، އޭނާ ކުރިން ނިސްބަތްވި ތުލުސްދޫ ދާއިރާގެ 300 މީހަކު ޖުމްހޫރީ ޕާޓީއަށް ސޮއިކޮށްފައިވާ ފޯމްތައްވެސް ގާސިމާ ހަވާލުކޮށްފައި ވެއެވެ.\nމި ރަސްމިއްޔާތުގައި ވާހަކަ ދައްކަވަމުން ވަހީދު ވިދާޅުވީ ގާސިމް އިބްރާހަކީ ގައުމުގެ ވެރިކަން ކުރަން އެންމެ ރަނގަޅު ލީޑަރު ކަމަށެވެ. އަދި ޖޭޕީގެ ޓީމާއެކު އޭނާވެސް މަސައްކަތް ކުރައްވާނީ އެ މަގުން ކަމަށް ވިދާޅުވިއެވެ.\nވަހީދަކީ ކުރިން ރައީސް މައުމޫންގެ އަރިހުގައި ވަރަށް ގާތްކޮށް މަސައްކަތް ކުރެއްވި ބޭފުޅެކެވެ. މައުމޫންގެ އިސްލާހީ ހަރަކާތް އެމްއާރުއެމްގައިވެސް އެންމެ އިސްކޮށް ހަރަކާތްތެރިވީ ވަހީދެވެ. ނަމަވެސް އެމްއާރުއެމް ސިޔާސީ ޕާޓީއަކަށް ބަދަލު ކުރުމުގެ މަސައްކަތް ފެށުމާއެކު ވަހީދު ވަނީ ރައީސް މައުމޫންގެ އަރިހުން ގެއްލިފައެވެ. އަދި ފަހުން އޭނާ ވަނީ އެމްއާރުއެމާ އެއްވެސް ގުޅުމެއް ނެތްކަމަށާ އެޕާޓީއާއި ގުޅިވަޑައިވެސް ނުގަންނަވާނެ ކަމަށް ވިދާޅުވެފައެވެ.\nލޯޔަރު ވަހީދު ޖުމްހޫރީ ޕާޓީއަށް ސޮއިކޮށްފައިވާއިރު، 18ވަނަ މަޖިލީހުގެ ބައެއް މެންބަރުންނާއި، ޕީޕީއެމްގެ އިސް ސަފުގައި ތިއްބެވި ވަރަށް ގިނަ ބޭފުޅުން މިފަހުން ވަނީ ޖުމްހޫރީ ޕާޓީއަށް ސޮއިކޮށްފައެވެެ.\nމުހައްމަދު ވަހީދު އިބްރާހިމް ޖުމްހޫރީ ޕާޓީ\nގާސިމްގެ ލީގަލް އެޑްވައިޒަރަކަށް ވައްޑޭ\nޖޭޕީގެ ރައީސްކަމުން އިސްތިއުފާ ދޭން އަލީ ވަހީދަށް އަންގައިފި


SunOnline: The Space: Sihhathah faidhaa huri kaanaa, salhi maahaulakun\nދަ ސްޕޭސް: ސިއްހަތަށް ފައިދާހުރި ކާނާ، ސަޅި މާހައުލަކުން\nއަހުމަދު މިޒްޔާލް 07 Oct 2020, 18:07\nއޮކްޓޫބަރ 3، 2020: ދަ ސްޕޭސް ރެސްޓޯރަންޓް -- ސަން ފޮޓޯ/ ފަޔާޒު މޫސާ\nކެފޭ ރެސްޓޯރެންޓުން ފުރިފައިވާ މާލޭގައި ސިއްހަތަށް ފައިދާހުރި ކާނާއަށް ހާއްސަ ރެސްޓޯރެންޓުތަކަކީ ނިސްބަތުން މަދު ތަންތަނެވެ. މިކަމަށް އަމާޒުކޮށްގެން އީމާން، ސުދުނާއާއި އަލްމާގެ ތިން ބެއިން 2017ވަނަ އަހަރު ފެށި މަސައްކަތް ކާމިޔާބުވެ، ދަ ސްޕޭސްގެ ނަމުގައި ރެސްޓޯރެންޓެއް ހުޅުވީ މިދިޔަ އަހަރުގެ ޖެނުއަރީ މަހުގަ އެވެ.\nއެއްބަނޑު އެއްބަފާ ތިން އަންހެން ބެއިން ހުޅުވި ދަ ސްޕޭސް ވަރަށްވެސް ފުރިހަމަ އެވެ. ތަނުގެ އިންޓީރިއާ ފަރުމާކޮށްފައިވަނީ ޒަމާނީ އެހެން ނަމަވެސް، ސާދާ އަދި އެތަނުން ލިބޭ ރަހަމީރު ކެއުމަށް އިންސާފުކޮށްލެވޭ ފަދަ އަރާމު މާހައުލެއްގެ ގޮތުގަ އެވެ.\n"އަބަދުވެސް ވަރަށް އަމިއްލަ ކަމެއް ކުރަން ބޭނުންވޭ ތިން މީހުން ވެސް. އެގޮތަށް ފެށުނީ. ވަރަށް ކުޑަކޮށް ފަށަން އުޅުނީ. އެކަމަކު ފުލް ފްލެޖްޑް ކިޗަންއެއް ހަދާފައި، ޝެފް އައިފަހުން އިތުރު އައިޓަމްތައް އިތުރުކުރީ." ދަ ސްޕޭސްގެ މެނޭޖިން ޕާޓްނަރު އަލްމާ ބުންޏެވެ.\nދަ ސްޕޭސްގެ ދެ މެނޭޖިން ޕާޓްނަރުންގެ ތެރެއިން އަލްމާއާއި އީމާން-- ސަން ފޮޓޯ\nދަ ސްޕޭސްގެ ފަލްސަފާއަކީ "ކްލީން އީޓިން، ހެލްތީ ލައިފްސްޓައިލް" އެވެ. މިތަނުގެ މެނޫއިން ފެންނަ ގިނަ އައިޓަމްތަކަކީ މި ފަލްސަފާއާ ގުޅޭގޮތުން ތައްޔާރުކުރާ އައިޓަމްތަކެވެ.\nއެހެން ނަމަވެސް އެހެން ބާވަތްތަކުގެ ކެއުމަށް ލޯބިކުރާ ޒުވާނުން ވެސް މާޔޫސްކޮށް ނުލުމަށްޓަކައި ފަހުން އެހެން ބާވަތްތައް މެނޫއަށް އިތުރުކުރި ކަމަށް އޭނާ ބުންޏެވެ.\n"ގިނަ މީހުންނަށް ފުޑް އެކްސްޕޯސް ކުރަން އިތުރު ޑިޝްތައް ތައާރަފު ކުރިން. މިސާލަކަށް ބާގާސް، ކްރިސްޕީ ފިޝް ފިންގާސް، ޗިކަން ފިންގާސް، ޕިއްޒާ، ޕާސްތާ ފަދަ އެއްޗެހި އިތުރުކުރިން،" އަލްމާ ބުންޏެވެ.\nދަ ސްޕޭސްއިން ތައްޔާރުކުރާ ކެއުންތަކުގައި ބޭނުންކުރާ ސޯސްތަކާއި ބުއިންތަކުގައި ބޭނުންކުރާ ސޯސް އަދި ސިރަޕް ވެސް ތައްޔާރުކުރަނީ އެތަނުން އަމިއްލައަށެވެ.\nދަ ސްޕޭސްއިން ތައްޔާރުކުރާ ޑިޝްތަކުގެ ތެރެއިން އެންމެ ހިނގާ އެއް ޑިޝްއަކީ ޗަމީ ޗިކަން އެވެ. މި ޑިޝް ލިބެނީ ކްރީމީ ސޯސްއާއި މަޝްރޫމްސް އަދި ޕޯޓޭޓޯ ވެޖަސް ނުވަތަ ގާލިކް ރައިސްއާ ވެސް އެކުގަ އެވެ.\nދަ ސްޕޭސްގެ ޗަމީ ޗިކަން-- ފޮޓޯ/ދަ ސްޕޭސް\nމީގެ އިތުރުން ދަ ސްޕޭސްގެ މެނޫގައި ހުންނަ އައިޓަމްސްގެ ތެރެއިން ނޯވީޖިއަން ސެމަންއަކީ ވެސް އާންމުންގެ ބޮޑު ތަރުހީބެއް ލިބެމުންދާ އައިޓަމްއެކެވެ. މިއީ އާންމުކޮށް އެހެން ރެސްޓޯރެންޓްތަކުން ލިބެން ހުންނަ ސެމަންއާ އަޅާކިޔާއިރު ކޮލެޓީ ރަނގަޅު ސެމަންއެކެވެ.\nގްރިލްޑް ސެމަން ސްޓޭކް ސެލަޑް-- ފޮޓޯ/ދަ ސްޕޭސް\nދަ ސްޕޭސް ވުޖޫދުވެގެން އަހަރަކާއި ކުޑަ ދުވަސްކޮޅެއްގެ ތެރޭގައި ކުރިމަތިލާން ޖެހުނީ ކޮވިޑް19 ޕެންޑެމިކްއާ އެވެ. މި ޕެންޑެމިކްގައި އެތައް މަޝްހޫރު ވިޔަފާރިތަކަކާއި ދުވަސްވީ ރެސްޓޯރެންޓްތައް ބަނގުރޫޓުވެގެންދިޔަ ނަމަވެސް، ދަތިތަކާއެކު ވެސް ދަ ސްޕޭސްއިން ވަނީ މި ޕެންޑެމިކްގެ ތެރެއިން 'ދެމިގަނެފަ' އެވެ.\n"ޕެންޑެމިކް ތެރޭގައި ވަރަށް ދަތިތަކާ ކުރިމަތިވި. އެކި ގޮތްގޮތަށް، އެކި މަސައްކަތް ކޮށްގެން ސަވައިވްވީ. އީދަށް އަޅުގަނޑުމެން ތައާރަފުކުރީ ބްރައުނީސް ގިފްޓް ޕެކްތަކެއް. ދެން އުރީދޫ މޫލީ ޕްލެޓްފޯމްގައި އެތަކެތި ވިއްކައިގެން ހަރަދުތައް ކަވާކުރެވުނު،" އަލްމާ ބުންޏެވެ.\nމި ހުރިހާ ކަމަކާއެކު ދަ ސްޕޭސްއިން ވަނީ ލޮކްޑައުންގެ ތެރޭގައި ހިލޭ ސާބަހަށް ކާބޯތަކެތި ހަދިޔާވެސް ކޮށްފަ އެވެ. އެކި ގޮތްގޮތުން ހާލުގައި ޖެހިފައި ތިބި މީހުންނަށް އެހީވުމުގެ ގޮތުން، ގިނަ ރައްޔިތުންގެ އެހީއާއެކު ދަ ސްޕޭސްއިން ވަނީ ޖުމުލަ 1،550 ފުޑް ޕެކް ރެޑް ކްރެސެންޓަށް ހަދިޔާކޮށްފަ އެވެ.\nދަ ސްޕޭސްގެ މެނޭޖްމަންޓުން ވަނީ މި ޕްރޮޖެކްޓު ކާމިޔާބުކަމާއެކު ކުރިއަށް ގެންދެވުނީތީ އަދި މިފަދަ ދަތި ދުވަސްވަރެއްގައި ދެމުންދާ އެއްބާރުލުމަށްޓަކައި އާއިލާ، ރައްޓެހިން އަދި ކަސްޓަމަރުންނަށް ޝުކުރު އަދާކޮށްފަ އެވެ.\nދަ ސްޕޭސްއިން ތައްޔާރުކުރާ ރަހަމީރު ޑިޝްތަކުގެ ފޮޓޯއާއި މެނޫ ދަ ސްޕޭސްގެ އިންސްޓްގްރާމް އަދި ފޭސްބުކް ޕޭޖުން ބަލައިލެވޭނެ އެވެ. މިތަނުން ތައްޔާރުކުރާ ކާނާ، ގެއާ ހަމައަށް ޑެލިވަރީކުރަން ބޭނުންވާނަމަ، 7337700 ނަންބަރަށް ގުޅައިގެން ނުވަތަ އަވަސްފުޑްސް އެޕްލިކޭޝަން މެދުވެރިކޮށް އެ ހިދުމަތް ލިބޭނެ އެވެ.\nދަ ސްޕޭސް ހުންނާނީ މާލޭ ރޯޝަނީ މަގުގަ އެވެ.


Enme sinaa'athakah mulhi gaumu baroasaavun - igthisaadhee bodu biruverikameh - One Online\nއަޙްމަދު އަމީން މުޙައްމަދު\n21 މާޗް 2020، ވެލާނާ އިންޓަނޭޝަނަލް އެއާޕޯޓް: ދެ ފަތުރުވެރިޔަކު މާސްކު އަޅައިގެން، ފަތުރުވެރިކަމަށް އެކަނި ރާއްޖެ ވަނީ މާ ބޮޑަށް ބަރޯސާވެފައި ކަމަށް ދިރާސާވެރީން ބުނޭ --- ވަން ފޮޓޯ: މުހައްމަދު ހައްޔާން\nކޮވިޑް-19 ގެ ނަންދީފައިވާ ބޮޑު ބަލާއާފާތެއް ދުނިޔޭގެ ކަންކޮޅުތަކަށް ފެތުރި މި ބައްޔަށް ޕޮޒިޓިވް ވި މީހުންގެ އަދަދު މިހާރުވަނީ މިލިޔަނެއް ފަހަނައަޅާގޮސްފައެވެ. މަރުވި މީހުންގެ އަދަދުވެސް ވަނީ ބައިލައްކަ އިން މައްޗަށް ގޮސްފައެވެ. މި ބަލާއާފާތާ ގުޅިގެން މިފަހުގެ ތާރީހުގައި ދުނިޔޭގެ އިގްތިސާދަށް ކުރިމަތި ނުވާވަރުގެ ބޮޑު ހީނަރުކަމެއްވަނީ ކުރިމަތިވެފައެވެ. ބަލީގެ ނުރައްކާތެރިކަމުން ދުނިޔޭގެ ގިނަ ގައުމުތަކެއްގެ ބޮޑެތި ސިޓީތަކެއް ފުރަބަންދު ކުރަންޖެހުމާއި ރައްކާތެރި ފިޔަވަޅެއްގެ ގޮތުން އޮފީސްތައް ބަންދުކުރަން ޖެހުމުގެ ސަބަބުން ދުނިޔޭގެ ބޮޑެތި ސިނާއަތްތައް ވަނީ ހުއްޓިފައެވެ. ރާއްޖޭގައި މި ބަލިޖެހިފައިވާ މީހުންގެ އަދަދު ﷲ ގެ ރަޙްމަތްފުޅުން މިވަގުތު މަދުނަމަވެސް، ކޮވިޑް-19 ގެ ވައިރަހާ ގުޅިގެން ރާއްޖޭގެ އެންމެ ބޮޑު ސިނާއަތު (ފަތުރުވެރިކަމުގެ ސިނާއަތު) ވަނީ ހުއްޓިފައެވެ.\nމި ބަލާއާފާތާ ގުޅިގެން މިގައުމުގެ އެންމެ މުހިއްމު އަދި އެންމެ ބޮޑު ސިނާއަތު ހުއްޓުން އެއީ ގައުމަށް ލިބުނު ވަރުގަދަ އިގްތިސާދީ އެލާމެކެވެ. އެންމެ ސިނާއަތަކަށް ބަރޯސާވެގެން ދިވެހިން އުޅޭތާ މިހާރު އެތައް އަހަރެއް ވެއްޖެއެވެ. އެކި ފަހަރު (މަދު ފަހަރުތަކެއްގައިނަމަވެސް) ފަތުރުވެރިކަމަށް އެރި ލޮޅުންތަކާއެކު ކޮންމެ ފަހަރަކުވެސް މި މައުޟޫއަށް ބޮޑެތި ބަހުސްތަކެއް ކުރެވެއެވެ. ނަމަވެސް ބޭރުގެ އެކި ގައުމުތަކާއި ޖަމާއަތްތަކުގެ މަދަދާއެކު ދަތިތަކުން އަރައިގަނެ، ފަތުރުވެރިކަމަށް އާރޯކަން ލިބެން ފެށުމާއެކު އަނެއްކާވެސް މިކަމުގެ މަތިން އެންމެން ހަނދާން ނެތެއެވެ. އެމެރިކާގެ 35 ވަނަ ރައީސް ޖޯން އެފް ކެނެޑީ، 1962 ވަނަ އަހަރުގެ ސްޓޭޓް އޮފް ދަ ޔޫނިއަން އެޑްރެސްގައި ވިދާޅުވިއެވެ. "ފުރާޅު މަރާމާތު ކުރަންވީ ވަގުތަކީ ހޫނުމޫސުމުގެ އިރުގެ ހޫނުކަން އެންމެ ރަނގަޅަށް ލިބޭއިރު" އެވެ. ކެނެޑީ އެ އިޝާރާތްކުރެއްވި ވާހަކައަށް ބަލާއިރު މިއަދު މިއޮތީ ދިވެހި ގައުމުވެސް "އިގްތިސާދު މަރާމާތު" ކުރަން ޖެހޭ ދަނޑިވަޅާ ދިމާވެފައެވެ. އިގްތިސާދު ވަރުގަދަކޮށް، ދެމެހެއްޓެނިވި ގޮތްތަކެއްގެ މައްޗަށް ކަންކަން ރާވަންވީ އަދި ބަހުސްކުރަންވީ ވަގުތު ޖެހިފައެވެ.\nމި ލިޔުމުގައި އަޅުގަނޑު އަލިއަޅުވާލާފައިވާނީ ފަތުރުވެރިކަމަށް ބަރޯސާވެގެން ގައުމުގެ އިގްތިސާދު ކުރިއަށް ގެންދިޔުމުގެ ސަބަބުން ކުރިމަތިވި ބައެއް ނަތީޖާތަކާއި، މީގެ އަހަރުތަކެއްގެ ކުރިން ދިވެހި އިގްތިސާދުގައި އެކި ސިނާއަތުތަކުން އަދާކުރި ދައުރާއި، އެކި ސިނާއަތުތައް ވަޅުޖެހި/ހުއްޓެން ޖެހުނު ބައެއް ސަބަބުތަކާއި ދިވެހި ފަތުރުވެރިކަމަށް އެކި ފަހަރުމަތިން ކުރިމަތިވި ހީނަރުކަމަށް ތަފާސްހިސާބާއި އެކިއެކި ރިސާޗަރުންގެ ގަލަންތަކުން އެކިއެކި ޖާނަލްތަކާއި ފޮތްތަކުގައި ހާމަކޮށްފައިވާ އިލްމީ ހަގީގަތްތަކަށެވެ. މީގެ އިތުރުން އެންމެ ސިނާއަތަކަށް ބަރޯސާވުމުގެ ސަބަބުން އަދުގެ ދުނިޔޭގެ ބައެއް ގައުމުތަކަށް ކުރެވުނު/ކުރެވެމުންދާ ތަޖުރިބާތަކަށާއި އެކަންކަމުން އަރައިގަތުމަށްޓަކައި ގައުމުތަކުން އަމިއްލައަށް އަޅަމުން އަންނަ ނުވަތަ އަޅާފައިވާ ފިޔަވަޅުތަކާއި ސަރަހައްދީ ނުވަތަ ބައިނަލްއަގުވާމީ ޖަމާއަތްތަކުން މިކަމަށް ދީފައިވާ ބައެއް އިރުޝާދުތަކަށެވެ. (މައުޟޫއުގެ ގޮތުން ވަރަށް ގިނަ ކަންކަން ހިމަނަން ޖެހޭތީ މި ލިޔުން ޝާއިއުކުރެވޭނީ އެކި ދުވަސްތަކަށް ބަހާލައިގެންނެވެ.)\nރަސްމީ ސިފައެއްގައި (ސިނާއަތެއްގެ ގޮތުގައި) ފަތުރުވެރިކަން ރާއްޖެއަށް ތައާރަފުވީ 1972 ވަނަ އަހަރުގެ ފަހުކޮޅުއެވެ. މާލެއަތޮޅު ވިހަމަނާފުށީގައި ތަރައްގީކުރެވުނު "ކުރުނބާވިލެޖް" ގައި 1972 ވަނަ އަހަރު އޮކްޓޯބަރ3ވީ އަންގާރަ ދުވަހު އެޅުނު ބިންގަލާއެކު ފަތުރުވެރިކަމުގެ މޫތައް ރާއްޖޭގެ ކަންކޮޅުތަކަށް ފެތުރިގެން ދިޔައީ ވަރަށްވެސް ހަލުވިކޮށެވެ. ޓޫރިޒަމް މިނިސްޓްރީން އާއްމުކޮށްފައިވާ ތަފާސްހިސާބަށް ބަލާއިރު 1972 ވަނަ އަހަރު ނިމުނުއިރު (ފުރަތަމަ ފަތުރުވެރިން ރާއްޖެ އައިތާ ތިން މަސްވެސް ފުރިހަމަ ވީއިރު) ދެ ރިޒޯޓް ރާއްޖޭގައި އޮޕަރޭޝަނަލައިޒް ވިއެވެ. ދެވަނަ އަހަރު (1973) ނިމުނުއިރު އެނދުގެ އަދަދު 750 އަށް އިތުރު ވިއެވެ. އަދި ފުރަތަމަ 10 އަހަރު ނިމުނުއިރު 44 ރިޒޯޓް ހުޅުވި އެނދުގެ އަދަދު 4000 އަށް އިތުރުވެގެންދިޔައެވެ. ބޭރުފައިސާ ކުއްލިއަކަށް އާދަޔާ ހިލާފަށް ގިނައިން ލިބެން ފެށިއެވެ. ޓްރެވަލް އެޖެންސީތަކާއި، ސްވެނިއަރ ޝޮޕްތަކާއި، އެކްސްކަރޝަންތަކާއި، ޑައިވިން، ވޯޓަރސްޕޯރޓްސް، ރިޒޯޓް ސަޕްލައި، ރިޒޯޓްތަކަށް ޓޫރިސްޓުން އުފުލުން، ރިޒޯޓް އިމާރާތްކުރުން، މިހެންގޮސް އޭގެ ކުރިން ރާއްޖޭގައި ފުރުސަތު ނެތް ކިތަންމެ މަސައްކަތެއް ފެށިގެންދިޔައެވެ. ވަޒީފާގެ ފުރުސަތުތައް ގިނަ ބަޔަކަށް ލިބުމާއި ބޭރުފައިސާގެ ދޮރު ވަރަށް ބޮޑަށް ހުޅުވިގެން ދިޔުމުން، "ރަންބިސް އަޅާ ކުކުޅު" ގެ ނަމުގައި މި ސިނާއަތް ރަނގަޅަށްވެސް ދިވެހި އިގްތިސޯދުގައި ބާރުގަދަ ކުރިއެވެ.\nފަތުރުވެރިކަމުގެ ސިނާއަތުގެ ފެށުމާއެކު ދައުލަތުގެ އާމްދަނީއަށް ބޮޑު ހިއްސާއެއް ވާންފެށިއެވެ. ޝާއިއުކުރެވިފައިވާ ތަފާސްހިސާބަށް ބަލާއިރު 1987 ވަނަ އަހަރު ފަތުރުވެރިކަމުގެ ސިނާއަތުން ދައުލަތަށް ލިބުނު އާމްދަނީ އަކީ ގާތްގަނޑަކަށް 70 މިލިޔަން ރުފިޔާއެވެ. ނަމަވެސް 1999 (އޭގެ 12 އަހަރުފަހުން) ފަތުރުވެރިކަމުން ދިވެހި ދައުލަތަށް 650 މިލިޔަން ރުފިޔާގެ އާމްދަނީއެއް ހޯދައިދިނެވެ. މިއީ ވަރަށް ބޮޑު ކުރިއެރުމެކެވެ.\nފަތުރުވެރިކަން ފެށިގެން ފުޅާވަމުންދިޔައިރު މަސްވެރިކަމުގެ ސިނާއަތުގެ ދައުރު:\n70 ގެ އަހަރުތަކާ ހަމައަށް އާދެވުނުއިރު ރާއްޖޭގެ އިގްތިސާދުގެ މައި ލޭނާރަކީ މަސްވެރިކަމެވެ. ކުރީގެ މިނިސްޓްރީ އޮފް ފިޝަރީޒް އެންޑް އެގްރިކަލްޗަރ އިން 1997 ގައި ޝާއިއުކޮށްފައިވާ ކަރުދާހެއްގައި އޭރުގެ މިނިސްޓްރީ އޮފް ޕްލޭނިންގ، ހިއުމަން ރިސޯސަސް އެންޑް ޑިވެލޮޕްމަންޓްގެ ތަފާސްހިސާބާ ހަވާލާދީ ބަޔާންކޮށްފައިވާގޮތުން 70 ގެ އަހަރުތަކާ ހަމައަށް އައިއިރު ރާއްޖޭގެ މަސައްކަތްކުރާ އާބާދީގެ 50 އިންސައްތަ އަށްވުރެ ގިނަ ބަޔަކު ސީދާގޮތުން މަސައްކަތްކުރަމުން ދިޔައީ މަސްވެރިކަމުގެ ސިނާއަތުގައި ނުވަތަ މަސްވެރިކަމާ ގުޅުންހުރި ސިނާއީ މަސައްކަތްތަކުގައެވެ. އަދި 70 ގެ ކުރީކޮޅު ރާއްޖޭގެ ޝިޕިންގ އިންޑަސްޓްރީ ވަރަށް ބޮޑަށް ފުޅާވެގެންދިޔުމާއި ފަތުރުވެރިކަން ތައާރަފުވުމުގެ ނަތީޖާއެއްގެ ގޮތުން ގައުމުގެ އިގްތިސާދުގައި މަސްވެރިކަމުގެ ސިނާއަތު ހިއްސާކުރާ އިންސައްތަ ދަށަށް ދާންފެށިއެވެ.\nމި ކަރުދާހުގައި އިތުރަށް ބަޔާންކޮށްފައިވާގޮތުގައި 1996 ވަނަ އަހަރު (ރާއްޖޭގެ ފަތުރުވެރިކަމަށް 24 އަހަރު ފުރުނު އަހަރު) ދިވެހި ގައުމީ އުފެއްދުންތެރިކަމަށް މަސްވެރިކަމުގެ ސިނާއަތު ހިއްސާކުރާ މިންވަރަކީ އެންމެ 11 އިންސައްތައެވެ. މަސްވެރިކަމުގެ ސިނާއަތުގައި އެ އަހަރު މަސައްކަތް ކުރަމުންދިޔައީ ރާއްޖޭގައި ވަޒީފާއަދާކުރާ އާބާދީގެ އެންމެ 20.6 އިންސައްތަ މީހުންނެވެ. ނަމަވެސް އެ އަހަރުވެސް ރާއްޖެއަށް ވަން ބޭރުފައިސާގެ ބޮޑު އިންސައްތައެއް ހިއްސާކުރީ މަސްވެރިކަމުގެ އެކްސްޕޯޓެވެ.\nނަވާރަސަތޭކަ ނުވަދިހައިގެ މެދުތެރޭގެ އަހަރުތަކުގައި (މިއަދުގެ ހާލަތާ ތަފާތުކޮށް) މަސްވެރިކަމާ ގުޅުންހުރި ތަފާތު ސިނާއީ ކަންކަން ރާއްޖޭގައި ފުޅާދާއިރާއެއްގައި ދިޔައީ ހިނގަމުންނެވެ. މިގޮތުން ހުއިފިލަނޑާގެ މަސްވެރިކަން ރާއްޖޭގެ ކަންކޮޅުތަކުގައި އޭރު ވަރަށް ފުޅާދާއިރާއެއްގައި ކުރެވެމުންދިޔައެވެ. މިގޮތުން ފިޝަރީޒް މިނިސްޓްރީގެ ތަފާސްހިސާބުތަކުން ދައްކާގޮތުގައި 1985 ވަނަ އަހަރު އެންމެ 0.031 ޓަނުގެ ހުއިފިލަނޑާ އެކްސްޕޯޓް ކުރިނަމަވެސް އޭގެ ގާތްގަނޑަކަށް 10 އަހަރުފަހުން 1994 ގައި 66.200 ޓަނުގެ ހުއިފިލަނޑާ އެކްސްޕޯޓްކޮށްގެން 5.016 މިލިޔަން ރުފިޔާގެ އާމްދަނީއެއް ވަނީ ލިބިފައެވެ.\nހަމަ އެދުވަސްވަރު ކުރިއަށްދިޔަ އަނެއް މުހިއްމު ކަމަކީ ފާނައިގެ މަސްވެރިކަމެވެ. 1993 ވަނަ އަހަރު ދިރޭ ފާނައިގެ ގޮތުގަޔާއި ފިނިކުރި ފާނައިގެ ގޮތުގައި 17.8 ޓަނުގެ ފާނަ ރާއްޖެއިން އެކްސްޕޯޓްކޮށްފައި ވެއެވެ. ފާނައިގެ މަސްވެރިކަން ރާއްޖޭގައި ފުޅާވި މިންވަރުގެ މިސާލަކީ އިސްވެ ބަޔާންކުރި އަހަރުގެ ބަރާބަރު ދެ އަހަރު ފަހުން 1995 ވަނަ އަހަރު 1025 ޓަނުގެ ފާނަ ރާއްޖެއިން އެކްސްޕޯޓްކޮށްފައި ވުމެވެ. މިހެންކަމުން އޭރު ރާއްޖޭގެ އެކި ކަންކޮޅުތަކުގައި ދިރޭ ފާނަ ގެންގުޅުމަށް މޫދުގައި ވަރަށް ގިނަ ފާނަކޮށި ތައްޔާރުކުރެވި ފާނައިގެ މަސްވެރިކަމަށް ހާއްސަވެ އެމަސައްކަތްކުރާ ދޯނިފަހަރު އާދަޔާހިލާފަށް ގިނަވެގެންދިޔައެވެ.\nމީގެ އިތުރުން މިޔަރުގެ މަސްވެރިކަންވެސް ހަމަ މިދުވަސްވަރު ފުޅާދާއިރާއެއްގައި ކުރެވެމުންދިޔައެވެ. މިގޮތުން މިޔަރު އުރަހަ ހިއްކައިގެން، މިޔަރު ސީރާ އަޅައިގެން އަދި މިޔަރުގެ އެކި ބައިތައް ޕްރޮސެސްކޮށްގެން އިރުމަތީގެ ގައުމުތަކަށާއި އަވައްޓެރި ޝްރީލަންކާއަށްވެސް ދިޔައީ އެކްސްޕޯޓްކުރަމުންނެވެ. މިކަމަށްޓަކާ ވަރަށް ގިނަ ރައްތަކުގައި ހާއްސަ ސަރަހައްދުތަކެއް ކަނޑައަޅައި ވާދަވެރި ރޫހެއްގައި މި މަސައްކަތް ކުރެވެމުންދިޔައެވެ. 1996 ވަނަ އަހަރާ ހަމައަށް ގާތްގަނޑަކަށް (އަހަރަކަށް) 1400 ޓަނުގެ މިޔަރުގެ އުފެއްދުންތައް ރާއްޖެއިން ދިޔައީ އެކްސްޕޯޓްކުރަމުންނެވެ. މިޔަރުގެ މަސްވެރިކަމެކޭ އެއްގޮތަށް މެރިން އެކުއޭރިއަމް މަހުގެ އެކްސްޕޯޓްވެސް ރާއްޖޭގައި އަހަރުން އަހަރަށް ފުޅާދާއިރާއެއްގައި ދިޔައީ ކުރެވެމުންނެވެ. ހަމަ މިއާއެކު މަސްވެރިކަމާ ގުޅުންހުރި މަސައްކަތްތަކުގެ ތެރެއިން މޫދުވިނަ އާލާކުރުމާއި އިތާމުތް އާލާކުރުން އަދި އިހި އާލާކުރުންފަދަ މެރިކަލްޗަރ ޕްރޮގްރާމްތަކެއްވެސް ސަރުކާރުން ހިންގަމުންދިޔައެވެ. ކާމިޔާބުކަމާއެކު މެރިކަލްޗަރ ޕްރޮގްރާމްތައް ހިންގައި، އިންޑަސްޓްރިއަލް ލެވެލްއަށް ގެންދެވުނު ނަމަ މިއީ ރަނގަޅު ނަފާއެއް ނެރެވޭނެ އަދި ރާއްޖެފަދަ ގައުމަކަށް ވަރަށް އެކަށީގެންވާ މަސައްކަތެއްކަމާމެދު އެއްވެސް ޝައްކެއް ނެތެވެ.\nއެޑިޓަރުގެ ނޯޓް: އަޙްމަދު އަމީން މުޙައްމަދަކީ މަދަރުސީ ދައުރުން ފެށިގެން ލިޔުންތެރިކަމާއި އަދަބީ ފަންނަށް ހާއްސަ ޝައުގުވެރިކަމެއް ބަހައްޓަވާ ބޭފުޅެކެވެ. ވިޔަފާރިއާއި މެނޭޖްމަންޓްގެ ދާއިރާއިން ޗެކްރިޕަބްލިކްގެ މަސަރޭކް ޔުނިވަސިޓީން މާސްޓާސް ޑިގްރީ ވަނީ ހާސިލުކުރައްވާފައެވެ. މިހާރު ހިދުމަތްކުރައްވަނީ ދިވެހިރާއްޖޭގެ ގައުމީ ޔުނިވަސިޓީގެ ޑިރެކްޓަރެއްގެ މަގާމުގައެވެ. މީގެ އިތުރުން ޔުނިވަސިޓީ/ކޮލެޖްތަކުގައި ވިޔަފާރިއާއި މެނޭޖްމަންޓްގެ ދާއިރާގެ ޑިގްރީ ކޯސްތަކުގައި ކިޔަވައިދެއްވުމާއި ޑިސަރޓޭޝަން ސުޕަވައިޒަރެއްގެ ގޮތުގައިވެސް މަސައްކަތްކުރައްވައެވެ.\nގުޅޭ ޓެގު ޓުއަރިޒަމް މަސްވެރިކަން އިގްތިސޯދު އާމްދަނީ


Hiyaa flat aai gulhey jinaaee thahugeeguge massala committee ah\nހިޔާ ފްލެޓްތަކެއް. އެ ފްލެޓުގެ މައްސަލަ ކޮމިޓީއަށް މިއަދު ފޮނުވި-- ފޮޓޯ/ އަަވަސް އާކައިވް\nބޯހިޔާވަހިކަން ފޯރުކޮށްދޭން ރާއްޖޭގައި މިހާތަނަށް ހިންގި އެންމެ ބޮޑު މަޝްރޫއު، ހިޔާ ޕްރޮޖެކްޓަކީ ކޮރަޕްޝަން އެކުލެވޭ ބޮޑު ޖަރީމާއެއްގެ ގޮތުގައި ސިފަކޮށް އެކަމާ ގުޅޭ ޖިނާއީ ތަހުގީގެއް ކުރުމަށް ރައްޔިތުންގެ މަޖިލީހަށް ހުށަހެޅި މައްްސަލަ ބަލައިގަނެ ކޮމިޓީއަށް ފޮނުވައިފި އެވެ.\nމާފަންނު ހުޅަނގު ދާއިރާގެ މެމްބަރު މުހައްމަދު ފަލާހު މަޖިލީހުގެ އިއްޔެގެ ޖަލްސާއަށް ހުށަހެޅި މައްސަލަ ބަލައިގަނެ ކޮމިޓީއަށް ފޮނުވަން މަޖިލީހުގެ ތަޅުމުން މިއަދު ފާސްކުރީ 43 މެމްބަރުންގެ ވޯޓާއެކު އެވެ. ނުފެންނަ ކަމަށް އެއް މެމްބަރަކު ވޯޓު ދެއްވި އެެވެ. އެ މައްސަލަ އިތުރަށް ދިރާސާކުރަން ފޮނުވީ މާލިއްޔަތު ކޮމިޓީ އަށެވެ.\nމި މައްސަަލަ ހުށަހެޅުއްވި ފަަލާހު ވިދާޅުވީ ހިޔާގެ ފްލެޓްތައް ކުރީގެ ސަރުކާރުން ކުއްޔަށް ދޭން ނިންމި ރޭޓުން ކުއްޔަށް ދީފިނަމަ ބޮޑު ގެއްލުމެއް ވާނެ ކަމަށް އޮޑިޓާ ޖެނެރަލް އޮފީހުން ނެރުނު ރިޕޯޓުން ވެސް ހާމަވެގެންދާ ކަމަށެވެ. އަދި ދައުލަތަށް ފައިދާވާާން އޮތް ކަމެއްގައި އެހެން ގޮތަަކަށް މަަކަރާއި ހީލަތް ހެދުމާއި، ދައުލަތުގެ ފައިސާއަށް ހިޔާނާތްތެރިވުމާއި، މަގާމުގެ ނުފޫޒު ބޭނުންކުރުމާއި، ވަކި ބަޔަކަށް ނާޖާއިޒު ފައިދާ ހޯދައިދިނުމާ ގުޅޭ މައްސަލަތައް ބަލަން ޖެހޭ ކަމަށެވެ. އެހެންކަމުން އެ މައްސަލައިގެ ޖިނާީ ތަހުގީގެއް ހިންގައި ހާއްސަ އިސްކަމެއް ދީގެން އެ މައްސަލަ ބެލުމަށް އޭނާ ހުށަހަޅުއްވައިފައި ވެއެވެ.\nރައްޔިތުންގެ މަޖިލިސް ބޯހިޔާވަހިކަން ހިޔާ މަޝްރޫއު + ހިޔާ މަޝްރޫއު އޮޑިޓާ ޖެނެރަލް އޮފީސް އެޗްޑީސީ


Aubameyang Barcelona Ah Badhalu Vanee? - Vaguthu\nއޮބަމެޔާންގް ބާސެލޯނާ އަށް ބަދަލުވަނީ؟\nއަންނަ ހޫނު މޫސުމުގެ ޓްރާންސްފާ ބާޒާރުގައި އިންގްލަންޑުގެ އާސެނަލްގެ ފޯވަޑް ޕިއެރޭ އެމެރިކް އޮބާމެޔާންގް ސްޕެއިންގެ ބާސެލޯނާ އަށް ބަދަލުވެދާނެ ކަމުގެ އަޑުތައް ފެތުރެން ފަށައިފިއެވެ.\nއިންގްލަންޑުގެ ނޫސްތަކުގައިވާ ގޮތުން މިިދޔަ ޖެނުއަރީ މަހުން ފެށިގެން އޮބާޔެމާންގް ހުރީ އާސެނަލް ދޫކޮށްލަން ތައްޔާރު ވެގެންނެވެ. އާސެނަލްގައި މަޑުކުރަން ބޭނުންވާ ކަމަށް ތަކުރާރުކޮށް މީޑިއާގައި އޮބާމެޔާންގް ވާހަކަ ދައްކާފައި ހުރި ނަމަވެސް އަންނަ ސީޒަނުގައި އޭނާ އެ ކްލަބުން ފެނިދާނެކަމުގެ ފުރުސަތު ވަރަށް ކުޑަ ކަމަށް ރިޕޯޓްތައް ބުނެއެވެ.\nއާސެނަލްގައި އޭނާ މަޑުކުރާނީ މިހާރު ލިބޭ މުސާރައަށްވުރެ އެތައް ގުނަ ބޮޑު އަދަދެއް ކްލަބުން އޭނާ އަށް ދީގެން ކަމަށް ވެސް ރިޕޯޓުތައް ބުނެއެވެ. އޮބާމެޔާންގް ޑިމާންޑް ކުރަނީ ހަފުތާއަކު 300،000 ޕައުންޑަށެވެ. ނަމަވެސް އާސެނަލްގެ މެނޭޖްމަންޓުން ގެބޮން ފޯވަޑްގެ މި ޑިމާންޑަށް އާއެކޭ ބުނާނެ ކަމަކަށް ނުބެލެވެއެވެ. އެހެންކަމުން ދެން އަންނަ ޓްރާންސްފާ ބާޒާރުގައި އޮބާމެޔާންގް އެހެން ކްލަބަކަށް ބަދަލުވެދާނެކަމީ ދުރުގައި އޮތް ކަމެއް ނޫނެވެ.\nއާސެނަލްގެ ކެޕްޓަން ބޭންޑް އަޅައިގެން ކުޅެމުން އަންނަ އޮބާމެޔާންގް އަށް އެންމެ ބޮޑަށް ފާރަލަމުން އަންނަނީ ބާސެލޯނާ އިންނެވެ. ބާސާގެ އެއްވަނަ ސްޓްރައިކަރު ލުއިސް ސުއަރޭޒް މިވަގުތު ކަކުލުގެ އަނިޔާއަކާ ގުޅިގެން ކުޅުމާ ދުރުގައި ހުރިއިރު ދުރު މުސްތަގްބަލަކަށް ވިސްނާފައި ސުއަރޭޒްގެ ބަދަލުގައި ބާސާގެ އެއްވަނަ ފޯވަޑްގެ މަގާމަށް އޮބާމެޔާންގް ގެނައުމަކީ އެ ކްލަބުން ގެންގުޅެމުން އަންނަ ވިސްނުމެކެވެ. ބާސާ އިން އަންނަނީ އޮބާމެޔާންގުގެ އިތުރުން އިންޓަގެ ފޯވަޑް ލައުޓަރޯ މާޓިނެޒް އާއި ޕީއެސްޖީގެ ފޯވަޑް ނޭމާ އަށް ވެސް ފާރަ ލަމުންނެވެ.\nމި ތިން ކުޅުންތެރިންގެ ތެރެއިން ނޭމާގެ އަގު މާކެޓުގައި އުޅެނީ 167 މިލިއަން ޑޮލަރުގައެވެ. އަނެއްކޮޅުން މާޓިނެޒްގެ އަގު އުޅެނީ 142 މިލިއަން ޑޮލަރުގައެވެ. މި އަގުތަކަށް ބަލާއިރު ޔުއެފާގެ ފައިނޭންޝިއަލް ފެއާ ޕްލޭ (އެފްއެފްޕީ)ގެ ތެރެއިން ނޭމާ ނުވަތަ މާޓިނެޒްގެ ސޮއި ހޯދަން ބޭނުންމަ އެންމެ ފުރަތަމަ ކްލަބުން ކުޅުންތެރިން ވިއްކާލަައިގެން އާމްދަނީ ހޯދުމަށް ބާސާ އަށް މަޖުބޫރުވާނެއެވެ. އެނޫން ގޮތަކަށް އެފްއެފްޕީ ހަމަތަކުގެ މަތިން ބާސާ އަށް މި އަގުތަކުގައި ކުޅުންތެރިން ގަތުމުގެ ފުރުސަތެއް ނެތެވެ. ކަންމިހެން ހުރުމާއެކު އެންމެ ފަސޭހައިން ލިބެން އޮތް ޓާގެޓުގެ ގޮތުން ބާސާ އިން އެންމެ ފަހުން އެކްޓިވޭޓް ކުރަން ޖެހޭނީ ޕްލޭން ބީ އެވެ. އެއީ 66 މިލިއަން ޑޮލަރަށް އޮބާމެޔާންގް ހޯދުމެވެ. ރިޕޯޓުތައް ބުނާގޮތުން އޮބާމެޔާންގް ބަދަލުގައި އާސެނަލް އަށް ޑިފެންޑަރު ސަމުއެލް އުމްޓިޓީ ދޭ ގޮތަށް ވެސް މި ޓްރާންސްފާ ކުރިއަށް ގެންދަން ބާސާ އިން އަންނަނީ ވިސްނަމުންނެވެ.\nއުމުރުން މިހާރު 30 އަހަރުވެފައިވީ ނަމަވެސް އޮބާމެޔާންގް އަކީ މިހާރުވެސް ދުނިޔޭގެ އެންމެ މޮޅެތި ސްޓްރައިކަރުންގެ ތެރޭ ހިމެނޭ ކުޅުންތެރިއެކެވެ. މިސީޒަނުގައި މިހާތަނަށް އާސެނަލް ޖާޒީގައި ކުޅެދިން 32 މެޗުގައި އޭނާ ވަނީ 20 ގޯލު ޖަހައިދީފައެވެ.


gedhoru veriwakah vaan loan 6%interest aai eku7lahkka rufiyaa - Ihavandhoo\nގެދޮރުވެރިޔަކަށް ވާން ލޯން :6ޕަސެންޓް އިންޓްރެސްޓާ އެކު7ލައްކަ ރުފިޔާއާ ހަމައަށް\nރާއްޖޭގެ އުތުރުގެ ރަށެއްގައި ފަނުން ހަދާފައިވާ ގެއެއް. ފޮޓޯ: މުހައްމަދު ޢަބްދުއްޞަމަދު\nމި ސަރުކާރުގެ ގެދޮރުވެރިކަމުގެ ސިޔާސަތުގެ ދަށުން ރަށްރަށުގެ މީހުންނަށް ގެދޮރު އެޅުމަށް ބޭނުންވާ ލޯނު ދޫކުރުމަށް “ގެދޮރުވެރިޔާ ލޯން” ގެ ނަމުގައި ސްކީމެއް ރޭ ތައާރަފުކޮށްފިއެވެ.\nޕްލޭނިން މިނިސްޓްރީ އާއި ހައުސިން ޑިވެލޮޕްމަންޓް ކޯޕަރޭޝަން (އެޗްޑީއެފްސީ) ގުޅިގެން އިއުލާންކުރި “ގެދޮރުވެރިޔާ” ލޯން ސްކީމް އިފްތިތާހުކޮށްދެއްވީ ވާޗުއަލްކޮށް ބޭއްވި ރަސްމިއްޔާތެއްގައި ރައީސް އިބްރާހިމް މުހައްމަދު ސޯލިހެވެ.\nގެދޮރުވެރިޔާ ލޯން ސްކީމްގެ ނަމުގައި ރައީސުލްޖުމްހޫރިއްޔާ ރޭ ފައްޓަވައިދެއްވި ލޯން ސްކީމަކީ ކުޑަ އިންޓްރެސްޓެއްގައި ދިގު މުއްދަތުން ދައްކައި ޚަލާސްކުރާ ގޮތަށް ތައާރަފުކުރި ލޯން ސްކީމެކެވެ. މި ލޯން ސްކީމްގައި ބައިވެރިވުމަށްޓަކައި މޯގޭޖްގެ ގޮތުގައި ހަމައެކަނި ދައްކަން ޖެހޭނީ އެމީހާއަށް ލިބިފައި އޮތް ގޯތި ނޫނީ އެމީހާއަށް ލިބިފައި އޮތް ގޯތީގައި ހަދަން ފަށާފައިވާ އިމާރާތް އެކަންޏެވެ. އަދި މި ލޯން ސްކީމްގެ ދަށުން ހަދަން ފަށާފައިވާ ގެ ނިންމައިލުމަށްޓަކައި ބޭނުންވާ ފައިސާ ހޯދުމަށްޓަކައި ގިނަވެގެން7ލައްކަ ރުފިޔާ ކޮންމެ ފަރާތަކަށް ދޫ ކުރާގޮތަށް ހަމަޖެހިފައިވާކަމުގައި ރައީސުލްޖުމްހޫރިއްޔާގެ މެސެޖްގައި ވަނީ ވިދާޅުވެފައެވެ. އަދި މި ލޯނަށް ފައިސާ އަނބުރާ ދައްކާއިރު އެންމެ ގިނަވެގެން މަހަކު ދައްކަން ޖެހެނީ 5000 ރުފިޔާކަމުގައި އެމަނިކުފާނު ވިދާޅުވިއެވެ.\nAnnoucing of Gedhoruveriya Loan https://t.co/PxSEF0POab\n— Min.of National Planning, Housing & Infrastructure (@MoNPHImv) June 14, 2021\nމި ސްކީމްގެ ދަށުން ލޯން ދޫކުރަން ހަމަޖެހިފައިވަނީ އަމިއްލަ ގޯތީގައި އަލަށް ގެއެއް އަޅަން ނުވަތަ ނުނިމި ހުރި މަސައްކަތްތައް ކުރުމަށް ނުވަތަ ގެ އިމާރާތް ކުރުމަށެވެ. ގްރޭސް ޕީރިއަޑްގެ ގޮތުގައި 12-15 މަހުގެ މުއްދަތެއް ލިބޭއިރު މި ލޯނަށް ޑިޕޮސިޓް ދައްކާކަށް ނުޖެހޭނެއެވެ.\nމި ސްކީމްގެ ދަށުން ހަތް ލައްކަ ރުފިޔާއާ ހަމައަށް ލޯން ދޫކުރުމަށް ވަނީ ނިންމައިފައެވެ. އަދި މި ލޯން ދައްކައި ހަލާސްކުރަން ޖެހޭނީ ގިނަވެގެން 20 އަހަރު ދުވަހުގެ މުއްދަތަކުންނެވެ.\nމިރަސްމިއްޔާތުގައި ޕްލޭނިން މިނިސްޓަރު މުހައްމަދު އަސްލަމް ދެއްވި ވީޑިއޯ ހިތޯބުގައި ވިދާޅުވީ ރާއްޖޭގެ ބޮޑު އާބާދީ އޮތީ ރަށްރަށުގައި ކަމަށާއި އެކަމަކު ރަށްރަށުން މާލެ އަށް މީހުން ހިޖުރަ ކުރަނީ އެކި ސަބަބުތަކާ ހެދި ކަމަށެވެ. އޭގެ ތެރޭގައި ބޯހިޔާވަހިކަން ނެތުން ހިމެނޭ ކަމަށް އޭނާ ވިދާޅުވި އެވެ.\nގެދޮރުވެރިޔާ ލޯނު ސްކީމްގައި ލޯނު އަނބުރާ ދައްކަންޖެހޭ މުއްދަތުތަކާއި މަހަކު ދައްކަންޖެހޭ އަދަދު.\n“ބޯހިޔާވަހިކަން ނެތުމުގެ އެންމެ ބޮޑު އެއް ސަބަބަކީ ގެދޮރު އިމާރާތް ކުރަން ބޭނުންވާ ފައިސާ ފަސޭހައިން ލިބެން ނެތުން. ގެދޮރު އިމާރާތް ކުރުމަށް ދެމުން އަންނަ ލޯނުތަކަކީ ބޮޑު އިންޓަރެސްޓް ރޭޓެއްގައި މިހާތަނަށް ދެމުން އަންނަ ލޯނުތަކެއް،” އަސްލަމް ވިދާޅުވި އެވެ.\nލޯނު ދައްކަން ޖެހޭ މުއްދަތާއި ދައްކަން ޖެހޭ އަދަދު:\n15 އަހަރަށް ބަހާލުމުން މަހަކު ދައްކަން ޖެހޭނީ 5907 ރުފިޔާ\n16 އަހަރަށް ބަހާލުމުން މަހަކު ދައްކަން ޖެހޭނީ 5680 ރުފިޔާ\n17 އަހަރަށް ބަހާލުމުން މަހަކު ދައްކަން ޖެހޭނީ 5485 ރުފިޔާ\n18 އަހަރަށް ބަހާލުމުން މަހަކު ދައްކަން ޖެހޭނީ 5307 ރުފިޔާ\n19 އަހަރަށް ބަހާލުމުން މަހަކު ދައްކަން ޖެހޭނީ 5153 ރުފިޔާ\n20 އަހަރަށް ބަހާލުމުން މަހަކު ދައްކަން ޖެހޭނީ 5015 ރުފިޔާ\nގެދޮރު ހަދަން 700،000ރ. ގެ ލޯނު ނަގާ ނަމަ، 20 އަހަރުގެ ތެރޭގައި ކޮންމެ މަހަކު 5015ރ. ލޯނަށް ދައްކަންޖެހޭ.\nމި ލޯނު ދޫކުރާނީ އެޗްޑީއެފްސީން އިން ކަމަށް ވެސް ޕްލޭނިން މިނިސްޓްރީން ބުނެ އެވެ.\nއެޗްޑީއެފްސީން ބުނީ މި މަހު ތެރޭގައި މި ސްކީމަށް އެދި ފޯމު ހުށަހެޅުމުގެ ފުރުސަތު ހުޅުވާލާނެ ކަމަށާއި އަދި މި އަހަރު ފަހުކޮޅު ލޯނު ދޫކުރަން ފަށާނެ ކަމަށެވެ. މި ފޯމުތައް ބަލައިގަންނާނީ ޕްލޭނިން މިނިސްޓްރީ އާއި އެޗްޑީއެފްސީ ގުޅިގެން އެކުލަވާލައިފައިވާ ޖޮއިންޓް ކްރެޑިޓް ކޮމިޓީއަކުން ކަމަށެވެ.\nJun 15, 2021 17:29\nކުޑަޔަސް ބޮޑަސް ރިބާ ވާނީ ހަމަ ރިބާ އަށް.


Nepal ge umeedhee forward Bimal TC ah!\nނޭޕާލްގެ އުންމީދީ ފޯވަޑް ބިމާލް ޓީސީއަށް\nނޭޕ؛ާގް އުންމީދީ ފޯވަޑް ބިމާލް ގުރަހަތީ މަގަރު، ރާއްޖޭގެ ލީގް ޗެމްޕިއަން ޓީސީ ސްޕޯޓްސް ކުލަބާ ގުޅެން ހަމަޖެހިފައިވާ ކަމަށް ޓީސީން ބުނެފި އެވެ.\nޓީޓީސީގެ އޮފިޝަލަކު ބުނީ، އާ ސީޒަނަށް ތައްޔާރު ވުމަށް ޓީސީން ޕްރެކްޓިސް ފަށާއިރު ބިމާލް އެ ޓީމާ ގުޅެނެ ކަމަށެވެ. ނޭޕާލްގައި 2013 ވަނަ އަހަރު ބޭއްވި، ސާފް ޗެމްޕިއަންޝިޕްގައި އޭނާ ދެއްކި ކުޅުމާއެކު ސަރަހައްދީ ފުޓްބޯޅައިގެ ތަޖުރިބާކާރުން ލަފާ ކޮށްފައި ވަނީ، ދެކުނު އޭޝިއާ ސަރަހައްދުގެ ފުޓްބޯޅައިގައި ފާހަގަ ކުރެވެ ކުޅުންތެރިޔަކަށް އޭނާ ވާނެ ކަމަށެވެ. އުމުރުން 21 އަހަރުގެ ކުޅުންތެރިޔާ ވަނީ ޔޫރަޕްގައިވެސް ފުޓްބޯޅައިގެ ތަޖުރިބާތަކެއް ހޯދާފަ އެވެ. އިންޑިއާގެ ޒަމާންވީ ކުލަބު މޯހަން ބަގާންއަށްވެސް އޭނާ ކުޅުނެވެ.\nނޭޕާލްގެ ގައުމީ ޓީމުގެ ދެ ކުޅުންތެރިން، މި ސީޒަންގައި ޓީސީގައި ކުޅޭނެ އެވެ. އެއީ ބިމާލްގެ އިތުރުން މިދިޔަ ދެ ސީޒަންގައިވެސް ޓީސީއަށް ކުޅުނު ނޭޕާލްގެ ގޯލްކީޕަރު ކިރަން ކުމާރު ޝިމޮޝޮންގް އެވެ. އޭނާ ވަނީ މި އަހަރުވެސް ޓީސީއަށް ކުޅެން ސޮއި ކޮށްފަ އެވެ. މި ސީޒަން ވާނީ، ރާއްޖޭގައި ކިރަންގެ އެންމެ ފަހު ސީޒަނަށެވެ. އަންނަ އަހަރުން ފެށިގެން ބިދޭސީ ކީޕަރުން ނުގެނެވޭ ގޮތަށް އެފްއޭއެމުން ވަނީި ހަމަޖައްސާފަ އެވެ.\nމީގެ ކުރިން، ރާއްޖޭގެ ކުލަބަކަށް ކުޅުނު ނޭޕާލްގެ އެންމެ މަޝްހޫރު ކުޅުންތެރިޔަކީ އޯލް ޔޫތު ލިންކޭޖަށް ކުޅުނު ނޭޕާލްގެ ޖުމާނޫ ރާއީ އެވެ. އޭނާ ވަނީ 2009 ވަނަ އަހަރުގެ ސީޒަންގައި އެ ޓީމަށް ކުޅެފަ އެވެ.\nއާ ސީޒަނަށް ތައްޔާރުވާއިރު، ޓީސީއަށް ކުޅުނު އެންމެ މުހިންމު ތިން ކުޅުންތެރިން ވަނީ އެ ޓީމު ދޫކޮށް ގޮސްފަ އެވެ. އެއީ ޓީސީ އެޓޭކުތަކުގައި އެންމެ މުހިންމު ދައުރެއް އަދާ ކުރަމުން އަންނަ، އިބްރާހިމް ވަހީދު ހަސަން 'ފެލެއިނީ އިއްބެ' އާއި އިބްރާހިމް މަހްދީ ހުސައިން 'ހަބޭސް އިއްބެ' ގެ އިތުރުން ތަޖުރިބާކާރު ޑިފެންޑަރު އަބްދުﷲ ހަނީފު ބެންޖޯ އެވެ. އެ ތިން ކުޅުންތެރިންވެސް ވަނީ މާޒިޔާއަށް ބަދަލު ވެފަ އެވެ.\nޓީސީއަށް އަލަށް ގުޅުނު ދިވެހި ކުޅުންތެރިންނަކީ، ގައުމީ ޓީމުގެ ކެޕްޓަން އަކުރަމް އަބްދުލް ގަނީ އާއި މާޒިޔާއަށް މިދިޔަ ތިން ސީޒަންގައި ކުޅުނު އިސްމާއީލް އީސާ 'މެސީ' އެވެ.\nޓީސީ ފުރަތަމަ ޑިވިޝަނަށް ގެންގޮސްދީ އެ ޓީމަށް ދިވެހި ލީގް ހޯދައިން ކޯޗް މުހައްމަދު ނިޒާމް ވަނީ އެ ޓީމު ދޫކޮށްލާފަ އެވެ. މި ސީޒަންގައި އެ ޓީމުގެ ކޯޗް ކަން ކުރާނީ، ޔުނައިޓަޑް ވިކްޓަރީއަށް ކުރިން ކާމިޔާބު ހޯދައިން، ގައުމީ އަންހެން ޓީމުގެ ކުރީގެ ކޯޗް މުހައްމަދު އާތިފް އެވެ.\nއާ ސީޒަން ފަށާނީ ކޮން އިަރަކު ކަމެއް އެފްއޭއެމުން މިހާތަނަށް ރަސްމީކޮށް އިއުލާން ކޮށްފައެއް ނުވެ އެވެ. ބައެއް މީޑިއާ ތަކުގައި އެފްއޭއެމުން ބުނެފައި ވަނީ ސީޒަން ފަށާނީ ޖޫން ގައި ކަމަށެވެ.\nކޮލިފިކޭޝަންގައި ރާއްޖޭގެ ޓީމު ލީޑް ކުރާނީ ޝާކިއްޓޭ!\nގައުމީ ޓީމަށް ފުރަތަމަ ފަހަރަށް ސިފައިންގެ ކުޅުންތެރިޔެއް


Australia gai baaruge beynun kohgen meehaku hayyaru kuru...\nއޮސްޓްރޭލިއާގައި ބާރުގެ ބޭނުން ކޮށްގެން މީހަކު ހައްޔަރު ކުރި މައްސާލަގައި ފުލުހަކު ސަސްޕެންޑްކޮށްފި\nހައްޔަރު ކުރީ އުމުރުން 31 އަހަރުގެ ފިރިހެނެއް\nއޭނާ ވަނީ ކޯމާގައި\nއެމީހާގެ ބޮލުގައި ޖަހާ ވަނީ ވައްޓާލާފައި\nކ. މާލެ | 16 ސެޕްޓެންބަރ 2020 | ބުދަ 05:39 | 2,160\nވައިރަލް ވަމުންދާ ވީޑިއޯގެ ސްކްރީންޝޮޓެއް - ބީބީސީ\nއޮސްޓްރޭލިއާގެ މީހަކު ހައްޔަރު ކުރުމަށް އުސޫލާ ހިލާފުވުމުވުން ފުލަހަކު ސަސްޕެންޑް ކޮށްފިއެވެ.\nމި ހާދިސާ ހިނގީ މެލްބަރން ސިޓީގައި އުމުރުން 31 އަހަރުގެ ފިރިހެނަކު ހައްޔަރު ކުރުމަށް އުޅުމުގެ ތެރޭގައެވެ. އެގޮތުން ވިކްޓޯރިއާ ފުލުހުން ވަނީ އުސޫލާ ހިލާފަށް ފުލުހުންގެ ކާރުން އެ މީހާގައި ޖެއްސުމުގެ އިތުރުން ބޮލުގައި ޖަހާ ވައްޓާލާފައިވާ ކަމަށެވެ.\nބޭރުގެ މީޑިއާތަކުގައި ރިޕޯޓު ކޮށްފައިވާ ގޮތުގައި އެމީހާގެ ހާލު ސީރިއެސްވެ މިހާރު ފަރުވާ ދެމުންދާއިރު އެމީހާ މިހާރު ވަނީ ކޯމާގައެވެ.\nއެމީހާ ހައްޔަރު ކުރުމުގައި ފުލުހުން އަމަލު ކޮށްފައިވާ ގޮތް ފެންނަ ވީޑިއޯއެއް އާއިލާގެ ފަރާތުން ސޯޝަލް މީޑިއާ އަށް ވަނީ ދޫކޮށްލާފައެވެ. އަދި ވިޑިއޯ ވައިރަލްވެ ގިނަ ބައެއް ފާޑު ކިއުންތައް ވިކްޓޯރިއާ ފުލުހުންނަށް ވަނީ އަމާޒުވެފައެވެ. އަދި އާންމުންގެ ގިނަ ބަޔަކު ގެންދަނީ އެ ފުލުސް މީހާ އަށް ހައްގު އަދަބު ދޭން ޖެހޭނެ ކަމަށާއި، އަނިޔާ ލިބުނު މީހާ އިންސާފު ހޯދައި ދިނުމަށް ގޮވާލަމުންނެވެ.\nއާދިއްތަ ދުވަހު ހިނގި މި ހާދިސާއާ ގުޅިގެން އާއިލާގެ ފަރާތުން ވަނީ މިނިވަން ތަހުގީގެއް ހިންގައި ދިނުމަށް ވެސް އެދިފައެވެ.\nމި ހާދިސާއާ ގުޅިގެން ވިކްޓޯރިއާ ފުލުހުން ބުނީ އެގޮތަށް އަމަލު ކުރި ފުލުސް މީހާ މިހާރު ސަސްޕެންޑްކޮށްފައިވާ ކަމަށާއި، އިންޓަރނަލް ޔުނިޓުން މައްސަލަ ތަހުގީގު ކުރަމުންދާ ކަމަށެވެ.\nކޮވިޑް-19އާ ގުޅިގެން މެލްބަރން ސިޓީގައި ވަނީ ހަރުކަށި ފިޔަވަޅުތަކެއް އަޅާފައެވެ. އެގޮތުން ފާއިތުވެ ދެ މަސް ދުވަހު އެ ސިޓީ ވަނީ ލޮކްޑައުން ކޮށްފައިވާއިރު، ޕަބްލިކް ހެލްތް އޯޑަރގެ ދަށުން ފުލުހުންނަށް ވަކި ބާރުތަކެއް ވެސް ދީފައެވެ.\nއެގޮތުން އުސޫލާ ހިލާފުވާ މީހުން ޖޫރިމަނާ ކުރުމާއި، ހައްޔަރު ކުރުމުގެ ބާރު ދީފައިވެއެވެ. ނަމަވެސް އާދިއްތަ ދުވަހު ހައްޔަރު ކުރި މީ ހާއަކީ އުސޫލާ ހިލާފުވެގެން ހައްޔަރު ކުރި މީހެއް ކަމަށް ނުބެލެވޭ ކަމަށާއި، އެމީހާ އަކީ ނަފްސާނީ ބައްޔަށް ފަރުވާ ހޯދަމުންދާ މީހެއް ކަމަށް މީޑިއާތަކުގައި ރިޕޯޓު ކޮށްފައިވެއެވެ.\nނަމަވެސް ފުލުހުން ބުނެފައިވަނީ އެމީހާއާ ފުލުހުންގެ އަމުރަށް ނުކިޔަމަންތެރިކަން ދައްކާ ފުލުހުންނަށް ހަމަލާ ދިނުމަށް މަސައްކަތް ކޮށްފައިވާ ކަމަށެވެ.


SunOnline: NineTeaNine: Komme namaadhakah bandhu kuraa namoonaa cafe' eh\nނައިންޓީނައިން: ކޮންމެ ނަމާދަކަށް ބަންދުކުރާ ނަމޫނާ ކެފޭއެއް\nފާޠިމަތު ނަޒީފާ އަޙްމަދު 18 Nov 2021, 10:33\nނައިންޓީނައިން ކެފޭގެ ދެންނެވުމެއް\nޝަހާދަތުގެ ދެކަލިމައަށް ފަހު އަދާކުރަން ޖެހޭ އެންމެ މުހިންމު ވާޖިބަކީ، ފަރުޟު ފަސް ނަމާދު، އެ ނަމާދުތަކުގެ ވަގުތުގައި އަދާކުރުމެވެ. ނަމާދުތައް ވަގުތަށް އަދާކުރެވޭ ނަމަ، މީހާގެ އެހެން ކަންކަން ރަނގަޅުމަގުން ގެންދަން ފަސޭހަވާނެއެވެ.\nނަމާދު ކުރަންވާނީ ތިމާ ކުރަން ހުރި ހުރިހާ ކަމެއް ނިންމާފައެއް ނޫނެވެ. އަދި ބަންގި ގޮވާއިރު ތިމާ ކުރަން ހުރި ކަންކަން ނިންމާފައެއް ވެސް ނޫނެވެ. އެކަންކަން މެދުކަނޑާލާފައެވެ. ހުއްޓާފައެވެ. ނަމާދު ވަގުތުގައި އަދާކުރުމަކީ އެއީއެވެ.\nކެފޭ ހުޅުވިތާ ހަތަރު މަސް ވި، ނ. ލަންދޫ ނައިންޓީނައިން ކެފޭ އިން މި މަސް ފެށުނު ފަހުން ގަވާއިދެއް ހެދިއެވެ. އެއީ ކޮންމެ ނަމާދު ވަގުތެއް ޖެހުމުން 20 މިނެޓަށް ކެފޭ ބަންދު ކުރުމެވެ. އެއީ ނަމާދު ވަގުތުގައި ގިނަ ޒުވާނުން ކެފޭގައި ތިބޭތީއާއި ކެފޭގެ މުވައްޒަފުންނަށް ވަގުތަށް ނަމާދަށް ދިއުމަށް ޓަކައި ހުޅުވައިދިން ދޮރެއް ކަމަށް ނައިންޓީނައިންގެ ވެރިފަރާތް ކަމަށްވާ ނައުޝާދު އަބްދުއްރަހީމް ބުންޏެވެ.\nނައިންޓީނައިން ކެފޭ-- ފޮޓޯ/ނައުޝާދު އަބްދުއްރަހީމް\nއޭނާ ބުނީ، މިގޮތަށް ބަދަލު ކުރުމުން، ނަމާދު ވަގުތު ފާއިތުވާން ވާއިރަށް އަވަސް އަރުވާލައިގެން ނަމާދު ކުރުމުގެ ބަދަލުގައި ހަމަޖެހިގެން ޖަމާއަތުގައި ނަމާދު ކުރެވުމުގެ އުފާ ހާސިލުވާ ކަމަށެވެ.\nފަންސާސް ފޫޓް 60 ފޫޓުގެ ނައިންޓީނައިން ކެފޭއިން ނަމާދު ވަގުތަށް ހިދުމަތް މެދުކަނޑާލާ އުސޫލު ތަންފީޒު ކުރެވޭތީ ނައުޝާދު ހުރީ ވަރަށް ހިތްހަމަ ޖެހިފައެވެ. އޭނާ ބުނާގޮތުން މިކަމާ ގުޅިގެން ރަށުގެ ގިނަ ބައެއްގެ ޕޮޒިޓިވް ކޮމެންޓް ލިބެއެވެ. ދުރުގައި އުޅޭ ރައްޓެހިންނަށް މި ހަބަރު ލިބުމުން ގުޅާފައި ނައުޝާދަށް ހިތްވަރު ދެއެވެ. އެގޮތުގައި ސާބިތުވެ ހުރުމަށް ނަސޭހަތް ދެއެވެ.\nނައުޝާދަށް ލިބޭ ހިތްހަމަޖެހުމަކީ ނަމާދު ވަގުތު، ނަމާދު އަޅާފައި ޒުވާނުން ކެފޭގައި ނުތިބޭކަމެވެ.\n"ވަރަށް ގިނަ ފަރާތްތަކުން ގުޅި. ރަށުން ބޭރުގަ ތިބޭ ރައްޓެހިންވެސް ގުޅާފަ ބުނި ވަރަށް ރަނގަޅު ކަމެކޭ، ވަރަށް ހިތްހަމަ ޖެހެއޭ. ރާއްޖޭގަވެސް ވަރަށް ނުފެންނަ މަންޒަރެކޭ ކެފޭ ތަކުގަ މިގޮތަށް ނަމާދު ވަގުތަށް މެދުކަނޑާލުމަކީ،" ނައުޝާދު ބުންޏެވެ.\nތެދެކެވެ. ރާއްޖޭގައި ނަމާދު ވަގުތަށް މެދުކަނޑާލާ ކެފޭ ރެސްޓޯރެންޑް ނިސްބަތުން މަދެވެ. އެހެންކަމުން ނައުޝާދުގެ އެދުމަކީ އެހެން ރަށްރަށުގެ ކެފޭ ތަކުންވެސް ނަމާދު ވަގުތަށް ބަންދުކޮށް، އަޅުކަން ވަގުތުގައި އަދާކުރުމަށް އިސްކަން ދިނުމެވެ.\n"ބޭނުންވޭ ހުރިހާ ތަނެއްގަވެސް މިގޮތަށް އަމަލު ކުރަން. އަސްލު ހަގީގަތުގަ ނަމާދު އޭގެ ވަގުތުގަ ކުރީމަ ވިޔަފާރީގަ ބަރަކާތް ވެސް ލައްވާނީ،" ނައުޝާދު ބުންޏެވެ.\nހުރިހާ ކެފޭތަކުން ވެސް މިގޮތަށް އަމަލު ކުރަން ފެށުން އެއީ އޭނާގެ އުންމީދެވެ. ނައިންޓީނައިން ކެފޭ އެކޭ އެއްގޮތަށް ރާއްޖޭގެ ހުރިހާ ކެފޭއަކުންވެސް ނަމާދު ވަގުތު ތަކުގައި ކެފޭ ބަންދުކޮށް ޖަމާއަތިގައި ބައިވެރި ވުމެވެ.\n"ގެއްލިގެން ދާނެ އެއްޗެއް ނޫނޭ އެވަގުތުކޮޅަށް ބަންދުކޮށްލިއަސް،" ކެފޭތަކުގެ އޯނަރުންނަށް ނާޝިދުގެ ފަރާތުން އޮތް މެސެޖަކީ އެއީއެވެ.\nތޮޅީގެ ތުންގަނޑާއެކު 15 ގަޑިއިރު، އުއްމީދު ކަނޑައެއް ނުލާ


ﷲ ތަޢާލާ ވޮޑިގެންވާކަން އިންކާރުކުރާ މީހުންނޭވެ!2– DhiSalafiyyah\nﷲ ތަޢާލާ ވޮޑިގެންވާކަން އިންކާރުކުރާ މީހުންނޭވެ! 2\n19/08/2017 ޢަޤީދާއާއި ފިރުޤާތައް, ޢަޤީދާގެ ޢާންމު ލިޔުންތައްއަލް އުޚްތު އުއްމު ޢަބްދިﷲ\nﷲ ތަޢާލާ ވޮޑިގެންވާކަމުގެ ޢަޤުލީ ދަލީލު:\nފަހެ ކުރިންނާއި ފަހުންވެސް ޚަލްޤުކުރެއްވުނު އެންމެހާ މަޚްލޫޤުން ޚަލްޤުކުރައްވާނޭ ފަރާތެއް ވާންޖެހެއެވެ. އެހެނީ އެއްވެސް އެއްޗަކަށް އޭގެ އަމިއްލަ ނަފްސު ޚަލްޤެއް ނުކުރެވޭނެއެވެ. އަދި އެއްވެސް ރޭވުން ތެރިކަމެއްނެތި “ޗާންސަކުން” ވެސް ޚަލްޤެއް ނުކުރެވޭނެއެވެ. އެހެނީ އެއްޗެއް ވުޖޫދުގައިވުމުގެ ކުރިން އެއެއްޗެއް ވާހުށީ ނެތް އެއްޗަކަށެވެ. ފަހެ އެ ޙާލަތުގައި ޚަލްޤުކުރައްވާ ފަރާތަށް އެފަރާތެއްވާނީ ކޮން ފަދައަކުން ހެއްޔެވެ! އަދި އެއްވެސް ރޭވުން ތެރިކަމެއްނެތި “ޗާންސަކުން” ޚަލްޤެއް ނުކުރެވޭނެ ސަބަބަކީ ހިނގާ ކޮންމެ ކަމެއްގެ ފަހަތުގައި އެކަމެއް މެދުވެރިކުރުވި ފަރާތެއް ވާންޖެހޭނެއެވެ. އަދި މިކާއިނާތުގައި މިވާ ފުރިހަމަ އިންތިޒާމުތާއި ސަބަބާ އެސަބަބު މެދުވެރިކުރުވި ފަރާތާ ދެމެދުގައިވާ ބަދަހި ގުޅުމާ އަދި އެއް މަޚްލޫޤަކާ އަނެއް މަޚްލޫޤެއްގެ ދެމެދުގައިވާ ގުޅުމަކީ އެއްވެސް ރޭވުން ތެރިކަމެއްނެތި “ޗާންސަކުން” ވާނޭ ކަންކަމެއް ނޫނެވެ.\nއެހެނީ އެއްވެސް ރޭވުން ތެރިކަމެއްނެތި “ޗާންސަކުން” އުފެދޭ އެއްޗެއް ފުރަތަމަ ވުޖޫދަށް އެއަންނަނީވެސް ނިޒާމެއް ނެތިއެވެ. އެފަދައިންވީ އެއްޗެއް ދެން ތަރައްޤީވަމުން ދާއިރު ނުވަތަ ދެމިގެންދާއިރު ނިޒާމެއްގެ ދަށުން ކުރިއަށްދާނީ ކިހިނަކުން ހެއްޔެވެ؟\nއެހެންކަމުން އަމިއްލަ ނަފްސު ޚަލްޤުނުކުރެވެންޏާ އަދި އެއްވެސް ރޭވުން ތެރިކަމެއްނެތި “ޗާންސަކުން” ޚަލްޤުނުކުރެވެންޏާ އޭގެން ލާޒިމުވަނީ މިކާއިނާތުތައް ވުޖޫދުގައި ލެއްވި ފަރާތެއްވާނެ ކަމެވެ. އެއީ ﷲ ތަޢާލާއެވެ. އެއިލާހީ ޢާލަމްތަކުގެ ވެރިރައްބެވެ.\nﷲ ތަޢާލާވަނީ މި ބުއްދީގެ ދަލީލު، ޠޫރު ސޫރަތުގައި ބަޔާންކުރައްވާފައެވެ. އެއިލާހު ވަޙީކުރެއްވިއެވެ.\n﴿أَمْ خُلِقُوا مِنْ غَيْرِ شَيْءٍ أَمْ هُمُ الْخَالِقُونَ﴾ [الطور٣٥]\nމާނައީ: “އަދި ކިއެއްތަ! ހެއްދެވިފަރާތެއްނެތި އެއުރެން ހެދިގަތީ ހެއްޔެވެ؟ ނުވަތަ ހެއްދެވި ފަރާތްތަކަކީ، އެއުރެން ހެއްޔެވެ؟”\nއެބަހީ: އެއުރެން ޚަލްޤުކުރެއްވުނީ ޚާލިޤެއް ނެތިއެއް ނޫނެވެ. އަދި އެއުރެން އެއުރެންގެ އަމިއްލަ ނަފްސުތައް ޚަލްޤެއް ނުކުރެއެވެ. އެހެންކަމުން އެނގިގެންދަނީ އެއުރެން ޚަލްޤުކުރެއްވި ފަރާތަކީ ﷲ ތަޢާލާކަމެވެ.\nޖުބައިރު ބުން މުޠުޢިމު رضي الله عنه ވިދާޅުވިއެވެ. ﷲގެ ރަސޫލާ صلى االله عليه وسلم ޠޫރު ސޫރަތް ކިޔަވާ ވިދާޅުވަމުން މިއާޔަތްތައްވެސް ކިޔަވާ ވިދާޅުވިއެވެ. ﴿أَمْ خُلِقُوا مِنْ غَيْرِ شَيْءٍ أَمْ هُمُ الْخَالِقُونَ . أَمْ خَلَقُوا السَّمَاوَاتِ وَالْأَرْضَ بَلْ لَا يُوقِنُونَ . أَمْ عِنْدَهُمْ خَزَائِنُ رَبِّكَ أَمْ هُمُ الْمُصَيْطِرُونَ﴾ [الطور٣٥ – ٣٧]\nއޭރު ޖުބައިރުގެފާނަކީ މުޝްރިކެކެވެ. އެކަލޭގެފާނު ވިދާޅުވިއެވެ. “(މިއާޔަތްތައް އިވުމުން) ތިމަންކަލޭގެފާނު ހިތްޕުޅު އުދުއްސައި ނުގަތީ ހަމަކިރިއާއެވެ. ތިމަންކަލޭގެފާނުގެ ހިތްޕުޅަށް އެންމެ ފުރަތަމަ އީމާންކަންވަނީ އެޙިސާބުންނެވެ.” [رواه البخاري]\nމިކަން ސާފުކޮށްދޭ މިޘާލެއް ބަޔާންކޮށްދޭނަމެވެ. ވަރަށް ފުރިހަމަ ގަނޑުވަރެއްގައި ރީތި ބަގީޗާތަކާއި ފެންއާރުތަކާއި ގޮނޑިއާއި ކާޕެޓުތަކާއި އެކިވައްތަރުގެ ޒީނަތްތެރިކަމުން ޒީނަތްތެރިކުރެވިފައިވާކަމުގެ ވާހަކަ މީހަކު ތިބާގެ ގާތުގައި ބުނެފާނެއެވެ. އަދި އެއަށްފަހު “މިތަނުގައިވާ ހުރިހާ އެއްޗަކީ އަމިއްލައަށް އުފެދުނު ތަކެއްޗޭ ނުވަތަ “ޗާންސަކުން” އުފެދުނު ތަކެއްޗޭ” ބުނުމުން އެކަން އިންކާރުކުރުމަށް ތިބާ އަވަސްވެގަންނާނެއެވެ. އަދި އޭނާ އެދެއްކީ މޮޔަވާހަކައެއްކަމަށް ތިބާ ދެކޭނެއެވެ. ދެންފަހެ މިތަނަވަސް ކައުނާއި އުޑާއި ބިމާއި ފަލަކުތަކާއި އޭގެ އެކި ޙާލަތްތަކާ އަދި މަތިވެރި ނިޒާމުތަކަކީ އަމިއްލައަށް އުފެދުނު ތަކެއްޗަށް ވާނެ ހެއްޔެވެ. ނުވަތަ ޗާންސަކުން އުފެދުނު ތަކެއްޗަށް ވެދާނެ ހެއްޔެވެ.\nމިލިޔުމުގެ އެެހެނިހެން ބައިތައް\nމަޞްދަރު: شرح أصول الإيمان للشيخ ابن عثيمين -رحمه الله-.


Saudi in Lebanon ge boduvazeera heyo bas bunefi\nލުބްނާންގެ ބޮޑުވަޒީރު ނަޖީބް މީގާތީ: އަރަބި ގައުމުތަކާއެކު ގާތް ގުޅުމަށް އެދިވަޑައި ގެންނެވި\nލުބްނާންގެ ބޮޑުވަޒީރު ނަޖީބު މީގާތީއަށް ތައުރީފް ކުރައްވައި ސައުދީ ފޮރިން މިނިސްޓްރީން ވާހަކަފުޅު ދައްކައިފި އެވެ.\nސައޫދީން ބުނީ ސައޫދީއާއެކު ގުޅުން ބަދަހި ކުރަން އެދޭ ކޮންމެ ގައުމަކަށް ވެސް އެ ފުރުސަތު އޮތް ކަމަށެވެ. އަވައްޓެރި އަރަބި ގައުމުތަކާ މެދު ސައޫދީން ވަކިން ގާތް ގުޅުމެއް އޮންނާނެ ކަމަށް ވެސް ސައޫދީން ބުންޏެވެ.\nނަޖީބު މީގާތީ ވިދާޅުވި ގޮތުގައި ލުބްނާން އަކި އެކުވެރި އަރަބި ގައުމުތަކަށް ނުރައްކާތެރި ގައުމަކަށް ވެގެން ނުވާނެ އެވެ. ލުބްނާން ތެރޭގައި ހިންގާ އެއްވެސް ހަރަކާތަކުން ސައޫދީއަށް އަދި އަރަބި ގައުމަކަށް ނުރައްކާ ކޮށްގެން ނުވާނެ އެވެ.\nބޮޑުވަޒީރުގެ އޮފީހުން ނެރުނު ބަޔާނެއްގައި ބުނެފައިވާ ގޮތުން ޓެރަރިޒަމަށް ހިތްވަރު ދިނުމާއި މިނިވަން މުސްތަގިއްލު ގައުމުތަކަށް ޓެރަރިސްޓް ހަމަލާތައް އަމާޒުކުރާ ތަނަކަށް ލުބްނާން ވެގެން ނުވާނެ އެވެ.\nސައޫދީ އަދި އަރަބި އެހެން ގައުމުތަކާއެކު ވަރަށް ގާތް ގުޅުމެއް ދަމަހައްޓަން އެދިވަޑައި ގަންނަވާ ކަމަށް ވެސް ނަޖީބު މީގާތީ ވިދާޅުވި އެވެ.\nސައުދީން ބުނީ ނަޖީބު މީގާތީ ގެންގުޅުއްވާ ސިޔާސަތަށް ބަދަލު ގެނައުމަކީ އުފާ ކުރާ ކަމެއް ކަމަށެވެ. އަދި ލުބްނާންއާއެކު ސައޫދީން ވަރަށް ގާތް ގުޅުމެއް ދަމަހައްޓަށް އެދޭ ކަމަށް ވެސް ބުންނެވެ. އެކަން ނުވެގެން އުޅެނީ ލުބްނާނަށް ފޫޅުކަނޑައިގެން ތިބި ހިޒްބުﷲ ފަދަ ޓެރަރިސްޓް ޖަމާއަތްތަކާ ހެދި ކަމަށް ވެސް ވަނީ ބުނެފަ އެވެ.\nލުބްނާންގެ ތަރައްގީއަށް ސައޫދީ އާއި ޔުނައިޓެޑް އަރަބް އެމިރޭޓްސްއިން ވެސް ހިއްސާކުރާނެ ކަމަށް ކުރިން ވެސް އޮތީ ބުނެފަ އެވެ. އެހެން ނަމަވެސް ސަރުކާރުން ހިނގަން ޖެހޭނީ ނަޖީބު މީގާތީ ކޮންޓްރޯލް އޮންނަ ގޮތަށް ކަމަށް ވެސް ވަނީ ބުނެފަ އެވެ.\nސައޫދީ އަދި ބައެއް އަރަބި ގައުމުތަކުން އެގައުމުތަކުގައި ތިބި ލުބްނާން ސަފިރުން މިދިއަ އަހަރު ވަނީ ފޮނުވާލާފަ އެވެ. އެއީ ލުބްނާން ސަރުކާރުގެ އިންފޮމޭޝަން މިނިސްޓަރު، ޖޯޖް ކޮރުދާހީ އަރަބި ގައުމުތަކަށް ބަދުބަސް ވިދާޅުވުމުންނެވެ.\nއަރަބި މުއްސަނދި ގައުމުތަކުން ބުނާ ގޮތުން ލުބްނާންގައި އޮތީ އީރާންގެ ނުފޫޒެވެ. އިރާންގެ ނުފޫޒުން އެއްކިބާވެ ސަރުކާރު ހިންގަން ފަށާ ދުވަހަކުން ލުބްނާނަށް އޮބިނޯންނަ ވަރަށް އެހިތެރިވާނެ ކަމަށް ވެސް އޮތީ ބުނެފަ އެވެ.\nއެހެން ނަމަވެސް، ނަޖީބު މީގާތިއަށް ވަކި ގޮތެއް ނިންމަ ދަތިވެ ވަޑައިގެން ހިމޭނުން ހުންނެވި އެވެ. ލުބްނާނުން ސައޫދީއާ މުއާމަލާތް ކުރަން ފެށުމުން ގުޅުން ރަނގަޅުވާނެ ކަމަށް ސައޫދީން ބުނެ އެވެ.\nސައުދީ އަަރަބިއްޔާ ޔުނައިޓެޑް އަރަބް އެމިރޭޓްސް މެދު އިރުމަތި + ޕޮލިޓިކްސް ލުބްނާން


ދުރުގާވުން ހިތް ނޭދޭ! (އެކާވީސްވަނަ ބައި) – Dhen.mv\nދުރުގާވުން ހިތް ނޭދޭ! (އެކާވީސްވަނަ ބައި)\nއަޒްކީ July 9, 2021 - 10:58 pm\nޖީނާ ގޮނޑިއެއް ގެނެސް , އެނދުމަތީގައި އިން ތާޝާ ކައިރީގައި ބެހެއްޓުމަށްފަހު އެތާ އިށީނުމަށް ޒިދާނަށް އިޝާރާތް ކުރިއެވެ. ޒިދާން ގޮނޑީގައި އިށީނުމުގެ ބަދަލުގައި ތާޝާ ގާތުގައި ކުޑަކަކޫ ޖަހައިގެން އިށީނެވެ. ތާޝާއަށް ލިބުނީ ހައިރާންކަމެކެވެ. އެއްފަހަރު ޖީނާއަށް ބަލައިލުމަށް ފަހު އަނެއް ފަހަރު ކުރިމަތީ އިން ނުދަންނަ މީހާއަށް ބަލައިލީ ވާނުވާ ނޭނގި އިނދެފައެވެ.\nޒިދާން އޭނާގެ ލޮލުގައި އަޅައިފައިވާ ބޮޑު އައިނު ނެގިއެވެ. އެ ވަގުތު ތާޝާއަށް އެ ދެ ލޮލަށް ބަލައިލެވުނެވެ. ފެންކަޅިވެފައިވާ އެދެލޯ ފެނުމާ އެކު އެއީ ކާކުގެ ދެލޯކަން ތާޝާއަށް ވަގުތުން އެނގުނެވެ. ޒިދާންގެ ނަން ދުލުން ކިޔައިލެވުނު ހިނދު ތާޝާގެ ދެލޯ ފުރިގެން އައެވެ. ހިތް އެދުނީ ޒިދާންގެ ތަނަވަސް މޭގައި މޫނު ފޮރުވައިލައިގެން ހުރެ ހިތް ފުރޭވަރަށް ރޯލުމަށެވެ. ޒިދާން އޭނާގެ އަނގަމަތީގައިވާ މާސްކް ތިރިކޮށްލިއެވެ.\n" ތާޝާ... މައި ލަވް.. ޕްލީޒް ނުރޮއެ..." ތާޝާގެ ލޮލުން ވެއްޓުނު ކަރުނަ ތިކި ފެނިފައި ޒިދާން ބުންޏެވެ. ޒިދާންގެ ހިތް އެދެމުން ދިޔައީ އޭނާގެ ދެ އަތުން ތާޝާގެ ދެލޯ ފޮހެލައި ދިނުމަށެޥެ. ތާޝާ ގެނެސް އޭނާގެ މޭގައި ބޮނޑިކޮށްލުމަށް ފަހު އޭނާގެ ބުޅި އިސްތަށިގަނޑުގައި ފިރުމައިލުމަށެވެ. އެހެން ނަމަވެސް ކައިވެނީގެ ކުރިން އެފަދަ ގޮތަކަށް އަތްލަން ބޭނުން ނުވާތީ ޒިދާން ކެތްތެރިވިއެވެ. ޒިދާންގެ އަޑު އިވިފައި ތާޝާގެ ރުއިން ވީ އިތުރެވެ.\n" އެމީހާ އަހަރެން... އަހަރެން....." ތާޝާއަށް ރޮވޭ ވަރުން ވާހަކައެއް ނުދެއްކުނެވެ. އެވަގުތު ޒިދާންގެ ހިތަށް ކުރި ފުންއަސަރާ އެކު ތާޝާއާ ދިމާލަށް ބަލަން އުނދަގޫވެ ތާޝާގެ މޫނުން ނަޒަރު ވަކިކޮށްލިއެވެ. ތާޝާ ރޯ މަންޒަރު ބަލާކަށް ޒިދާނަކަށް ކެތެއް ނުކުރެވުނެވެ. ތާޝާއަށް އެހާލު ޖެއްސި މީހާ ދެކެ ޒިދާނަށް އިންތިހާއަށް ރުޅި އާދެވުނެވެ. އިންތަނުން ތެދުވަމުން ޒިދާން ދެކޮޅު ދެކޮޅަށް ހިނގަން ފެށީ އައިސްފައިވާ ރުޅި މަޑުކުރެވޭތޯއެވެ. އެހެން ނަމަވެސް ތާޝާ ގިސްލާ އަޑުއިވޭ ކޮންމެ ފަހަރަކު ޒިދާންގެ ރުޅިގަނޑު އިތުރަށް ގަދަވަނީއެވެ. އެމީހަކު ކުރިމަތީގައ ހުރި ނަމަ ޒިދާންގެ އަތުން މަރުވީސްކަން ޔަގީނެވެ. އެންމެ ފަހުން ޒިދާންގެ ކެތްތެރިކަން ކޮޅުންލާ ހުރިހާ ވަރެއް ބޭލުނީ އޭނާ އާ ދިމާލުން ހުރި ފާރަށެވެ. ކަރުބުޑުން ހަޅޭއްލަވައި ގަންނަމުން ހަށިގަނޑުގައި ހުރި ބާރެއްލައިފައި ޒިދާނަށް ފާރުގައި ގޮށްމުށުން ޖެހުނީ ބޭއިޚްތިޔާރުގައެވެ. އެވަގުތު ސިހުނު ވަރުން ތާޝާއަށް އިންތަނުން ތެދުވެ އަނގަމަތީގައި އަތްއަޅައިލެވުނެވެ. ޑްރެސިންގް ޓޭބަލްގައި ލެގިލައިގެން ހުރި ޖިނާއަށް ވެސް ލިބުނީ ސިހުމެކެވެ. ކޮޓަރީގެ ބޭރުގައި ހުރީ އަނީކް ވެސް އަވަހަށް އެތެރެއަށް ވަނީ ވީގޮތެއް ބަލައިލުމަށެވެ.\n" ކިހިނެއްވީ... ކީއްވެ ހަޅޭއްތިލަވަނީ.. އަންފޫޒާއްތައަށް އަޑުއިވުނިއްޔާ ކިހިނެއް ވާނީ " އެތެރެއަށް ވަން އަނީކް ބުނީ ހިތްހަމަނުޖެހިފައެވެ. ޒިދާން ވަކި އެއްޗެއް ނުބުނެއެވެ. ތާޝާއަށް ޒިދާންގެ ލޭ އަންނަމުން ދިޔަ އަތް ފެނުމާއެކު ޒިދާން ކައިރިއަށް ޖެހިލަމުން އަތް ނަގައި އެއަތުގައި ފިރުމައިލެވުނެވެ. މިމަންޒަރަށް އަނީކަށް ބަލަން އުނދަގޫވެ އިސްޖަހައިލިއެވެ.\n" ޒިދާން..!!. ޒިދާން ތިހެން އުޅުނީމަ ތާޝާއަށް ވާނީ ކިހިނެއް.. ފޯރ ގޯޑްސް ސޭކް ތަންކޮޅެއް ރުޅިމަޑުކޮށްބަލަ.. ހަމަޖެހިގެން ތިބެގެން ނޫނީ މިކަހަލަ ކަންކަމުގެ ހައްލެއް ނުހޯދޭނެ.. " ޖީނާގެ އަޑުގައި ހަރުކަށި ކަމެއްވިއެވެ. ޒިދާން ކަންތައްކުރި ގޮތުން އޭނާ ހިތްހަމަނުޖެހުނެވެ.\n"ޖީން ޒިދާންގެ އަތުން ލޭ އަންނަނީ... " ތާޝާ ބުންޏެވެ. އެ ވަގުތު ތާޝާ މޫނުމަތިން ފެންނަމުން ދިޔަ ކަންބޮޑުވުމުގެ ސަބަބުން ޒިދާން އަމިއްލަ ނަފްސު ކުށްވެރިކުރިއެވެ. ތާޝާ އިތުރަށް ދެރަ ކުރެވުނީތީއެވެ.\n" އައިމް ސޯ ސޮރީ ތާޝާ... އެކަމަކު ތާޝާ ރޯތަން ފެނުނީމަ އަހަރެންނަށް ކެތްނުވީ.. އަހަރެން ބޭނުން ވަނީ އެމީހަކު އަހަރެންގެ މި ދެ އަތުން މަރައިލަން.. އެއީ ކާކުކަން އެނގުނިއްޔާ ހުވާކޮށްފަ މިބުނީ އޭނާގެ ދުވަސްދާނެ..!!" ޒިދާން ބުންޏެވެ. އެވަގުތު ޒިދާން ތާޝާ ދެކެވާ ލޯބި އެތާތިބި ކޮންމެ މީހަކަށް ވެސް އިހުސާސް ކުރެވޭނެއެވެ. ޒިދާން ތާޝާދެކެ ލޯބިވާ ވަރަށް އެހެންމީހަކަށް ނުވެވޭނެކަން ޙާއްސަކޮށް އަނީކަށް ޤަބޫލުކުރެވުނެވެ. ޚުދު އޭނާ ތާޝާދެކެ ވާ ލޯތްބަކީ ޒިދާންގެ ލޯބީގެ ކުރިމަތީގައި އެއްވެސް އެއްޗެއް ނޫންކަން މިރޭ އިހުސާސް ކުރެވިއްޖެއެވެ.\n" ތިން ފަހަރަށް ފުލުހުންނަށް އެނގިއްޖެ.. އެކަމަކު އެމީހުން އެކަމަށް އެކަށީގެންވާ ފިޔަވަޅެއް ނާޅާ.. " އަނީކް ވިސްނަން ހުރެފައި ބުންޏެވެ.\n" ނޫނީ ފިޔަވަޅެއް އަޅަން ބޭނުން ނުވަނީ.." ކުރިއަށް ޖެހިލައިފައި ޖީނާ ބުންޏެވެ. ތާޝާއާއި ޒިދާން އަދި އަނީކަށް ޖީނާ އާ ދިމާލަށް ބަލައިލެވުނީ އެއްފަހަރާއެވެ.\n" މާނައަކީ؟" ޖީނާ އެބުނި އެއްޗެއް އޮޅުންނުފިލައިގެން ޒިދާން އަހައިލިއެވެ.\n" ވެދާނެއްނު މިކަމުގެ ފަހަތުގަ ވަނީ ކޮންމެ ވެސް ނުފޫޒުގަދަ ފަރާތެއް ކަމަށް.. "ޖީނާ އިތުރަށް ބުންޏެވެ.\n" ނުފޫޒު ގަދަ ފަރާތެއް ތާޝާއަށް އުނދަގޫ ކުރަންވީ ކީއްވެ؟ ތާޝާ ދަންނަ މާގިނަ ބަޔަކު މާލޭގަ ނޫޅޭނެ.." ޒިދާން ބުންޏެވެ.\n" ކުޑަބައްޕަ ދަންނަ މީހުން އުޅެއެއްނު.. ވެދާނެއްނު ކުޑަބައްޕައަށް ގެއްލުންދޭން ވެގެން ތާޝާއަށް އުނދަގު ކުރަނީކަމަށް.." ޖީނާ ބުންޏެވެ. ޒިދާނާއި އަނީކް ވެސް އެއީ ވެދާނެ ގޮތެއް ކަމަށް ޤަބޫލުކުރިއެވެ.\nދާނިޔާލް އެނދުގައި އޭނާގެ ކަކުލުގައި އުޅަނބޮށި ވިއްދައިލައިގެން އިންއިރު އޭނާގެ ނަޒަރު ހުއްޓިފައި ވަނީ އަލަމާރީގައި ލެގިލައިގެން ހުރި އަންސޫދާއަށެވެ. މީގެ އިރުކޮޅެއް ކުރިން ހިނގައިދިޔަ ކަންތަކަށް ފަހު އަންސޫދާ ހުރީ ހިތްހަމަނުޖެހިފައެވެ.\n" އަންސޫ ޕްލީޒް.. އަހަރެންގެ ދައްކާ ވާހަކަ ޤަބޫލުކޮށްބަލަ!!" ދާނިޔާލް ބުނެލިއެވެ.\n" ޑެނީ ދައްކާ ކޮންމެ ވާހަކައެއް ޤަބޫލުކޮށްގެން އަހަރެން މި ވީހާ ދުވަހު މިހުންނަނީ.. ޑެނީ ބުނެބަލަ!! ޑެނީއަށް ހުރެވޭތަ ތާޝާއާ ވާހަކަ ނުދައްކާ.. އޭނާ އުޅޭ ހާލެއް ވެސް އެނގެނީއެއް ނޫން.. މީގެ ކުރިން ވެސް ތާޝާ މާލޭގަ އުޅުނުއިރު އެއީ އަހަރުމެންނަށް އެހާ ވަރަށް ގުޅާ ކުއްޖެއް ނޫން.. އެއީ ފަހަރެއްގައި ވެސް އެކުއްޖާ އަހަރުމެން މަތިން ހަނދާން ނުވާތީއެއް ނޫން.. ގިނަ ފަހަރަށް ތާޝާއަށް ކުރިން ގުޅަނީ އަހަރުމެން.. އަހަރެންނަށްވުރެ ވެސް ބޮޑަށް ތާޝާ މަތިން ހަނދާން ވާތީ އުޅެނީ ޑެނީ..!! ދެން މިހާރު ޑެނީއަށް ކިހިނެއް ތިވަނީ.. ކީއްވެ ތާޝާއަށް ނުގުޅާށޭ ތިބުނަނީ؟" އަންސޫދާ ޝަކުވާކޮށްލިއެވެ. ހިތްހަމަނުޖެހިފައި ހުރުމުގެ ސަބަބުން އޭނާގެ އަޑު ވެސް އައީ ތަންކޮޅެއް ބާރަށެވެ. ދެލޮލުން ކަރުނަ ފައިބައިގަތީ ވީދެރައިންނެވެ.\n" އަންސޫ... " ދާނިޔާލް އިން ތަނުން ތެދުވެގެން ގޮސް އަންސޫދާގެ ގައިގައި ބައްދައިލަން އުޅުނެވެ. އެހެން ނަމަވެސް އަންސޫދާ ދާނިޔާލްގެ މޭގައި އަތް އަޅައި ދުރުކޮށްލިއެވެ.\n" އަހަރެން މިދަތުރު އައީ ވެސް ކޮންމެހެން ޑެނީ ކިޔާވަރުން.. ހެޔޮނުވާނެ ޑެނީ.. އަހަރެން ބޭނުން އެންމެ ފަހަރަކު އަހަރެންގެ ދަރިފުޅަށް ގުޅާލަން.. ވާހަކަ ނުދެއްކިޔަސް އެމަންޖެގެ އަޑު އަހައިލާ ހިތުން އަހަރެންގެ ލަގޮނޑި ފަޅައިގެންދާ ވަރުވޭ.." އަންސޫދާ ގިސްލަން ފެށިއެވެ. ދާނިޔާލް ވަކި އެއްޗެއް ނުބުނެއެވެ.\n" ބުނެބަލަ ޑެނީ! ކީއްވެ ތާޝާއަށް ނުގުޅަންވީ.. ކީއްވެ ޑެނީ ތާޝާ ބަލާ ނުދަނީ.. ؟" ދާނިޔާލް ކައިރިއަށް ޖެހިލުމަށް ފަހު އަންސޫދާ އަހައިލިއެވެ. ދާނިޔާލް ފުން ނޭވައެއް ދޫކޮށްލިއެވެ.\n" އަންސޫ... އަހަރެން ހުރީ އަންސޫ ކައިރީގައި މިވާހަކަ ނުބުނަން... އަންސޫ ރުޅިއަންނާނެކަން ވެސް އެނގޭ..." ދާނިޔާލް ބުންޏެވެ. ހަޤީގަތް އަންސޫދާއަށް ކިޔައިދޭންވީ ވަގުތު އައިސް ޖެހިއްޖެކަމަށް ދާނިޔާލްއަށް ޤަބޫލުކުރެވުނެވެ. އަންސޫދާގެ ނިތަށް ރޫ އަރައިގެން ދިޔައީ ދާނިޔާލް އޭނާއަށް ކޮންމެވެސް ކަމެއް ސިއްރުކުރާކަން އެނގުމުންނެވެ.\n" އަންސޫ.. ތާޝާ މާލެ ފޮނުވީ އަހަރެން... ތާޝާ ގޮވައިގެން މާލެ ދާން ނިކް ގާތުގައި ބުނީ އަހަރެން.." ދާނިޔާލް ހަޤީގަތް ހާމަކުރިއެވެ. އަންސޫދާއަށް ދެލޯ ބޮޑުކޮށްލެވުނީ ޤަބޫލު ނުކުރެވިގެންނެވެ.\n" ނޯ ވޭ... ތާޝާ މާލެ ފޮނުވަން އެންމެ ބޮޑަށް ނުރުހުނީ ވެސް ޑެނީ... ދެން ކީއްވެ؟" ލިބުނު ހިތްހަމަނުޖެހުމުގައި އަންސޫދާ އަހައިލިއެވެ.\n" ތިކަން އޮތީ ތިހެން.. އެކަމަކު ތާޝާ މާލެ ދާން ބޭނުންވެގެން އެވަރަށް ކިޔާތީ އަހަރެން ތާޝާ މާލެ ފޮނުވީ.. ހުދު ތާޝާއަށް ވެސް ނޭނގޭނެ އަނީކް އޭނާ ގޮވައިގެން ދިޔައީ އަހަރެން ބުނެގެން ކަމެއް.. ތާޝާ މާލެ ފޮނުވަން އަންސޫ ނުރުހޭކަން އެނގޭތީ އަންސޫއަށް ވެސް އަދި ތާޝާއަށް ވެސް ސިއްރުކުރީ... ޓްރަސްޓް މީ.. ތާޝާ އެކޮޅުގަ ހުއްޓަސް އަހަރެން ބަރާބަރަށް ތާޝާގެ ހާލު ބަލަން.. އިރާދަކުރެއްވީތީ ތާޝާ ރަނގަޅު.... އަދި އަހަރެން އަންސޫއަށް ޔަގީންކަން ދެން ތާޝާ ވަރަށް އަވަހަށް އަންނާނެ.. ކުޑަދުވަސްކޮޅެއް ކެތްކޮށްލަދީ..." ދާނިޔާލް ދައްކަމުން ދިޔަ ވާހަކަ އަންސޫދާއަށް ޤަބޫލުކުރަން ދަތިވިއެވެ. ދާނިޔާލް އޭނާ ކައިރީގައި ނުބުނެ އެފަދަ ބޮޑު ނިންމުމެއް ނިންމައިފާނެ ކަމަށް އަންސޫދާއަށް ޤަބޫލެއް ނުކުރެވުނެވެ.\n" ސީރިއަސްލީ ޑެނީ... ތާޝާ އާ މެދު އެފަދަ ބޮޑު ނިންމުމެއް ނިންމިއިރު އަހަރެން ގާތުގައި ބުނެލަން ވެސް ނޭނގުނީތަ.. ކީއްވެ އަހަރެންނަށް އެވަރުގެ ބޮޑުކަމެއް ސިއްރުކުރީ.. ޑެނީ އަހަރެންނަށް ކަންކަން ސިއްރުކުރަން ފެށީ ކޮންއިރަކު؟" އަންސޫދާގެ އަޑުގައިވަނީ އިންތިހާއަށް ހިތްހަމަނުޖެހުމެވެ.\n" އަންސޫ ޕްލީޒް އަންޑަސްޓޭންޑް ވެބަލަ..." ޑެނީ ބުންޏެވެ. ނަމަވެސް އަންސޫދާ އިތުރަށް ދާނިޔާލް ދައްކާ ވާހަކަ އަޑުއަހާކަށް ބޭނުމެއްނުވިއެވެ. ބާރު ހިނގުމެއްގައި ގޮސް ފާހަނައަށް ވަދެ ދޮރުލެއްޕިއެވެ. ދާނިޔާލް ލިބުނު ހިތްހަމަނުޖެހުމުގައި ދެފަރާތަށް ބޯ ހޫރައިލިއެވެ. އަންސޫދާ އޭނާދެކެ ރުޅިއައިސްފައި ހުރުމަކީ އޭނާއަށް ކެތްތެރިވެވޭނެ ކަމެއް ނޫނެވެ. އޭނާ ޖެހޭނީ ކޮންމެ ގޮތެއް ހަދައިފައި ވިޔަސް އަންސޫދާއަށް ވިސްނައިދޭށެވެ.\n" ކޮންމެ މީހަކަސް އެމީހަކު ތާޝާއަށް ބޮޑު ގެއްލުމެއް ނުދެނީސް އެމީހަކު ހޯދުން މުހިންމު.. ފުލުހުންނަށް އެކަން ނުކުރެވެންޏާ އަހަރުމެން އެންމެންވެގެން އެއީ ކާކުކަން ހޯދަން އެބަޖެހޭ.." އެތާ ތިބި އެންމެންގެ މޫނަށް ވަކި ވަކިން ބަލައިލަމުން ޒިދާން ބުންޏެވެ.\n" ޒިދާން އެބުނީ ތެދެއް... ތާޝާގެ ސަލާމަތަށް އެދެންޏާ ޖެހޭނީ އެމީހަކު ހޯދަން.. " އަނީކް ޒިދާނާ އެއްބަސްވިއެވެ. ތާޝާއަށް ބުނާނެ ވަކި އެއްޗެއް ނޭނގި ފަހަރަކު މީހެއްގެ މޫނަށް ބަލަމުން ދިޔައެވެ. ޖީނާ ހުރީ ވިސްނުމަކަށް ގެއްލިފައެވެ. މިއޮއް ހުރިހާއިރު އޭނާގެ ހިތުގައި އޮތް ވާހަކަ ހާމަކުރަންވީބާއޭ ޖީނާގެ ހިތަށް އަރަމުން ދިޔައެވެ.\n" ގައިޒް... އަހަރެންނަށް ހީވާއެއްޗެއް ބުނަންތަ؟ މި ހަމަ އަހަރެންނަށް ހީވާއެއްޗެއް އެނގޭ" ދެ ވިސްނުމެއްގައި ހުރެފައި ޖީނާ ބުންޏެވެ. އެތާ ތިބި އެންމެންގެ ނަޒަރު ޖީނާއަށް ހުއްޓުނެވެ.\n" އެމީހަކު މި ގޭތެރެއަށް ވަނީ މިގޭ ކޯޑު ޖަހައިގެން.. ކޯޑު އެނގޭނީ މިގޭ މިއުޅޭ މަދު މީހުންނަށް.. އަހަރެންނަށް ހީވަނީ.. އެމީހަކަށް ކޯޑު ދިނީ މިގޭ މީހަކު ހެން.. " ޖީނާ ނުބުނަން ހުރެފައި ބުންޏެވެ. ޖީނާ ބުނި އެއްޗަކުން އެތާ ތިބި މީހުންނަށް ލިބުނީ ހައިރާންކަމެކެވެ.\n" މިގެއިން ކާކު؟ މިގޭ އެންމެން ވެސް ތާޝާ ދެކެ ވަރަށް ލޯބިވާކަން އަހަރެންނަށް އެނގޭ.. ދެން ކާކު އެވަރުގެ ކަމެއް ކުރާނީ.." އަނީކް ސުވާލުކޮށްލިއެވެ.\n" ޖީން ކީކޭތަ ތި ކިޔަނީ.. މިގޭގަ ކާކު އަހަރެންނަށް ގެއްލުން ދޭން ބޭނުން ވާނީ..." ތާޝާ ވެސް ބުންޏެވެ.\n" މި ހަމަ ހީވާ އެއްޗެއް.... މިޒަމާނުގަ އެއްވެސް މީހަކަށް ފުރިހަމަ އިތުބާރު ކުރާކަށް ނުވާނެ.. އެމީހަކު ހޯދަން ބޭނުންވިއްޔާ ފަށަން ޖެހޭނީ މި ގޭތެރެއިން.." ޖީނާ ބުންޏެވެ. އަދިވެސް އޭނާ ބުނަން ބޭނުންވާ ބަސް ދުލަކަށް ނާދެއެވެ. ބުނެފި ނަމަ ތާޝާ ދެރަވާނެތީއެވެ. ޝާނާއަށް އޭނާއަށް ޝައްކު ކުރެވެނީ ސަބަބެއް ނެތިއެއް ނޫނެވެ. ޝާނާ ތާޝާއަށް ނަފްރަތު ކުރާވަރު ޖީނާއަށް އެނގެއެވެ.\n" ރާމިޔާ ކަމަށް ވެދާނެތަ؟" އަނީކް ވަރަށް ވިސްނަން ހުރެފައި ބުންޏެވެ.\n" ރާމިޔާ މާލެ އައި މީގެ އަހަރެއް ވަރު ކުރިން.. ރާމިޔާއަށް ނުވެސް އެނގޭނެ ކުރިން ތާޝާ އެއީ ކާކު ކަމެއް ވެސް.." ޖީނާ ބުންޏެވެ.\n" ވެދާނެއްނު މީހަކު ރާމިޔާއަށް ލާރިދީގެން ކުރާ ކަމެއް ކަމަށް ވެސް..." ޒިދާން އޭނާއަށް ފެންނަ ގޮތް ހާމަކުރިއެވެ. ފަހަރަކު މީހެއްގެ މޫނަށް ބެލުން ނޫންކަމެއް ތާޝާއަށް ނުކުރެވުނެވެ. ބުނާނެ އެއްޗެއް އޭނާއަށް ނޭނގުނީއެވެ.\n" ވެދާނެ.. އެކަމަކު ތިގޮތްވެސް ބަލާކަށްނު ޖެހޭނީ... " އަނީކް ބުންޏެވެ.\n" މިގޭ މީހެއް ތޯ ބެލޭނީ މިގޭގަ ތިބޭ ބަޔަކަށް... އަހަރެން..." ޒިދާނަށް ފުރިހަމައެއް ނުކުރެވުނެވެ.\n" އެކަމާ ޒިދާން ހާސްނުވޭ.. މިގޭ ތެރެއިން ބަލަން ޖެހޭ ކަމެއް މަށާ ޖީނާއާ ބަލާނަން.. " އަނީކް ބުންޏެވެ.\n" އަހަރެން ވެސް ބައިވެރިވާނަން.." ތާޝާ ވެސް ބުނެލިއެވެ. ކޮންމެވެސް އެއްޗެކޭ ނުބުނެ އޭނާއަށް ވެސް ނުހުރެވުނީއެވެ. ޒިދާނަށް ތާޝާގެ މައުސޫމު މޫނަށް ބަލައިލެވުނު ހިނދު ހީލެވުނެވެ.\n" އެކަމަކު އެމީހަކު މިގެއަށް ވަންނަން އަދިވެސް މަސައްކަތް ކުރާނެ.. އެހެންވީމަ ތިބެން ޖެހޭނީ އެކަމަށް ހުޝިޔާރު ވެގެން.." އަނީކް ބުންޏެވެ.\n" މަންމަ ސެކިއުރިޓީ އިތުރުކޮށްފި ފުލުހުން ކައިރީ ބުނެގެން..." ޖީނާ ބުންޏެވެ.\n" އެމީހަކު ވަންނަނީ ރޭގަނޑު.. އެހެންވީމަ ރޭގަނޑު މިގޭ ސެކިއުރިޓީ ބަލަހައްޓާނީ ހުދު އަހަރެން... " ޒިދާން ބުންޏެވެ. ތާޝާ ޒިދާނާ ދިމާލަށް ބަލައިލީ ލޯބިން ފުރިގެންވާ ބެލުމަކުންނެވެ. ޒިދާން އޭނާ ދެކެ ލޯބިވާވަރު އެކަނި މިރޭ ވެސް ހާމަވެގެން ހިނގައްޖެއެވެ.\n" ޑޯންޓް ވޮރީ ޕްރިންސެސް.. އަހަރެންގެ މިހަށީގަ ފުރާނަ ހުރިހާ ހިނދަކު ދެން އެމީހަކަށް ތާޝާއަށް އުނދަގޫ ކުރާކަށް ނުކެރެނޭ... އަހަރެން ބުނާ ބަހެއް އަހަންޏާ އެކަނި ނުހުރެ އަބަދުވެސް ކޮންމެވެސް މީހެއް ގާތުގައި ހުންނާނީ.. އެއްވެސް މީހަކު ބުންޏަސް ނޫނީ ކަމަކު ޖެހުނަސް އެކަނި ބޭރަށް ނުނިކުންނާތި... ތާޝާއަށް ގެއްލުމެއް ވިއްޔާ އަހަރެން މޮޔަވެދާނެ... ތީ އަހަރެންގެ ފުރާނަ.. އަބަދުވެސް ހަނދާން ބަހައްޓާތި އައިމް އޯލްވޭސް ދެއަރ ފޯރ ޔޫ.." ތާޝާއާ ދިމާލަށް ބަލަން ހުރެ ޒިދާން ބުންޏެވެ. ޒިދާންގެ އެ ލޯބިވެތި ބަސްތަކުން ތާޝާގެ ހިތް ފުރުނެވެ. އެބަސްތަކުން އެހެން ހުރިހާ ކަމެއްމަތިން އޭނާ ހަނދާން ނެތިއްޖެއެވެ.\nނަމާދުކޮށް ނިންމައިލުމަށް ފަހު އަންފޫޒާ މިސްރާބު ޖެހީ ޖީނާގެ ކޮޓަރިއަށް ދިއުމަށެވެ. ސިޑިއާ ހިސާބަށް ގޮސްފައި އަންފޫޒާ ހުއްޓުނެވެ. ސިޑިން މައްޗަށް އެރުމަކީ އޭނާއަށް ބޮޑު ފަރުބަދަ އުފުއްލުން ހާ އުނދަގޫ ކަމެކެވެ. ދެސިޑި ހުރަސްކޮށްލުމާ އެކު އަންފޫޒާގެ ކަކުލުގައި ރިހެން ފެށިއެވެ. ނަމަވެސް ހިތްވަރުކޮށްފައި ލަސްލަހުން ފަހަރަކު ސިޑިއެއް ގިރާކުރަމުން އަންފޫޒާ މައްޗަށް އެރިއެވެ. ފުންނޭވާއެއް ދޫކޮށްލުމަށް ފަހު އަންފޫޒާ ކަކުލުގައި ފިރުމައިލިއެވެ. އެއަށްފަހު ޖީނާގެ ކޮޓަރިއާ ދިމާލަށް ދާން ފެށިއެވެ. ކަކުލަށް ވަމުން ދިޔަ ތަދާއެކު އަންފޫޒާއަށް ހިނގެމުން ދިޔައީ ތަންކޮޅެއް މަޑުންނެވެ. ޖީނާގެ ކޮޓަރިއާ އަރައި ހަމަވުމަށް ފަހު އަންފޫޒާ ތަޅުގައި ހިފައިލިއެވެ.


Ring Road hedhee thimaavettah gellun vaa gothah, Housing anekkaaves bodu joorimanaa akah! | Mihaaru\nރިންގް ރޯޑުން ވެހިކަލްތަކެއް ދުއްވާފައި ދަނީ: މާލޭ ރިންގް ރޯޑު ހަދާފައި ވަނީ އީއައިއޭ ނުހަދައި.---ފޮޓޯ: ހުސައިން ވަހީދު/މިހާރު\nރިންގް ރޯޑު ހެދީ ތިމާވެއްޓަށް ގެއްލުންވާ ގޮތަށް، އަނެއްކާވެސް ހައުސިން ޖޫރިމަނާ!\n18 އޮކްޓޯބަރ 2018 - 12:38 95 comments\nމާލޭގެ ބިމުން ގަވާއިދާ ޚިލާފަށް ފެން ނެގި މައްސަލައިގައި 100،000ރ. އިން ޖޫރިމަނާކުރި ހައުސިން މިނިސްޓްރީ މިފަހަރު ޖޫރިމަނާ މިކުރީ، ގާތްގަނޑަކަށް 300،000ރ. އިންނެވެ.\nHousing aai MWSC 100,000 Rufiyaa in joorimanaa koffi\nއެންމެ ބޮޑު އަދަދަކުން މިފަހަރު ޖޫރިމަނާކުރީ، މާލޭގެ ދެކުނު ފަރާތާއި އުތުރު ފަރާތުގައި ހުރި ރުއްތަކާއި ގަސްތައް ކަނޑާލި މައްސަލައިގަ އެވެ. ސިނަމާލެ ބްރިޖާ ގުޅޭ މަގުތައް ހަދައި އެ މަގުތަކުގައި ޕާކްކުރާނެ ތަންތަން ލާން، ގިނަ އަދަދެއްގެ ގަސްތައް ހައުސިން މިނިސްޓްރީން ކަނޑާލީ ހުއްދަ ހޯދުމެއް ނެތި، ގަވާއިދާ ޚިލާފަށް ކަމަށް އީޕީއޭ އިން ބުންޏެވެ. މި މައްސަލައިގެ ޖޫރިމަނާގެ ގޮތުގައި 191،250 ރުފިޔާ ހައުސިން މިނިސްޓްރީން ދައްކަން ޖެހެ އެވެ.\nއީޕީއޭ އިން ބުނިގޮތުގައި ބޮޑުތަކުރުފާނު މަގުގެ ވަށައިގެން ތާރު އަޅައި ރިންގު ރޯޑުގެ ނަމުގައި އެ މަޝްރޫއު ކުރިއަށް ގެންދިޔައީ އީއައިއޭ ނުވެސް ހަދަ އެވެ. އަދި އެ މަޝްރޫއުން ތިމާވެއްޓަށް އަސަރު ފޯރާނެ މިންވަރާ ގުޅޭ ލިޔުން ހޯދަން އެ އެޖެންސީ ހުށައަޅާފައި ނުވާ ކަމަށް ކަމަށް ބުންޏެވެ.\nއީއައިއޭއާ ނުލައި ރިންގު ރޯޑު ހެދި މައްސަލައިގައި، ޖޫރިމަނާކުރީ 20،000 ރުފިޔާ އިންނެވެ.\nފުވައްމުލަކު ރިންގު ރޯޑު ހަދާފައި ވަނީ ވެސް، އީޕީއޭ އިން ބުނިގޮތުގައި، އީއައިއޭއާ ޚިލާފަށެވެ. އެ މައްސަލައިގައި ހައުސިން މިނިސްޓްރީ ޖޫރިމަނާކުރީ 60،000 ރުފިޔާ އިންނެވެ.\nމި ފައިސާ އެއް މަސް ދުވަހުގެ ތެރޭގައި ދައްކަން އީޕީއޭ އިން ވަނީ އަންގައިފަ އެވެ.\nއިތުރު ލިޔުންތައް ތިމާވެށި ހައުސިން މިނިސްޓަރު ސަރުކާރު އީޕީއޭ ތިމާވެށި ހިމާޔަތްކުރުން


China safeeru, Raees ah safeerukamuge faiykolhu aruvaifi - One Online\n6 ސެޕްޓެމްބަރު 2021: ޗައިނާއިން ރާއްޖެއަށް ކަނޑައެޅުއްވި އާ ސަފީރު ވަން ލިޒިން އެކަމަނާގެ ސަފީރުކަމުގެ ފަތްކޮޅު ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހަށް އަރުވަނީ--- ފޮޓޯ: ރައީސް އޮފީސް\nޗައިނާ ސަފީރު، ރައީސަށް ސަފީރުކަމުގެ ފަތްކޮޅު އަރުވައިފި\nޗައިނާއިން ރާއްޖެއަށް ކަނޑައެޅުއްވި އާ ސަފީރު ވަން ލިޒިން، އޭނާގެ ސަފީރުކަމުގެ ފަތްކޮޅު، ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހަށް މިއަދު އަރުވައިފިއެވެ.\nސަފީރުކަމުގެ ފަތްކޮޅު ރައީސަށް އަރުވައިފައިވަނީ މިއަދު ހެނދުނު އެކަމަށްޓަކައި ރައީސް އޮފީހުގައި ބޭއްވި ހާއްސަ ރަަސްމިއްޔާތެއްގައެވެ.\nއާ ސަފީރު ވަން ލިޒިންއަށް މަރުހަބާ ވިދާޅުވެ، ރައީސް ވަނީ ޗައިނާގެ ކުރީގެ ސަފީރު ޒަންގް ލިޖޮންގް ކުރެއްވި މަސައްކަތް ފާހަގަކުރައްވައި، ލިޒިންގެ ސަފީރުކަމުގެ ދައުރުގައި ވެސް އިތުރަށް ދެ ގައުމުގެ ގުޅުން ބަދަހިވާނެކަމަށް ޔަގީންކުރައްވާ ކަމުގައި ވިދާޅުވެފައެވެ.\nކުރިއަށް އޮތް އަހަރަކީ ރާއްޖެއާއި ޗައިނާއާ ދެމެދުގައި ސިޔާސީ ގުޅުން ގާއިމުކުރިތާ 50 އަހަރު ފުރޭ އަހަރުކަމުގައި ފާހަގަކުރައްވަމުން ރައީސް ވަނީ ދެގައުމުގެ ދެމެދުގައިވާ ވަރުގަދަ ގުޅުމުގެ މައްޗަށް ބައްލަވައިލައްވައި، މިދިޔަ ޖުލައި މަހު ޗައިނާގެ ރައީސް ޝީ ޖިންޕިން އާ ފޯނުން ގުޅުއްވައި ދެއްކެވި ވާހަކަފުޅުތަކަށް އަލިއަޅުއްވާލައްވައިފައެވެ. އަދި މި ފޯން ކޯލުގައި ދެ ގައުމުގެ ވެރިންވެސް ރާއްޖެއާއި ޗައިނާގެ ގުޅުން އޮތް އިރު ދެގައުމުންވެސް ޝައުގުވެރިވާ ދާއިރާތަކުން އިތުރަށް ގުޅުން ވަރުގަދަކުރެއްވުމަށް މަސައްކަތްކުރައްވާނެކަމުގައި ވަނީ ތަކުރާރުކޮށް ވިދާޅުވެފައެވެ.\nރައީސްގެ ވާހަކަފުޅުގައި ޗައިނާއިން ރާއްޖޭގެ އިޖުތިމާއީ އިގުތިސޯދީ ތަރައްގީއަށް ވެދެއްވާ އެހީތެރިކަން ފާހަގަކުރައްވައި އެކަމަށް ޝުކުރު އަދާކުރެއްވިއެވެ. އަދި، ޗައިނާ ސަރުކާރުން 200،000 ޑޯޒްގެ ސައިނޯފާމް ވެކްސިންގެ އިތުރުން 400،000 ޑޯޒްގެ ސިނޯފާމް ވެކްސިން ހަދިޔާކުރައްވާފައިވާތީ އެކަމަށްޓަކައި ޗައިނާގެ ރައީސްއަށާއި، އެގައުމުގެ ސަރުކާރަށް ޝުކުރުއަދާކުރެއްވިއެވެ. އެމަނިކުފާނު ވިދާޅުވިގޮތުގައި މި އެހީތެރިކަމުގެ ސަބަބުން ރާއްޖޭގެ އާބާދީގެ އެންމެންނަށް ވެކްސިން ޖެހުމަށް ވަނީ މަގުފަހިވެފައެވެ.\nމި ބައްދަލުކުރެއްވުމުގައި ޗައިނާ ސަފީރު ވަނީ ޗައިނާ ސަރުކާރުގެ ހެޔޮއެދުންތައް ރައީސްއަށާއި، ދިވެހި ރައްޔިތުންނަށް ފޮނުއްވާކަމުގައި ވިދާޅުވެފައެވެ. އަދި ޗައިނާއިން ރާއްޖެއަށް ކަނޑައަޅުއްވާ ސަފީރުކަމުގެ މަގާމު އެކަމަނާއަށް ލިބިވަޑައިގަތުމަކީ ލިބުނު މަތިވެރި ޝަރަފެއް ކަމަށާއި އެކަމަނާގެ ސަފީރުކަމުގައި ދެގައުމުގެ ގުޅުން އިތުރަށް ވަރުގަދަކުރެއްވުމަށް މަސައްކަތް ކުރައްވާނެކަމުގައި ވިދާޅުވިއެވެ. އެކަމަނާ ވަނީ ރާއްޖޭގެ ސަރުކާރުން ކޮވިޑް ކޮންޓްރޯލް ކުރުމުގައި ނަގާފައިވާ ފިޔަވަޅުތަކަށް މަރުހަބާ ވިދާޅުވެ ތައުރީފުކުރައްވައިފައެވެ.


މ.އަތޮޅު މުލަކު މީހަކު މޫދަށް ވެއްޓި މަރުވެފައި އޮއްވާ ފެނިއްޖެ\nސީއެންއެމަށް މައުލޫމާތު ލިބިފައިވާ ގޮތުގައި މުލަކު އުތުރު ފަރާތުން ފާލަމާ ދިމާލުން މޫދު ތެރޭގައި މަރުވެފައި އޮއްވާ ފެނިފައިވަނީ އެރަށު ފެހިގެ އުމުރުން 47 އަހަރުގެ އަބުދުﷲ ހަސަނެވެ. 11:30 އެހާކަށްހާ އި...\nއަވަސް އިންތިހާބެއް ނުބޭއްވުމަށް މުލަކު ކައުންސިލްތަކުން އެދެފި\nއިދިކޮޅު އެމްޑީޕީން އެދޭ ގޮތަށް އަވަސް އިންތިހާބެއް ނުބޭއްވުމަށާއި ރައީސުލްޖުމްހޫރިއްޔާ ކަމުގެ މަގާމުން ޑރ. މުހަންމަދު ވަހީދު ހަސަން މަނިކު އިސްތިއުފާ ނުދެއްވުމަށް މުލަކު އަތޮޅު ކައުންސިލްތަކުން އެ މަ...\nމުލަކު ގެއެއްގައި އަލިފާނުގެ ހާދިސާއެއް ހިނގާ ގެއްލުންތަކެއްވެއްޖެ\n. 25 މާރޗް 2012\nމ. މުލަކު ގެއެއްގައި އިއްޔެ ހަވީރު އަލިފާނުގެ ހާދިސާއެއް ހިނގައި ގެއްލުންތަކެއް ވެއްޖެއެވެ. ފުލުހުން ބުނީ އިއްޔެ ހަވީރު 04:50 ހާއިރު ހިނގި މި ހާދިސާގައި އަލިފާން ރޯވެ ގެއްލުންވެފައި ވަނީ މ. މުލަކު ތި...\nމުލަކު ގެއެއްގެ ބަދިގޭގައި ރޯވެ ގެއްލުންތަކެއް ވެއްޖެ\n25 މާރޗް 2012\nމ. މުލަކު ގެއެއްގެ ބަދިގޭގައި ހިނގި އަލިފާނުގެ ހާދިސާއެއްގައި އެގޭގެ ބަދިގެ އަށް ގެއްލުންތަކެއް ވެއްޖެ އެވެ. ފުލުހުން ބުނީ އިއްޔެ ހަވީރު އެ ރަށު ތިކިރިމާގޭގައި ހިނގި އަލިފާނުގެ އެ ހާދިސާގައި އެއްވެސް...\nމުލަކު ގޮނޑުދޮށުން ފެނުނު ހަށިގަނޑުގެ ޑީއެންއޭ ނެގުމަށްފަހު ވަޅުލައިފި\nއާމިނަތު ނިޔާޒާ 24 މާރޗް 2012\nމ. އަތޮޅު މުލަކު ގޮނޑުދޮށަށް ލައްގާފައި އޮތްވާ ފެނުނު ހަށިގަނޑުގެ ޑީއޭންއޭ ނެގުމަށްފަހު ވަޅުލައިފި އެވެ. ކޮން ޖިންސެއްކަން ވަކިކުރަން ނޭންގޭ އެ ހަށިގަނޑުގެ މަތީބައި ފެނިފައިވަނީ މިއަދު ހެނދުނު 10:00...\nމުލަކު ފަޅުތެރެއިން އިންސާނެއްގެ ކަށިގަނޑުގެ ބައެއް ފެނިއްޖެ\nމ. އަތޮޅު މުލަކު ގޮނޑުދޮށަށް ލައްގާފައި އޮތް އިންސާނެއްގެ ހަށިގަނޑެއްގެ ބައެއް ފެނިއްޖެ އެވެ. މުލަކު ކައުންސިލްގެ ރައީސް މުހައްމަދު އިބްރާހިމް މިއަދު ވިދާޅުވީ އިންސާނެއްގެ ހަށިގަނޑުގެ މަތީބައި ފެނުނީ...\nމ.މުލަކު ބަނދަރު ފަޅުތެރޭން މީހެއްގެ ހަށިގަނޑުގެ ބައެއް ފެނިއްޖެ\n24 މާރޗް 2012\nމުހައްމަދު ފަޒީން މ.މުލަކު ބަނދަރު ފަޅުތެރޭގަ މީހެއްގެ ހަށިގަނޑުގެ ބައެއް ފެނިއްޖެއެވެ. ގައިގެ މަސްތަކާއި ހަންގަނޑުވެސް ވަކިވެފައިވާ މި ހަށިގަނޑަކީ އަންހެނެއްކަން ނުވަތަ ފިރިހެނެއްކަންވެސް ވަކިވާވަރެ...\nމުލަކު ގޮނޑުދޮށުން އިންސާނެއްގެ ކަށިގަނޑުގެ ބައެއް ފެނިއްޖެ\nމ. މުލަކު ގޮނޑުދޮށުން އިންސާނެއްގެ ކަށިގަނޑުގެ އެއްބައި ފެނިއްޖެ އެވެ. ފުލުސް އޮފީހުން ބުނީ، މިއަދު ހެނދުނު 10:30 ހާއިރު މުލަކު އިރުމަތީ ފަރާތު ގޮނޑު ދޮށުން އެ ކަށިގަނޑު ފެނުނު އިރު އޮތީ ހަމައެކަނި ހަ...\nމުލަކު ރަށު ކޯޓުގެ އަމުރު، ރަށު ކައުންސިލަށް: ފީ ނުދެއްކިޔަސް އެއްވެސް ގެއަކުން ކަރަންޓް ކަނޑައިގެން ނުވާނެ\nހުސައިން ހަސަން 05 އޭޕްރިލް 2011\nމ. މުލަކުގެ 30 ގެއަކުން، ކަރަންޓް ބިލަށް ދައްކަންޖެހޭ ލައްކައަކަށް ވުރެ ގިނަ ރުފިޔާ ނުދައްކައިގެން އެގޭގެ އިން ކަރަންޓް ކަނޑައިލަން ރަށު ކައުންސިލުން ނިންމާފައި ވަނިކޮށް އެއްވެސް ގެއަކުން ކަރަންޓް ކަނ...\nމ. މުލަކު ފިހާރައަކުން ވަގަށް ނެގި 20000ރ. ހޯދައި ދެ ކުއްޖަކު ހައްޔަރުކޮށްފި\nއާމިނަތު ނިޔާޒާ 26 ޑިސެމްބަރ 2010\nމ. މުލަކު ފިހާރައަކުން ވަގަށް ނެގި 20000ރ. ހޯދައި 18 އަހަރުން ދަށުގެ ދެ ކުއްޖަކު ހައްޔަރުކޮށްފި އެވެ.ފުލުހުން މިއަދު ބުނީ މިއަދުގެ ހެނދުނުގެ ވަގުތެއްގައި އެ ރަށު ފިހާރައަކުން ގިނަ އަދަދެއްގެ ފައިސާތަކ...\nޟަމްރަތު އަޙްމަދު 58 މިނެޓު ކުރިން


މޯލްޑިވްސް ރޯޑް ޑިވެލޮޕްމަންޓް ކޯޕަރޭޝަން ލިމިޓެޑް\nއިޢުލާން ނަންބަރު: MRDC-IUL/2018/01\nމިކުންފުނީގެ ހެޑް އޮފީހަށް ޗީފް ފައިނޭޝިއަލް އޮފިސަރ ކަމުގެ މަޤާމަށް މުވައްޒަފަކު ބޭނުންވެއްޖެއެވެ.\nޗީފް ފައިނޭޝިއަލް އޮފިސަރ\nމަހަކު -/28000ރުފިޔާ (އަށާވީސްހާސް ރުފިޔާ)\nމަހަކު -/5000 ރުފިޔާ (ފަސްހާސް ރުފިޔާ)\nދުވާލަކު -/50 ރުފިޔާ (ފަންސާސް ރުފިޔާ) ހަމަޖެހިފައިވާ އުސޫލުގެ ދަށުން\n1 އަހަރު ދުވަހަށް (ކޮންޓްރެކްޓް އުސޫލުން)\nކޯޕަރޭޝަނުގެ ހެޑް އޮފީސް\nމަސައްކަތް ކުރާ ޑިޕާރޓްމަންޓް:\nއެކައުންޓިންގ އެންޑް ފައިނޭސް ޑިޕާޓްމެންޓް\n- އެކައުންޓިންގ، ފައިނޭންސް ނުވަތަ ފައިނޭންޝަލް އޮޑިޓިން ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް9ގެ ސަނަދެއް ޙާޞިލްކޮށްފައިވުމާއެކު، ގުޅުންހުރި ދާއިރާއަކުން 03 އަހަރުގެ ދުވަހުގެ މަސައްކަތު ތަޖުރިބާ ލިބިފައިވުން. ނުވަތަ\n- އެކައުންޓިންގ، ފައިނޭންސް ނުވަތަ ފައިނޭންޝަލް އޮޑިޓިން ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް7ގެ ސަނަދެއް ޙާޞިލްކޮށްފައިވުމާއެކު ގުޅުންހުރި ދާއިރާއެއްގެ އިސް މަޤާމެއްގައި މަދުވެގެން 05 އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން. ނުވަތަ\n- CIMA ނުވަތަ ACCA ފަދަ ޕްރޮފެޝަނަލް އިދާރާއެއް ޤަބޫލްކުރާ ފަރާތެއްކަމުގައިވުން.\n- ވިޔަފާރި ކުރި އެރުވުމާއި، ބަޖެޓް ތައްޔާރުކުރުމާއި، ހިސާބުތައް ބެލެހެއްޓުމާއި، މާލީ މުޢާމަލާތްތައް ކުރުމާއި ކުންފުނީގެ ދެމެހެއްޓެނިވި މާލީ ޕްލޭންތައް ތައްޔާރު ކުރުމުގެ ޢިލްމީ އަދި ފަންނީ ޤާބިލްކަން ހުރުން.\n- ކުންފުނީގެ ހިންގުން ހަރުދަނާ ކުރުމަށްޓަކައި ގެންނަންޖެހޭ ކޮންޓްރޯލްތައް ދެނެގަނެ، ޑިވެލޮޕްކޮށް އިމްޕްލިމެންޓް ކުރުމުގެ ޤާބިލުކަން ހުރުން\n- ޓީމެއް ގޮވައިގެން މަސައްކަތްކުރުމުގެ ޤާބިލުކަން ލިބިފައިވުން.\n- ގިނަވަގުތު އޮފީހުގައި މަސައްކަތް ކުރެވޭނެ މީހެއްކަމުގައިވުން.\n- ކުންފުނީގެ މާލީ ހުރިހާ ލިޔެކިޔުންތައް IFRS ގެ މިންގަނޑަށް ތައްޔާރުވެފައި ހުރިކަން ޔަޤީން ކުރުން.\n- ކުންފުނީގެ ހުރިހާ މާލީ ލިޔެކިޔުންތަކެއް ތައްޔާރުކުރުމާއި، އެލިޔެކިޔުންތައް IFRS އާއި އެއްގޮތަށް އެކުލަވާލެވިފައި ހުރިކަން ޔަޤީން ކުރުން.\n- ކުންފުނީގެ ބަޖެޓްތައް އެކުލަވާލެވިފައިވާ ގޮތުގެ މަތިން ޚަރަދުތައް ބެލެހެއްޓުން.\n- ދުރުމުސްތަޤްބަލުގެ މާލީ ޕްލޭން ތައްޔާރުކޮށް، ކުންފުނީގެ މާލީ ލަނޑުދަޑިތައް ޙާޞިލްކުރުން.\n- މާލީ މުޢާމަލާތްތައް އެކުލެވޭ ބައްދަލުވުންތަކުގައި ބައިވެރިވުން.\n- ކުންފުނީގެ މާލީކަންކަމާއި ގުޅިގެން މެނޭޖްމަންޓަށް ލަފާދިނުމާއި އެހީތެރިވުން.\n- ކުންފުނީގެ ވިޔަފާރި ޕްލޭންތަކާއި، ބަޖެޓާއި، ކުންފުނީގެ ވިޔަފާރީގެ ތަޞައްވަރު ދެނެގަނެ، ކަނޑައެޅިފައިވާ މާލީ ލަނޑުދަނޑިތައް ހާޞިލްކުރެވޭނެ ގޮތަށް ކަންތައްތައް ތަރުތީބުކުރުން އަދި މި ތަރުތީބު SBU ގެ ޕްލޭނާއި ކުންފުނީގެ އަހަރީ ބަޖެޓާއި އެއްފަދައިން ހުރޭތޯ ޔަޤީން ކުރުން.\n- ބޭރުގެ އޯޑިޓަރުންނާއި ކުރެވޭ މާލީ މުޢާމަލާތަކާއި، ކުންފުނީގެ މާލީ ނިޒާމާއި، ފައިސާގެ މުއާމަލާތްތަކާއި، އެތެރޭގެ ޚަރަދު ތަކާއި، އެހެނިހެންވެސް ފައިސާގެ ހުރިހައިކަމެއް ހަމަޖެހިފައިވާ ނިޒާމުގެ ތެރެއިން ޒިންމާދާރުކަމާއި އެކު ކުރިއަށް ގެންދިއުން.\n- ކުންފުނީގެ މާލީ ރިޕޯޓުތަކާއި ވިޔަފާރީގެ ލިޔެކިއުންތައް ކަނޑައެޅިފައިވާ އުޞޫލުން ތަރުތީބުކޮށް ބެލެހެއްޓުން.\n- ބެންކުތަކާއި، އިންވެސްޓަރުންނާއި އަދި މުދާ ދޫކުރާ ފަރާތްތަކާއި އޮންނަ ގުޅުންތައް ރަނގަޅުކޮށް ކުންފުނީގެ އަޚްލާޤީ މިންގަނޑުގެތެރެއިން އެކަން ދެމެހެއްޓުން.\n- ކުންފުނި ހިންގުމަށް ބޭނުންވާނެ ފައިސާ ހޯދާނެގޮތުގެ ދިރާސީ ރިޕޯޓް ތައްޔާރުކުރުމާއި، އިންވެސްޓްކުރުމަށް ކުންފުނީގެ ފަރާތުން ފައިސާ ހޯދާނެ ގޮތާއި، އެ މަރުޙަލާތަކުގެ ތަޙްލީލީ ރިޕޯޓް ތައްޔާރުކޮށް ހުށަހަޅައި ދިނުން.\n- ކުންފުނީގެ މާލީ ހިސާބު ވިލަރެސްކުރެވޭނެ ނިޒާމެއް ޤާއިމްކުރުމާއިއެކު، އެނިޒާމްގެ ތެރެއިން ކުންފުނީގެ ފަރާތުން ހިންގާ ޕްރެޖެކްޓްތަކުގެ ޚަރަދުތަކުގެ ތަފްޞީލު ދިރާސާކުރުމާއި، ވިޔަފާރީގެ މުޢާމަލާތްތައް ދިރާސާކޮށް ކުންފުނީގެ ޚަރަދު ކުރެވޭނެ ނިޒާމް ހަރުދަނާކުރުން.\n- ކުންފުނީގެ ޚަރަދުކުރުމުގެ އޮނިގަނޑަށް ގެންނަންޖެހޭ ބަދަލުތަކާއި ތަރުތީބުތައް ގެނެސް ކުންފުނީގެ ރިޒާވް އިތުރުކުރެވޭނެ މަގުތައް ތަނަވަސްކުރުން\n- ކުންފުނީގެ ވިޔަފާރީގެ މުޢާމަލާތްތަކުގެ ސަބަބުން ކުންފުންޏަށް ލިބިދާނެ ގެއްލުންތައް ދިރާސާކޮށް ހޯދުމަށްފަހު، ކުންފުނީގެ މެނޭޖިން ޑައިރެކްޓަރަށް ހުށަހެޅުން.\n- ޕްރޮކިއުމަންޓް އަދި އިދާރީ ގޮތުން ގުޅުން ހުރި ސެކްޝަންތަކާއި ގުޅިގެން ކުންފުނީގެ ހަރުމުދާ އިންޝުއަރ ކުރުން.\n- ކުންފުނީގެ މާލީ ހާލަތާއި، މިހާރު ހުރި މައްސަލަތަކާއި، ތަކެތީގެ ދަތިކަމާއި، މާލީހާލަތު އޯޑިޓް ކޮމެޓީއަށާއި، މެނޭޖިން ޑައިރެކްޓަރަށް އަދި ކުންފުނީގެ ޗެއާމަނަށް ސާފުކޮށްދިނުން.\nމި ވަޒީފާއަށް އެދޭ ފަރާތްތަކުން، ތިރީގައިމިވާ ތަކެއްޗާއެކު، 2018 ޖަނަވަރީ 11 ވާ ބުރާސްފަތި ދުވަހުގެ 15:00 ގެ ކުރިން، މިކޯޕަރޭޝަނުގެ ހެޑް އޮފީހަށް ހުށަހެޅުއްވުން އެދެމެވެ.\nވަޒީފާއަށް އެދޭ ފޯމު (ފޯމްގައި، އިޢުލާން ނަންބަރާއެކު)\nތަޢުލީމީ ސެޓުފިކެޓުތަކުގެ އެކްރެޑިޓްކޮށް، އަސްލާ އެއްގޮތްކަން ކަށަވަރުކޮށްދޭ ކޮޕީ.\nކޮށްފައިވާ އެކިއެކި މަސައްކަތުގެ ތަޖުރިބާ އެނގޭނެ ލިޔުން.\nވަޒީފާ އަދާކުރާ މުވައްޒަފެއްނަމަ، އަދާކުރަމުންދާ ވަޒީފާއިން ވީއްލުމާމެދު އެ އޮފީހަކުން އިއުތިރާޒު ނުކުރާކަމުގެ ލިޔުން.\n- މި މަޤާމަށް މީހަކު ހޮވުމަށް ކުރެވޭ އިންޓަވިއު އޮންނާނީ، 2018 ޖަނަވަރީ މަހުގެ ތާރީޚެއްގައިއެވެ.\nމިވަޒީފާ ދެވޭނީ،3މަސްދުވަހުގެ މުއްދަތަށެވެ.3މަސްވުމުން، ހާޒިރީއަށާއި، މަސައްކަތުގެ އަޚުލާޤަށާއި މަސައްކަތުގެ ފެންވަރަށް ބަލައި، 1 އަހަރު ދުވަހުގެ ކޮންޓްރެކްޓެއްގައި ސޮއި ކުރެވޭނެއެވެ.\nއިތުރު މަޢުލޫމާތު ސާފުކުރުމަށް، މިކުންފުނީގެ 3312904 ނަންބަރު ފޯނަށް ގުޅުން އެދެމެވެ.\n17 ރަބީޢުލް އާޚިރު 1439\nޕަބްލިޝްކުރި ތާރީޚު: 05 ޖަނަވަރީ 2018\nޕަބްލިޝްކުރި ގަޑި: 0002


ދަރީން ތަރުބިއްޔަތު ކުރުން…1 – DhiSalafiyyah\nޞާލިޙް އަންބަކު ޚިޔާރު ކުރުން\nދަރިންނަކީ މާތްﷲ އަޅުގަނޑުމެންނަށް ދެއްވާފައިވާ އަގުހުރި އަމާނާތެކެވެ. ލޮލުގެ މޭވާއެވެ. ހިތުގެ ފިނިކަމެވެ. މާތްﷲ ވަނީ ދަރީން ރަނގަޅުގޮތުގައި ތަރުބިއްޔަތު ކުރުމަށް އަޅުގަނޑުމެންނަށް އަމުރު ކުރައްވާފައެވެ. އެގޮތުން މާތްﷲ ޥަޙީ ކުރައްވާފައިވެއެވެ.\nيَـٰٓأَيُّهَا ٱلَّذِينَ ءَامَنُوا۟ قُوٓا۟ أَنفُسَكُمْ وَأَهْلِيكُمْ نَارً‌ۭ\nމާނައީ: ” އޭ إيمان ވެއްޖެ މީސްތަކުންނޭވެ! ތިޔަބައިމީހުންގެ އަމިއްލަ نفس ތަކާއި، ތިޔަބައިމީހުންގެ أهل ވެރިން، ނަރަކައިން ސަލާމަތްކުރާށެވެ! “\nއެހެންކަމުން އަޅުގަނޑުމެންގެ ދަރީން އިޞްލާޙު ކުރުމަކީ އަޅުގަނޑުމެންގެ މައްޗަށްއޮތް ވާޖިބެކެވެ. ރަނގަޅު ޖީލެއް ބިނާ ކުރެވޭނީ ރަނގަޅު ދަރީން ތަރުބިއްޔަތު ކުރެވިގެންނެވެ. ދަރީން ތަރުބިއްޔަތު ކުރުމުގައި މެފަފިރީންގެ ރޯލަކީ ވަރަށް މިހުއްމު ދައުރެއް އަދާ ކުރާ އެއްޗެކެވެ. އެހެނީ ދަރީން ތަރުބިއްޔަތު ކުރުމުގެ ފުރަތަމަ މަރުހަލާ ފެށެނީމީހަކާއި ކައިވެނި ކުރުމުގެވެސް ކުރީންނެވެ. ދަންނަވަންތޯއެވެ. ދަރިޔަކު ތަރުބިއްޔަތު ކުރެވޭނީ ރަނގަޅު ޞާލިޙް އަނބަކާއި ފިރިއަކު ގުޅިގެންނެވެ. އެހެންކަމުން ކައިވެނީގެކުރީން ދަރިން ތަރުބިއްޔަތު ކުރުމުގެ މަސައްކަތް ފަށައިގަންނަންޖެހެއެވެ.\nދީންވެރި އަންހެނާ ޚިޔާރުކުރުމާއިބެހޭގޮތުން އަޅުގަނޑުމެންގެ މާތް ނަބިއްޔާ ޙަދީޘް ކުރައްވާފައިވަނީ މިފަދައިންނެވެ. އިތުރު އެކަލޭގެފާނުން ހަދީޘްކުރައްވާފައިވެއެވެ.\n((فاظفر بذات الدين تربت يداك)) [البخاري ومسلم] . މާނައީ: “ކައިވެނި ކުރުމަށްޓަކައި ދީންވެރި އަންހެނަކު ހޯދުމުން ކާމިޔާބު ލިބިގަންނާށެވެ. އެހެން ނޫންނަމަ ކަލޭގެ ދެއަތް ވެއްޔާ މޮޑެވިއްޖެއެވެ.” މާނައީ ބަދު ނަސީބުވެރިވެދާ ހުއްޓެވެ.\n(تُنكَحُ المرأةُ لأربَعٍ : لِمَالِهَا وَلِحَسَبِهَا وَجَمَالِهَا وَلِدِينِهَا فَاظفَر بِذَاتِ الدِّينِ تَرِبَت يَدَاكَ) މާނަ އަކީ: “ހަތަރުކަމަކަށް އަންހެނުންނާއި ކައިވެނިކުރެވެ އެވެ. އޭނާގެ މުދާވެރިކަމާއި، ހަސަބާއިނަސަބުގެ މަތިވެރިކަމާއި، ރިވެތިކަމާއި، ދީންވެރިކަމަށެވެ. ތިޔަބައިމީހުން ދީންވެރި ކަމަށް އިސްކަންދޭށެވެ”.\nމި ފުރުޞަތުގައި އަޅުގަނޑު ފާހަނގަ ކޮށްލަމެވެ. އަޅުގަނޑުމެންގެ ތެރެއިން ބައެއް އަޚުން އެ ޙަދީޘްގެ މާނަ އޮޅުވާލައިގެން އުޅެއެވެ. ޙަދީޘް ގައި ވާ ފަދައިން އަޅުގަނޑުމެންނަށް އިރުޝާދު ދެވިގެންވަނީ ދީންވެރިކަމަށް އިސްކަންދިނުމަށެވެ. އަންހެނާގެ ރީތި ކަމަށް ބަލުމަކީވެސް އޮންނަ ކަމެކެވެ. އަންހެނާގެ ރީތިކަމަށް ބެލުމާބެހޭގޮތުން އިތުރު އެކަލޭގެފާނު ޙަދީޘް ކުރައްވާފައިވެއެވެ.\n(التِي تَسُرُّهُ إِذَا نَظَرَ إِليهَا ، وَتُطِيعُهُ إِذَا أَمَر ، وَلا تُخَالِفُهُ فِي نَفسِهَا وَلا فِي مَالِهِ بِمَا يَكرَهُ) މާނަ އަކީ: “އެންމެ ހެޔޮ އަންހެނަކީ ފިރިމީހާ އޭނާ އަށް ބަލައިލުމުން އުފާވެރިކަންލިބޭ، ކަމަކަށް އަމުރުވެވިއްޖެނަމަ ކިޔަމަންތެރިވާ، ނަފްސާއި މުދަލުން ފިރިމީހާ ނުރުހޭފަދަ ކަންތަކުން ދުރުހެލިވެގެންތިބޭ އަންހެނުންނެވެ”.\nއަދިވެސް ޙަދީޘް ކުރައްވަނީ މިފަދައިންނެވެ.\n(أنظر إليها فإنه أحرى أن يؤدم بينكما ) މާނަ އަކީ: “ކައިވެނި ކުރަން އުޅޭ އަންހެންކުއްޖާ އަށް ބަލާށެވެ، އެއީ ތިޔަ ދެމީހުންގެ ކައިވެނި ދެމިއޮތުމަށް އެޅޭ ބާރެކެވެ”.\n(ކައިވެނީގެ ކުރިން އަންހެނުންނަށް ބެލުން ހުއްދައީ ހަމައެކަނި މޫނާއި ދެއަތްތިލައަށެވެ.)\nއެހެންނަމަވެސް ކުރީން އިސްވެދިޔަ ޙަދީޘްގައި ބަޔާންވެދިޔަ ހުރިހާ ޝަރުޠެއް ހަމަވަންދެން މީހަކާއި ކައިވެނި ނުކޮށް ލަސްކުރުމަކީ ކައިވެނި ނުކުރާންއޮތް މަޤްބޫލު ޢުޒުރެއް ނޫނެއެވެ. އެހެންކަމުން މިކަމާމެދު އަޅުގަނޑުމެން ވަރަށް ފުންކޮށް ވިސްނަން ޖެހެއެވެ. އަދި ތިމާގެ ފަލާޙާއި ކާމިޔާބީ އަދި އެހެންމެ ތިމާގެ ދަރީންނަށްޓަކައި އެންމެ ޠަޤްވާވެރި އަންހެނާއާއި ކައިވެނިކުރުމަކީ ދީނުގައި އެންމެ އެދެވިގެންވާ ގޮތެވެ.


Sidharth ge apartment akee Shah Rukh ge anhenunge masakkai | Mihaaru\nގޯރީ، ސިދާތުގެ ގޭގައި ފޮޓޯއަކަށް ހުއްޓިލައިގެން.\nސިދާތުގެ އެޕާޓްމަންޓަކީ ޝާހްރުކް ޚާންގެ އަންހެނުންގެ މަސައްކަތް\n08 ނޮވެމްބަރ 2018 - 07:32\nބޮލީވުޑްގެ ޒުވާން އެކްޓަރު ސިދާތު މަލްއުތުރާ މުމްބާއީގައި އުޅޭ އެޕާޓްމަންޓް ބައެއް ތަންތަން ޓްވިޓާގައި ފޭނުންނާ ހިއްސާކޮށްފި އެވެ. ހާއްސަ ކަމަކީ މި އެޕާޓްމަންޓުގެ އިންޓީރިއާ އަކީ ޝާހްރުކްގެ އަންހެނުން ގޯރީ ހާންގެ މަސައްކަތަށް ވުމެވެ.\nގޯރީ އަކީ އިންޑިއާގެ އެންމެ ނުފޫޒު ގަދަ އަންހެން އިންޓީރިއާ ޑިޒައިނުންގެ ތެރެއިން އެކެކެވެ. އިންޑިއާގެ ބޮޑެތި ހޮޓާތަކާއި ގޯއާގެ ބައެއް ރިސޯޓްތަކުގެ އިންޓިރިއާ ވެސް ހަދާފައިވާ ގޯރީގެ ވަރަށް ވަރުގަދަ ސްޓޫޑިއޯއެއް ވެސް މުމްބާއީގައި ހުރެ އެވެ. އެއީ ގޯރީ ޑިޒައިން (ޖީޑީ) އެވެ.\nއެތަނުން ބޮލީވުޑްގެ ވަރަށް ގިނަ އޭ ލިސްޓް ތަރިންތަކެއްގެ ގޭގެ އިންޓީރިއާ ހަދާފައިވެ އެވެ.\nސިދާތު ގޭގެ ބައެއް ތަންތަން ދައްކާލައި، ގޯރީ އަށް ވަނީ ވަރަށް ބޮޑަށް ޝުކުރު އަދާކޮށްފަ އެވެ. އަދި ގޯރީ ވެސް ވަނީ ސިދާތަށް ޝުކުރު އަދާކޮށްފަ އެވެ.\nއުމުރުން 33 އަހަރުގެ މި އެކްޓަރު ބޮލީވުޑަށް ތައާރަފު ކުރީ ޝާހްރުކްގެ ރެޑް ޗިލީޒް އާއި ކަރަން ޖޯހަރުގެ ދަރްމާ ޕްރޮޑަކްޝަން ގުޅިގެން 2012 ގައި ކަރަން ޑައިރެކްޓް ކުރި "ސްޓޫޑަންޓް އޮފް ދި އިޔާ" އިންނެވެ.\n"އޭކް ވިލަން" އާއި "އައްޔާރީ" ފަދަ ފިލްމުތައް ކުޅުނު ސިދާތުގެ ކުރިއަށް ހުރި ފިލްމުތަކުގެ ތެރޭގައި "ޖަބަރިޔާ ޖޯޅީ" އާއި "މަރުޖާވާ" ފާހަގަކޮށްލެވެ އެވެ.\nރިޕޯޓްތައް ބުނާ ގޮތުން ކުރިން އާލިއާ ބަޓްއާ ރައްޓެހިވެގެން އުޅުނު ސިދާތު މިހާރު ލޯބީގެ ގޮތުން ގުޅިގެން އުޅެނީ "މެޝިން" ގެ ބަތަލާ ކިއާރާ އަދުވާނީއާ އެވެ. އާލިއާ މިހާރު ރައްޓެހިވެގެން އުޅެނީ ރަންބީރު ކަޕޫރާ އެވެ.\nއިތުރު ލިޔުންތައް ބޮލީވުޑް ޝާހްރުކް ޚާން\n"އިއްތިފާގު" 48 އަހަރު ފަހުން އަލުން ކުޅެނީ


Anhenehge Gaigaa Jehi Firihenaku6Mahah Jalah Laifi - Vaguthu\nއަންހެނެއްގެ ގައިގާ ޖެހި ފިރިހެނަކު ހަ މަހަށް ޖަލަށް ލައިފި\nފްރާންސްގެ މަގެއްގެ މަތީގައި އަންހެނެއްގެ ގައިގާ ޖެހި ފިރިހެނަކު ހަ މަހަށް ޖަލަށް ލުމަށް ހުކުމްކޮށްފިއެވެ.\nޕްރިސްގެ މަގެއްގެ މަތީގައި އެ ފިރިހެން މީހާ އެ އަންހެން މީހާގެ ގައިގާ ޖަހާ މަންޒަރު ފެންނަ ވީޑިއޯއެއްވެސް މިހާރު ދަނީ މީސް މީޑިއާގައި ދައުރުވަމުންނެވެ. މިދިޔަ ޖުލައި މަސް ތެރޭގައި ކެފޭއެއްގެ ކުރިމަތީގައި އުމުރުން 22 އަހަރުގެ އެ އަންހެން މީހާގެ ގައިގާ ޖަހާ މަންޒަރު ފެންނަ ވީޑިއޯ މީސް މީޑިއާށް ލާފައި ވަނީ އެ އަންހެން މިހާއެވެ.\nއެ ވީޑިއޯ އިން ފުރަތަމަ ފެންނަނީ،، މަގުމަތިން ލާފައި ދިޔަ އެ އަންހެން މިހާގެ މޫނު މަތީގައި ޖަހާ މަންޒަރެވެ. އެ އަންހެން މީހާ ބުނިގޮތުގައި، އެ މީހާ އޭނާގެ ގައިގާ ޖެހީ، އޭނާ މަގުމަތިން ލާފައި ދަނިކޮށް އެ މީހާ ހުތުރުބަހުން ވާހަކަދައްކަން ފެށުމުން އަނގަމަޑުން ލައިގެން ހުރުމަށް އެންގުމުން ކުއްލިއަކަށް އައިސްގެން ކަމަށެވެ.\nއެ މީހާ އެ އަންހެން މީހާގެ ގައިގާ ޖެހުމުން އެ ކެފޭގައި ތިބި މީހުންވެސް ތިބީ ވަރަށް ބޮޑަށް ހައިރާންވެފައެވެ. އަދި އެތަނުން އެކަކު އެ ފިރިހެން މީހާގެ ގައިގާ ޖެހުމަށް ގޮޑިއެއްވެސް ނަގާ މަންޒަރު އެ ވީޑިއޯއިން ފެނެއެވެ.\nއެ މީހާ ޖަލަށް ލުމަށް މިދިޔަ ބުރާސްފަތި ދުވަހު ހުކުމް ކުރިއިރު، އޭނާ 2000 ޔޫރޯ ދެއްކުމަށްވެސް ވަނީ ހުކުމްކޮށްފައެވެ.\nއޮކްޓޯބަރ 5, 2018 14:27\nރާއްޖޭގައި ނަމަ މިމައްސަލަ ދިގު ދެމިގެން ދާނެ5އަހަރަށް. އޭގެ ފަހުން އަންހެންމީހާ ޖަލަށް ލާނީވެސް\nއޮކްޓޯބަރ 5, 2018 15:59\nއޮކްޓޯބަރ 5, 2018 16:00\nނޫނޭ. ގާސިމް ބުނެފިއެއްނު މިހާރު ރާއްޖޭގެ ކޯޓްތައް ހުރީ ރަނގަޅު މަގުގައެވެ.\nފިރެހެނެއް ގައިގާ އަންހެނެއް ޖަހައިފިނަމަ އެއީކަމަކަށްވެސް ނުވާނެ. ގޯސްވާނީވެސް ފިރެހެންމީހާ. ފިރެހެނެއްގެ ނަމުގަ ކޮމެންޓުކޮށްލީދޯ. މިހާރުވެސް ޤައުމީ ޔުނިވާސިޓީގައި ކިޔަވަމުންދާ އަންހެންކުދިންގެ އަދަދު މާބޮޑުތަންވެސް ބޮޑު. އެކަމަކު ނުފެންނާނެ ފިރެހެނެއް އެކަމާ މެދު ހައްޤެކޭ އެހެން އެއްޗެކޭ ކިޔާފަ ދުވާތީއެއް.


ސުންގަޑި: 17 މޭ 2019 1600\nކ.ދޫނިދޫގައި އިމާރާތް ކުރަމުންދާ 10 އިންޓަރވިއު ރޫމްގައި ބޭނުންކުރުމަށް ސެޕްޓިކް ޓޭންކެއް ހަދައިދޭނެ ފަރާތެއް ހޯދަން\nކ.ދޫނިދޫގައި އިމާރާތް ކުރަމުންދާ 10 އިންޓަރވިއު ރޫމްގައި ބޭނުންކުރުމަށް ސެޕްޓިކް ޓޭންކެއް ހަދައިދޭނެ ފަރާތެއް ހޯދަން ބޭނުންވެގެން ކުރި މި ސަރވިސްގެ ނަންބަރ 171-I2(b)/IUL/2019/055 އިޢުލާނަށް އެކަށީގެންވާ ތަރުހީބެއް ލިބިފައި ނުވާތީ ދެންނެވިފައިވާ އިޢުލާން ބާތިލްކޮށް މި މަސައްކަތަށް ބީލަންހުށަހެޅުމުގެ ދަޢުވަތު މިމަސައްކަތަށް ޝައުގުވެރިވެލައްވާ ހުރިހާ ފަރާތްތަކަށް އަލުން ހުޅުވާލަމެވެ.\nބީލަމުގައި ރަޖިސްޓްރީ ވެވޭނެ އެންމެ ފަހުވަގުތަކީ 17 މެއި 2019 ގެ 16:00 އެވެ. ބީލަމަށް ރަޖިސްޓްރީ ކުރަން ދެވިފައިވާ ގަޑީގެ ފަހުން ލިބޭ އެއްވެސް ފޯރމެއް ބަލައި ނުގަނެވޭނެ ވާހަކަ ބީލަންވެރިންގެ މަޢުލޫމާތަށްޓަކައި ދަންނަވަމެވެ.\nބީލަން ހުޅުވުން އޮންނާނީ 21 މެއި 2019 ދުވަހުގެ 11:00 ގައި މި ސަރވިސްގެ އިސްކަންދަރު ބިލްޑިންގ 01 ގައެވެ. ބީލަންތައް ހުންނަަން ވާނީ ސިޓީއުރައެއްގައި ބަންދުކުރެވިފައެވެ. ބޭރުގައި ބީލަމަށްދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަގުތު އަދި ބީލަން ހުށަހަޅާ ފަރާތުގެ ނަން ލިޔެވިފައި އޮންނަންވާނެއެވެ. ގަޑި ޖެހުމަށްފަހު ހުށަހަޅާ ބީލަންތައް ބަލައި ނުގަނެވޭނެ ވާހަކަ މަޢުލޫމާތަށްޓަކައި ދަންނަވަމެވެ.\nޕްރޮޖެކްޓާއި ގުޅޭ ގޮތުން އެއްވެސް ސުވާލެއް ވާނަމަ 19 މެއި 2019 ދުވަހުގެ 10:00 ގެ ކުރިން ތިރީގައިވާ އެޑްރެހަށް އީ-މެއިލް ކުރަންވާށެއެވެ.


ސްކޫލް – Mikal News\nމިއަދު، އޮކްޓޫބަރު5އަކީ ބައިނަލްއަގުވާމީ ގޮތުން ފާހަގަކުރާ ޓީޗަރުންގެ ދުވަހެވެ. ދުނިޔޭގެ އެހެން ގިނަ ގައުމުތަކެކޭ އެއްފަދައިން ދިވެހިރާއްޖޭގައި ވެސް ޓީޗަރުންގެ ދުވަހުގެ ގޮތުގައި ފާހަގަކުރަނީ މިދުވަހެވެ. އޮކްޓޫބަރު5އެވެ. މިދުވަހަކީ ޓީޗަރުންނާއި ދަރިވަރުން އަދި ބެލެނިވެރިންނަށް\nރާއްޖޭގެ ސްކޫލްތަކުގައި ކިޔަވައިދޭ ޓީޗަރުން ޓީޗަރުން ލައިސަންސް ނަގަން ޖެހޭ ގޮތަށް ތަޢުލީމުގެ ގާނޫނެއް އެކުލަވާލުމަށް ބިލް ދިރާސާކުރި ކޮމެޓީން ބިލު ފާސްކޮށްފިއެވެ. މިބިލު ފާސްކޮށް އަމަލުކުރަން ފެށުމާއެކު އަލަށް މުދައްރިސުކަމުގެ ވަޒީފާއަށް އާދެވޭނީ\nއަންނަ އަހަރަށް ސަރުކާރުގެ ސްކޫލްތަކުގައި ކިޔަވާ ދަރިވަރުންނަށް ބޭނުންވާ ސްކޫލް ފޮތްތައް މި ނޮމްބަރު މަހު ދޫކުރަން މިވަނީ ނިންމާފައެވެ. އެގޮތުން އެމްޖޭއެސް ގެ ދަރިވަރުންގެ ފޮތްތައް ދޫކުރާ ދުވަސް ވަނީ ކަނޑައޅައި އިއުލާންކޮށްއެވެ.\nއަންނަ މާރޗު މަހު ސްކޫލް ކުދިންގެ މެދުގައި ބޭއްވުމަށް ތާވަލް ކުރެވިފައިވާ ޖޫނިއަރ އެތުލެޓިކްސް ޗެމްޕިއަންޝިޕް 2019 ގެ ބިިޑް ފުވައްމުލައް ސިޓީ ކައުންސިލުން ކާމިޔާބު ކޮށްފިއެވެ. އެތުލެޓިކްސް މުބާރާތުގެ މި ބިޑް ފުވައްމުލައް\nއަންނަ އަހަރު ގްރޭޑް 1 ގައި ކިޔާވާ ހުރިހާ ދަރިވަރުންނަށް އަލުން ބޭނުންކުރެވޭ ފެންއަޅާ ފުޅި ބަހަން ހަމޖައްސައްިފިއެވެ. މިކަން ހަމަޖެއްސީ ތިމާވެއްޓާއި ބެހޭ އާއި މިނިސްޓރީ އޮފް އެޑިއުކޭޝަނާއި ޔުނިސެފް މޯލްޑިިވްސް ގުޅިގެންނެވެ.


Hailam ge massala balan Nasheed vadaigathumun majilis hoonu vehje\nހައިލަމްގެ މައްސަލަ ބަލަން ނަޝީދު ވަޑައިގަތުމުން މަޖިލިސް ހޫނުވެއްޖެ\nމަޖިލީހުގެ އިއްޔެގެ ޖަލްސާގައި އިދިކޮޅު މެންބަރުން އިހުތިޖާޖު ކުރަނީ\nކްރިމިނަލް ކޯޓުގެ އިސް ގާޒީ އަހްމަދު ހައިލަމް މިއަދު ޖުޑިޝަލް ސާވިސް ކޮމިޝަން (ޖޭއެސްސީ) އަށް ހާޒިރު ކުރާ ބައްދަލުވުމަށް މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު ވަޑައިގެންފައިވާތީވެ އެ ކަމާ ހިތްހަމަނުޖެހުން ފާޅުކޮށް އިދިކޮޅު ކޯލިޝަންގެ މެންބަރުންނާއި ބައެއް އަމިއްލަ މެންބަރުން މިއަދު ވެސް ހިތްހަމަނުޖެހުން ފާޅުކޮށް އިހުތިޖާޖު ކުރައްވައިފި އެވެ.\nރައްޔިތުންގެ މަޖިލީހުގެ މިއަދުގެ ޖަލްސާގައި ހެލްތް މިނިސްޓަރު އަބްދުﷲ އަމީނަށް މެންބަރުން ސުވާލު ކުރަމުން ދަނިކޮށް، އިދިކޮޅު ޕީއެންސީގެ ނައިބު ރައީސް އަދި މާވަށު ދާއިރާގެ މެންބަރު މުހައްމަދު ސައީދު ނިޒާމީ ނުކުތާއެއް ނެންގެވި އެވެ.\nސައީދު ނިޒާމީ ނުކުތާ ނަންގަވައި ވިދާޅުވީ ޖޭއެސްސީގައި އިންނަވާ މަޖިލީހުގެ ރައީސް މުހައްމަދު ނަޝީދާއި މެންބަރު ހިސާން ހުސައިން މިއަދު މަޖިލީހުގައި ބައިވެރިވެވަޑައިނުގެން ސީދާ ޖުޑިޝަރީއަށް "ހަތަރެސް ފައި" ބޭނުމަށް މަސައްކަތް ކުރުމަށް ޖޭއެސްސީގައި އޮތް ގާޒީ ހައިލަމް ހާޒިރު ކުރާ ބައްދަލުވުމަށް ހާޒިރުވެވަޑައިގެންފައިވާ ކަމަށެވެ.\nސައީދުގެ ވާހަކައާ ގުޅިގެން މަޖިލީހުގެ ރިޔާސަތުގައި އިންނަވާ މަޖިލީހުގެ ނައިބު ރައީސް، ގަލޮޅު ދެކުނު ދާއިރާގެ މެންބަރު އީވާ އަބްދުﷲ ވަނީ ދިމާވެގެން އުޅެނީ ނިޒާމީ ކޮން މައްސަލައެއް ކަމާއި މަޖިލިސް ހިންގުމުގައި ހިލާފު ވެފައި ވަނީ ކޮން މާއްދާއަކަށް ކަން ސީދާ ވިދާޅުވެދެއްވުމަށެވެ.\nއެއަށްފަހު ސައީދު އަނެއްކާ ވެސް ތަކުރާރުކޮށް ދެއްކެވީ މަޖިލީހުގެ ޖަލްސާއަށް ވަޑައިނުގެން ރައީސް ނަޝީދާއި ހިސާން ޖޭއެސްސީއަށް ވަޑައިގެންނެވި ވާހަކަ އެވެ. އަދި މަސައްކަތް ކުރަމުން ދަނީ ކުރީގެ ރައީސް އަބްދުﷲ ޔާމީންގެ މައްޗަށް ދައުވާ މަނީ ލޯންޑަ ކުރުމުގެ ދައުވާގެ ޝަރީއަތުގައި ހުކުމް ކުރުމުގެ އަޑު އެހުމަށް ނުފޫޒު ފޯރުވަން ކަމަށް ފާހަގަ ކުރެއްވި އެވެ.\nއޭގެ ފަހުން އިިދިކޮޅު ޕީޕީއެމްއާއި ކޮންގްރަސް ޕާޓީގެ މެންބަރުންގެ އިތުރުން ބައެއް އަމިއްލަ މެންބަރުން ވެސް ވަނީ މަޖިލީހުގެ ރިޔާސަތުގެ ކުރިމައްޗަށް ވަޑައިގެން އިހްތިޖާޖް ކުރައްވަން ފެށްޓެވި އެވެ. އިދިކޮޅު މެންބަރުން ނުރުހުން ފާޅު ކުރަމުން ދިޔައީ މަޖިލީހުގެ ޖަލްސާއަށް ވަޑައިނުގެން ރައީސް ނަޝީދު ޖޭއެސްސީއަށް ވަޑައިގެންފައިވާތީ އެވެ.\nޖޭއެސްސީއަށް ގާޒީ ހައިލަމް މިއަދު ހާޒިރުކޮށްފައި ވަނީ، ނަސްރުގެ ދުވަހުގެ މުނާސަބަތުގައި ވައިބާ ގްރޫޕަކަށް އޭނާ ފޮނުއްވި ތަހުނިޔާއެއްގައި، ރައީސް ނަޝީދާއި ރައީސް އިބްރާހިމް މުހައްމަދު ސޯލިހްގެ ކަރުގައި ޗޭނު ޖަހައި ދަމާފައި ގެންދާ ފޮޓޯއެއް ފޮނުވާފައިވާތީ އެވެ. ހައިލަމް ފަހުން ވަނީ ފޮޓޯގައި ވަނީ ރައީސް ކަމަށް އެނގިވަޑައިނުގަންނަވާ ކަމަށާއި އެ ކަމަށް މައާފަށް އެދިވަޑައިގެންފަ އެވެ.\nއިދިކޮޅު މެންބަރުން އިހުތިޖާޖް ކުރަމުން ދަނިކޮށް ނައިބު ރއީސް އީވާ ވިދާޅުވީ "މަޖިލީހުގެ ރައީސް ނަޝީދު ޖޭއެސްސީއަށް ވަޑައިގެންނެވީ ގާނޫނު އަސާސީގެ ފަސްވަނަ މާއްދާގެ ދަށުން ކަމަށާއި އެ ކަން އެނގިވަޑައިނުގަންނަވާނަމަ އެއީ ލަދުވެތި" ކަމަށެވެ.\nފަހުން އެމްޑީޕީގެ ބައެއް މެންބަރުން ވަނީ ނިޒާމީ ނުކުތާ ނަންގަވަައި މަޖިލީހުގެ ގަވާއިދާ ހިލާފުވާ މެންބަރުން ތަޅުމުން ބޭރު ކުރަން ޖެހޭ ކަމަށް ވިދާޅުވެފަ އެވެ. ނަމަވެސް އެއްވެސް މެންބަރަކު މަޖިލީހުގެ ތަޅުމުން ބޭރެއް ނުކުރެ އެވެ.\nމަޖިލީހުގެ އިއްޔެގެ ޖަލްސާގައި ވެސް އިދިކޮޅު މެންބަރުން ވަނީ ޖޭއެސްސީން ގާޒީ ހައިލަމްގެ މައްސަލަ ބަލަން ނިންމުމާ ގުޅިގެން ހިތްހަމަނުޖެހުން ފާޅުކޮށް އިހުތިޖާޖް ކުރައްވައިފަ އެވެ.\nރައީސް މުހައްމަދު ނަޝީދު ޕީޕީއެމް ރައްޔިތުންގެ މަޖިލިސް + ކްރިމިނަލް ކޯޓް ޖޭއެސްސީ ޕީޕަލްސް ނޭޝަނަލް ކޮންގްރެސް - ޕީއެންސީ ޝަރުއީ ދާއިރާ ރިފޯމް ކުރުން ރައީސް ޔާމީންގެ ޝަރީއަތް


"Argentina Ah Kommeh Match Akee Ves Mihaaru Final Eh" - Vaguthu\n"އާޖެންޓީނާ އަށް ކޮންމެ މެޗަކީ ވެސް މިހާރު ފައިނަލެއް"\nވޯލްޑް ކަޕްގައި އާޖެންޓީނާ އިން ކުޅޭ ކޮންމެ މެޗަކީ ވެސް މިހާރު ފައިނަލެއް ފަދަ މެޗުތަކެއް ކަމަށް އެޓީމުގެ ކޯޗު ޖޯޖް ސަމްޕައޯލީ ބުނެފިއެވެ.\nގްރޫޕް ސްޓޭޖުގެ ފަހު މެޗުގައި މިރޭ ނައިޖީރިޔާއާ ދެކޮޅަށް އާޖެންޓީނާ ނިކުންނައިރު ދެވަނަ ބުރަށް ދިޔުމަށް އެއްވެސް އުއްމީދެއް އާޖެންޓީނާ އަށް އޮތީ މިރޭގެ މެޗުން މޮޅުވެގެންނެވެ. އާޖެންޓީނާ ހިމެނޭ ގްރޫޕުން ދެވަނަ ބުރުގެ ޖާގައެއް ކްރޮއޭޝިޔާ އިން މިހާރު ވެސް ވަނީ ކަށަވަރުކޮށްފައެވެ.\nމޮޅުވުން މަޖުބޫރު މެޗަކަށް އާޖެންޓީނާ މިރޭ ނިކުންނައިރު މި މުބާރާތުގައި އެޓީމަށް އަދި މޮޅެއް ހޯދިފައެއް ނުވެއެވެ. އެގޮތުން މުބާރާތުގައި ކުޅުނު ފުރަތަމަ މެޗުގައި އައިސްލޭންޑާއި ބައްދަލުކޮށް 1-1 އިން އާޖެންޓީނާ އެއްވަރުވިއިރު ދެވަނަ މެޗުގައި ކްރޮއޭޝިޔާއާ ބައްދަލުކޮށް އެޓީމު ވަނީ 0-3 އިން ބަލިވެފައެވެ.\nމިރޭގެ މެޗުގެކުރިން ނޫސްވެރިންނާއި ވާހަކަދައްކަމުން ސަމްޕައޯލީ ބުނީ މުބާރާތުގެ ދެވަނަ ބުރަށް ދިޔުމަށް ކުރެވެން އޮތް ހުރިހާ ކަމެއް ދެ ޓީމުން ވެސް މިރޭ ކުރާނެ ކަމަށާއި މިއީ މިރޭގެ މެޗު ޝައުގުވެރިވާ އެއް ސަބަބު ކަމަށެވެ. އަދި މުބާރާތުގައި އާޖެންޓީނާ އަށް ބާކީ އޮތް ކޮންމެ މެޗަކީ ވެސް ފައިނަލެއް ފަދަ މެޗެއް ކަމަށްވެސް ސަމްޕައޯލީ ބުންޏެވެ.\n"ދެވަނަ ބުރަށް ދިޔުމަށް ކުރެވެން އޮތް ހުރިހާ ކަމެއް އަހަރުމެން މިރޭ ކުރަންޖެހޭނެ. މުބާރާތުގެ ފައިނަލާއި ހަމަޔަށް އޮތް ކޮންމެ މެޗަކީ ވެސް އާޖެންޓީނާ އަށް މިހާރު ފައިނަލެއް. މިރޭ އަހަރުމެން މި ކުޅެނީ އޭގެތެރެއިން އެއް ފައިނަލް. އާޖެންޓީނާގެ އެންމެ ބަރާބަރު "ވާޝަން" މިރޭ ފެންނާނެ ކަމާމެދު އަހަރެން ޝައްކެއް ނުކުރަން" ސަމްޕައޯލީ ބުންޏެވެ.\nމިރޭގެ މެޗު އެއްވަރުކޮށްލައިގެން ވެސް ދެވަނަ ބުރަށް ދިޔުމުގެ ފުރުސަތު ނައިޖީރިޔާ އަށް އޮތްއިރު އެ ޓީމުގެ ކޯޗު ގެރްނޮޓް ރޯ ބުނީ މިރޭގެ މެޗުގައި ނައިޖީރިއާ އިން ކުޅިބަލަން ނުތިބޭނެ ކަމަށާއި އެޓީމުން ވެސް ނިކުންނާނީ ރަނގަޅު ނަތީޖާއެއް ހޯދުމަށް ކަމަށެވެ.\n"އަހަރުމެން މިރޭ މި ނިކުންނަނީ ނައިޖީރިއާގެ ކުލަތައް ދިފާއުކުރަން. ފުޓްބޯޅަ އަކީ ނައިޖީރިއާގެ ކިހާ މުހިއްމު އެއްޗެއްކަން އަހަރުމެންނަށް އިނގޭ. ހުރިހާ ކުޅުންތެރިން ވެސް ތިބީ މި މެޗުން މޮޅުވުމުގެ އުއްމީދުގަ" ރޯ ބުންޏެވެ.\nއާޖެންޓީނާ އާއި ނައިޖީރިއާ ބައްދަލުކުރާ މެޗު ފަށާނީ މިރޭ ރާއްޖެގަޑިން 11 ޖަހާއިރުއެވެ.\nޖޫން 26, 2018 09:12\nހާސް ކަނޑާލާ މޮޅު ވާނެ އަދި ދެވަނަ ބުރަށް ނުގޮސް ގައުމަކަށް ނުދާނަން\nޖޫން 26, 2018 09:59\nއާޖެންޓީނާ ކުޅޭ ފެންވަރަށް ބަލާއިރު މެސީ ހުއްޓަސް ނައިޖީރިއާ މޮޅުވެ އާޖެންޓީނާ ކަޓާނެ ކަމަށް ބެލެވޭ..\nޖޫން 26, 2018 17:49\nﷲ އިރާދަކުރެެއްވިއްޔާ މިރޭ މެސީގެ މޮޅުކުޅުމާއެކު އާޖެންޓީނާ މޮޅުވާނެ


SunOnline: Indonesia ah vettunu Sriwijaya Air boatuge cockpit voice recorder fenijje\nއިންޑޮނޭޝިއާއަށް ވެއްޓުނު ސްރީވިޖަޔާ އެޔާ ބޯޓުގެ ކޮކްޕިޓް ވޮއިސް ރިކޯޑަރު ފެނިއްޖެ\nރުގިއްޔާ މުހައްމަދު މޫސާ 31 Mar 2021, 11:12\nމިދިޔަ ޖެނުއަރީ މަހުގެ ނުވައެއްގައި ވެއްޓުނު ސްރީވިޖަޔާ އެޔާގެ ބޯޓުގެ ކޮކްޕިޓް ވޮއިސް ރެކޯޑަރު ވަނީ ހޯދާފަ -- ފޮޓޯ: ރޮއިޓާސް\nޖަކާޓާ (މާޗް 31): އިންޑޮނޭޝިއާގެ ޖާވާ ކަނޑަށް މިދިޔަ ޖެނުއަރީ މަހު ވެއްޓުނު އެގައުމުގެ ސްރީވިޖަޔާ އެޔާގެ މަތިންދާބޯޓުގެ ކޮކްޕިޓުގައި ހުރި ވޮއިސް ރިކޯޑަރު ކަނޑު އަޑިން ފެނިއްޖެ އެވެ.\nއިންޑޮނޭޝިއާގެ ކަނޑުގެ ސިފައިންގެ ތަރުޖަމާނަކު ވިދާޅުވި ގޮތުގައި ސްރިވިޖަޔާ އެޔާގެ ފްލައިޓް އެސްޖޭ182ގެ ކޮކްޕިޓް ވޮއިސް ރިކޯޑަރު ފެނުނީ މިއަދު އެވެ. އަދި އޭގެ ބައިތަކެއް މީގެ ކުރިން ފެނުނު ނަމަވެސް އޭގެ "މެމޮރީ ޔުނިޓް" ފެނުނީ އަދި ކިރިޔާ އެވެ.\nއެ ރެކޯޑަރު މިހާރު އޮތް ހާލަތާ ބެހޭ ގޮތުން ޓްރާންސްޕޯޓު މިނިސްޓްރީން ވަކި އެއްޗެކޭ ނުބުނެ އެވެ. ނަމަވެސް އޭގައި ހުރި މައުލޫމާތު ހޯދިއްޖެ ނަމަ، ބޯޓު ވެއްޓެމުން ދިޔަ އިރު ޕައިލެޓުން އެޅި ފިޔަވަޅުތައް އެނގިގެންދާނެ އެވެ.\nސްރިވިޖަޔާ އެޔާގެ ބޯޓު މިދިޔަ ޖެނުއަރީ މަހުގެ ނުވަވަނަ ދުވަހު ޖަކާޓާއިން އެގައުމުގެ ބޯނިއޯގައި އޮންނަ ޕޮންޓިއަނަކްއަށް ދާން ދަތުރު ފަށަން ހަމަޖެހިފައި އޮތީ އެގައުމުގެ ގަޑިން 13:40ގަ އެވެ. ނަމަވެސް މޫސުން ގޯސްވުމުގެ ސަބަބުން އެ ފްލައިޓު ނައްޓާލީ 14:36ގަ އެވެ. އަދި 14:40ގައި އެ ބޯޓާ ގުޅުން ކެނޑި، ގެއްލުނެވެ.\nފްލައިޓްރޭޑާ24ގައިވާ ގޮތުން އެ ބޯޓު ގެއްލުމުގެ ކުރިން އެއް މިނިޓު ތެރޭ 10،000 ފޫޓު ތިރިއަށް ވެއްޓުނެވެ. އަދި ބޯޓު ގެއްލުނީ ޖަކާޓާގެ ސުކަރްނޯ ހަތާ އިންޓަނޭޝަނަލް އެއާޕޯޓުގެ އުތުރުން 11 ނޯޓިކަލް މޭލު ދުރުންނެވެ. އެ ހާދިސާގައި ބޯޓުގައި ތިބި އެންމެން (62 މީހުން) މަރުވި އެވެ.\nއެ ހާދިސާ ތަހުގީގު ކުރަމުންދާ އިންވެސްޓިގޭޓަރުން ލަފާ ކުރައްވާ ގޮތުގައި ބޯޓު ވެއްޓުނީ އިންޖީން މައްސަލައެއް ޖެހިގެންނެވެ.\nބީބީސީން ރިޕޯޓު ކުރި ގޮތުގައި އެ ބޯޓުގެ ރެޖިސްޓްރޭޝަން މައުލޫމާތުގައިވާ ގޮތުން އެއީ 27 އަހަރުވެފައިވާ، ބޯއިން 737-500 މަރުކާގެ ބޯޓެކެވެ. އަދި އެއީ 2018 އާއި 2019 ވަނަ އަހަރު ވެއްޓުނު ބޯއިން 737 މެކްސް މަރުކާގެ ބޯޓުތަކަށް ވުރެ ޒަމާންވީ މޮޑެލްއެކެވެ.\nބޯއިން 737 މެކްސް މަރުކާގެ ބޯޓުތަކުގެ ތެރެއިން 2018އިގައި ވެއްޓުނީ އިންޑޮނޭޝިއާގެ ލަޔަން އެއާގެ ބޯޓެކެވެ. އެބޯޓުގައި 189 މީހަކު ތިއްބެވެ. އަދި އޭގެ ފަސް މަސް ފަހުން ވެއްޓުނު އެ މަރުކާގެ ބޯޓަކީ އިތިއޯޕިއަން އެއާލައިންސްގެ، 157 މީހުންނާ އެކު ދަތުރު ކުރަމުން ދިޔަ ބޯޓެކެވެ.\nސްރީވިޖަޔާ އެޔާ ބޯޓުގެ ކޮކްޕިޓް ވޮއިސް ރިކޯޑަރު ފެނިއްޖެ\nމޭކް މައި ޓްރިޕާއެކު އިންޑިއާގައި ރާއްޖެ އިޝްތިހާރު ކުރަނީ\nވެއްޓުުނު އިންޑޮނޭޝިއާގެ ބޯޓުގެ ބައިތައް ފެނިއްޖެ